
CAPITOLUL I 


Era un fiord ca atâtea altele, larg, cu pereţi abrupți şi adânci, 
care se deschid ca nişte răni căscate în coasta Norvegiei. Cu cele 
două maluri imense, acoperite de brazi înzăpeziți, cu cerul închis, 
plumburiu şi apa verde, nu ar fi avut nimic deosebit dacă 
Kriegsmarine (Marina de război germană) n-ar fi hotărât să 
ancoreze aici, pe timpul urnii, cuirasatul Tirpitz. 

În liniştea aceea, marele şi maiestuosul fiord avea o frumuseţe 
puţin tragică. Versanții abrupți, blocurile de granit cu forme 
chinuite contrastau cu etrava fină a vasului cu suprastructuri 
zvelte lungă fortăreață plutitoare, cenuşie, care se confunda 
permanent cu cerul. 

Populaţia micului sat de pescări cuibărit în fundul golfului se 
triplase. 

Cazărmile adăposteau personalul a trei baterii de artilerie 
antiaeriană ale companiei de puşcaşi marini, însărcinați să asigure 
protecţia din apropiere a vasului, precum şi serviciile care 
aprovizionau trupele de uscat şi efectivele îmbarcate. 

În acea lună de ianuarie 1942, Norvegia se pregătea cel de-al 
doilea an de ocupaţie. Locuitorii sfârşiseră prin a se obişnui cu 
această stare de oprimare. Se formaseră diferite tabere. Ca de altfel 
peste tot în Europa, găseai indiferenți, care suportau totul fără să 
crâcnească, neînduplecaţi, cărora vederea unei singure santinele 
germane le trezea dorința de crimă şi colaboratori, fie convinşi — 
ideologic, fie profitori murdari. Erau obligați să conviețuiască unii 
cu alţii, făcând eforturi ca de bine de rău să poți supraviețui. 

Jan Petersen închise uşa cabinei, urcă scara şi, ieşind pe 
puntea vasului, îşi ridică gulerul de blană al canadienei. Era un 
bărbat de vreo patruzeci de ani. Scund, spătos, cu o față lungă şi 
osoasă, cu pielea tăbăcită de sarea şi stropii valurilor. Ochii mari, 
de un albastru spălăcit, dădeau când şi când feței sale o notă de 
veselie. Pârul cărunt, tuns perie, scotea în evidență nasul acvilin şi 
gura cu buze subțiri. 

Ridică ochii. Noaptea nu va întârzia să învăluie complet fiordul. 
Lumina stelelor nu reuşea să străpungă plafonul coborât al norilor 
care făceau ca întregul golf să pară cufundat într-un univers de 
vată. 


Jan Petersen se scotoci în buzunare, scoase punga de tutun, 
pipa şi începu s-o îndese. Când să scapere amnarul cu cremene se 
răzgândi, preferând să coboare pe chei pentru a se adăposti de 
vântul rece care-i biciuia obrazul. 

Pe țărm, în jurul său, ceilalți îşi strângeau năvoadele pe care le 
întindeau după aceea pe o sârmă legată între doi stâlpi înfipţi în 
pământ. 

Jan Petersen întoarse capul. Bătrânul Olaf venea spre el, 
călcând domol, cu ochii-n pământ, cu spinarea încovoiată. 

— A mers? 

Pescarul nu ridică însă capul... 

— A mers? repetă Jan Petersen: 

Olaf trase un scuipat care fu cât pe ce să nimerească pe cizmele 
lui Jan Petersen. Apucându-l de braţ, acesta se răsti la el: 

— Ai noroc că eşti bătrân! Altfel te pocneam de nu te vedeai! 

Celălalt îl privi cu o licărire răutăcioasă. 

— Dă! Dacă-ţi face plăcere... Da' nu schimbi nimic cu asta. 
Mâine, peste opt zile. Peste şase luni, altul o să facă la fel! 

— Dar totuşi n-ai vorbit întotdeauna aşa! Altă dată mergeam şi 
pescuiam împreună... 

Bătrânul îl întrerupse şi împungând arătătorul în pieptul lui, 
spuse cu o notă de tristeţe în glas. 

— Altădată erai Petersen. Jan, curajosul Jan. Altădată mergeai 
la pescuit ca să trăieşti. Altădată erai un om... 

Olaf se înfierbânta, vocea îi devenise mai puternică şi un norişor 
de abur i se forma în dreptul gurii. 

— Numai că acum, continuă bătrânul, te-ai schimbat! Când te 
mai urci pe vas, o faci ca să te prăvăleşti beat mort pe punte. 

— Taci! 

— Nimeni nu mă poate împiedica să vorbesc! 

— la seama. Olaf! 

— De ce?... O să te duci să mă torni prietenilor tăi de la 
Kommandatur? Halal să-ţi fie! Du-te! Fugi, trebuie că te şi 
aşteaptă. Doar dacă n-ai o întâlnire la vreun bordel! 

De câtva timp începuseră să se apropie de ei şi alții. Pescarii 
făceau cerc în jurul lor, gata să-l apere pe Olaf. Jan Petersen citi în 
privirile lor numai dispreț şi ură. 

— Ce mai aştepţi, du-te la căldurică. Lângă stăpânii tăi! 

Jan Petersen lăsă capul în jos, îşi îndesă boneta de lână şi se 
îndreptă cu paşi grăbiţi spre capătul cheiului. Ceilalți îl priviră 
depărtându-se. Auzi în urmă câteva insulte şi râsete groase şi o 

luă la fugă spre clădirea de piatră cu obloanele trase, în fața căreia 
o santinelă înarmată bătea din călcâie. 


Caporalul de marină Ernst Kreisler întinse mâna spre halba de 
bere şi Karina, aşezată pe genunchii săi, era să-şi piardă 
echilibrul. Se agăță de gâtul marinarului şi îl muşcă uşor de 
ureche. 

Era cald. Partea de sus a sobei mari de faianță verde, îndesată 
până la refuz, începea să se roşească, în semiobscuritatea abia 
luminată de licărirea tremurată câtorva lămpi cu sticla vopsită în 
roşu, clienții B.M.C.i-ului grăsanei Yoke, majoritatea marinari, 
adulmecau mirosul pielii fetelor, care se amesteca cu cel de 
saramură şi heringi afumati. 

B.M.C.-ul avea ore de funcționare-rezervate trupei, altele 
subofițerilor şi altele ofițerilor. O duzină de norvegiene, majoritatea 
blonde şi durdulii, îşi constituiau aici un mic venit. Deasupra sălii 
barului erau camerele unde îşi primeau clienții. 

Lui Ernst Kreisler îi era din ce în ce mai cald. Era un obişnuit al 
stabilimentului. Se întâmpla chiar ca grăsana Yoke să-i facă credit, 
caporalul lăsând „casei” întreaga lui soldă. 

Oftă şi vru sa se ridice. Karina se făcu şi mai grea. 

— Trebuie s-o şterg! 

— Vorbe! îi şopti ea lă ureche. 

Kreisler înghiți în sec. Emana din Karina o senzualitate de 
animal tânăr. Se lipea de el prin bluza albă, care i se mula pe 
piept, îi simțea sfârcurile tari ale sânilor care se frecau de postavul 
aspru al tunicii. 

— Zău, trebuie să mă întorc la bord. 

Tonul nu mai era chiar aşa. Hotărât. Karina se făcu şi mai 
mângâietoare. Ernst Kreisler îi plăcea şi insistența ei nu avea 
nimic profesional. Caporalul avea acum obrazul în flăcări. Vrând 
să scape din strânsoarea fetei, mâinile îi alunecară pe mătasea 
ciorapilor. Karina tresări simțind degetele marinarului de-a lungul 
coapselor. 

— Tot mai ţii să te întorci la bord? îl întrebă ea scoțând printre 
buzele-i cărnoase vârful limbii. 

Nu aşteptă răspunsul şi cu o sărutare pasionată şi dulce 
totodată, îl trase spre fundul sălii. Suiră scara în spirală care 
ducea la camere, sub privirea ironică a lui Jan Petersen. Care 


1 Casă de tolerantă militară de campanie (n. ed. fr.). 

stătea sprijinit de bar în tovărăşia lui Yoke cea grasă. 

— Uite, încă unul. Ce-ţi spuneam eu?... 

Patroana, o femeie de vreo cincizeci de ani, cu sâni şi fese 
voluminoase care n-avea nevoie de poliția militară ca să menţină 
ordinea în casă, râse din gât. Ţinea la Jan Petersen, poate pentru 
că era unul din puținii civili care n-o disprețuiau. Pescarul nu 
fusese niciodată iubitul ei, iar dacă se întâmpla să mai rămână 
seara, după ora închiderii, era ca să mai bea cu ea o sticlă de 
coniac pălăvrăgind despreț una şi alta. 

— Karina îl cam are la inimă pe caporal iar când urcă cu ea, stă 
câte o ară, dacă nu chiar două! 

— Între ei doi e ceva... 

— Aide, aide, te-or fi interesând fetele acum. 

— Nu! Doar aşa, să zic ceva! 

Un oftat ridică perna de grăsime care-i ținea loc de piept 
grăsanei. 

— O să-l uite ea şi pe ăsta! 

— E mutat? 

— Nu, dar Tirpitz o ia din loc. 

Jan Petersen dădu peste cap paharul de coniac, se şterse cu 
mâneca hainei peste gură şi plescăi din limbă. 

— Bun. 

Yoke nu înțelese despre ce e vorba. 

— O fi bine pentru tine. Dacă pleacă vasul, mie una nu-mi 
rămâne decât să trag obloanele. Nu cu prăpădiții ăştia de artilerişti 
îmi fac eu treaba! 

— Mă refeream la băutură. Nu la vaporaş. Yoke grasa şterse cu 
o cârpă urma udă a paharului pe tejghea. 

— Şi pe când s-ar întâmpla catastrofa? 

— În opt, zece zile cel mult!... 

— Până nu-l vezi plecând, mai există încă o mică speranţă... 

Un nou oftat zgudui pieptul lui Yoke. 

— Ştiu eu ce spun, zise ea coborând dintr-o dată vocea ca şi 
cum ceilalți clienți aşezaţi pe la mese cu femei n-ar fi avut altceva 
mai bun de făcut decât să-i asculte trăncăneala; tipul Karinei i-a 
anunțat vestea nu mai departe de aseară! O să-şi facă mendrele în 
Franța, la Saint-Nazaire. 

— Ce poate el să ştie? 

De data asta Yoke se simți de-a dreptul jicnită. 

— Asta-i bună!... O bombă de asta e pentru mulți un loc de 
spovedanie. Şi caporalului i-a intrat fata asta sub piele, să ştii. 

Se plecă spre el şi-i şopti confidenţial: 

— Are chiar intenţia „s-o scoată”! Chiar aşa, Jan Petersen îşi 
duse degetul la tâmplă, într-un gest fără echivoc. 

— E ţicnit! O curvă nu poate fi decât curvă. 

— Ce ştii tu? 

Jan Petersen nu mai avea chef să continue discuţia. Se uită 
pofticios spre pahar. Yoke ridică din umeri, luă sticla şi-i umplu 
paharul. 

— Poftim! Bea şi du-te naibii! 

Cinci minute mai târziu, Jan Petersen se îndrepta cu paşi 
grăbiţi spre baraca în care-şi ținea uneltele de pescuit. 

Oamenii întorceau capul după el, mergeau încovoiați şi 
încotoşmănațţi în tot felul de boarfe de lână, grăbindu-se spre 
casele lor. Frigul înțepa la urechi şi un văl de ceață se lăsa încet 
deasupra golfului. Din când în când, câte o patrulă de puşcaşi din 
Kriegsmarine făcea să răsune sub bocanci caldarâmul unei 
străduțe, apoi totul se liniştea şi Jan Petersen nu mai auzea atunci 
decât zgomotul propriilor săi paşi. 

În pragul barăcii se întoarse, cercetă împrejurimile, scoase 
cheia, deschise uşa şi o închise repede în spatele său. Rămase 
câteva clipe nemişcat, sprijinindu-se cu spatele de uşă. Avea 
nevoie să-şi recapete suflul şi să chibzuiască. 

Hotărârea o dată luată, se îndreptă spre un godin vechi aşezat 
într-un colț şi, deplasându-l într-o parte, dezveli o placă de fier 
înnegrită. Luă o şurubelniţă, îngenunche, desfăcu şuruburile care 
fixau placa de podea în cele patru colțuri şi o ridică. O placă 
subțire de ciment acoperea o ascunzătoare săpată chiar în 
pământul bătătorit. Jan Petersen apucă un belciug, ridică placa de 
beton şi, strecurând brațul înăuntru, scoase la iveală un mic 
emițător pe unde scurte. Se ridică încet şi apropiindu-se de masă 
dădu drumul postului de radio, alegând un program de muzica, 
după care introduse fişa emițătorului în priza care se găsea la 
piciorul mesei. 

Jan Petersen i-ar fi uimit pe Yoke grasa şi pe bătrânul Olaf. 
Omul care stătea acum aşezat cu casca pe urechi şi cu cercul 
manipulatorului pe genunchi, nu avea nimic comun cu bețivul 
pierde-vară care îşi petrecea nopțile în casa de toleranţă a satului. 
Avea un număr matricol, un indicativ şi o lungime de unde care-l 
lega de Londra. 

Îşi redacta mesajul şi trimise semnalul de apel. Ţăcănitul 
manipulatorului se confunda cu vocea Zarahei Leander, care cânta 


9 


în fiecare seară pentru trupele germane. 

La Londra, corespondentul său îi cerea să-i comunice semnalul 
de verificare. Jan Petersen trimise cele trei litere ale indicativului 
său, aşteptă zece secunde, apoi făcu cele două greşeli de 
manipulare care dovedeau că postul său nu era sub control şi că 
putea emite liber, de îndată auzi semnalul „trimiteţi mesajul”. 

Petersen îşi transmise atunci textul, ale cărui litere păreau că-i 
dansează în fața ochilor: „TI.R.PITZ.... VA... FI... 
IND.REPTAT.... SPRE... SAINT-NAZ.ALR.E.... ÎN... 
MAI... PUŢIN... DE... ZECE... ZILE... S.LO.P.... 
T.E.R.M.LN.A.T.” 

Comută pe „recepție? şi ascultă semnalele. Trăsăturile i se 
înăspriră. Londra îi cerea să colaționeze. Jan Petersen o luă de la 
capăt. Îi era cald şi se enerva. Făcu o greşeală, involuntară de data 
aceasta, înjură, rectifică şi termina pentru a doua oară transmisia 
informaţiei. Din nou trecu pe „recepție” şi bătu cu pumnul în masă 
operatorul îi cerea să repete după „îndreptat spre” ... 

Petersen era gata să renunţe. Îi venea să întrerupă, îşi dădea 
seama oare operatorul de la Londra că fiecare minut suplimentar 
de emisie reprezenta un risc? Acela de a fi goniometrat? de centrele 
de ascultare germane, care sondau eterul în permanență cu scopul 
de a detecta emisiunile clandestine? 

Îşi şterse fruntea cu palma umedă. În sat exista un asemenea 
centru într-o cazemată, chiar la capătul digului. 

Corespondentul, său îşi pierdea răbdarea, trimițând îngrijorat 
semnale. Petersen şovăi, apoi transmise din nou finalul textului, 
lăsând spaţii între litere pentru a exclude confirmarea de recepţie 
şi dintr-o dată se simți mai uşor, muzica părându-i-se acum de-o 
nesfârşită duioşie. 

Uşa se deschise brusc. Jan Petersen se întoarse. Fasciculele mai 
multor lanterne îl orbiră. Îşi dădu seama că fusese ultimul mesaj 
transmis la Londra şi schiță un gest să apuce arma... 

Lovitura crosei îl atinse la tâmplă, vederea i se întunecă şi se 
prăbuşi în neant. 


Dura de ore întregi. Jan Peterson era tot o rană.. Ajunsese la 
stadiul în care suferința repetată şi continuă începe să devină o 
obişnuință, atroce, dar totuşi o obişnuinţă. 


2 A localiza un emițător prin metoda aşa-zisă de „triangulare” (n. ed. 
fr.). 


10 


Îl interogau trei persoane. Cunoştea bine pe şeful Gestapo-ului 
local, care-i punea întrebările. Şi el era un obişnuit la Yoke 
grăsana. Nu-i interesa numai conținutul mesajului, căci aveau 
textul, ci numele şefului rețelei. 

— Cine ţi-a dat emițătorul? 

Jan Petersen înghiți cu greutate şi răspunse pentru a nu ştiu 
câta oară acelaşi lucru. 

— Mi-a fost paraşutat! 

— Când? 

— Acum trei luni... 

— Nu-i adevărat! Ai un şef în Norvegia! Care e numele lui? 
Vorbeşte.... 

Petersen, spânzurat de tavan de încheieturile mâinilor, simțea 
sudoarea şiroindu-i pe față, udându-i spatele, curgându-i de-a 
lungul şoldurilor. Simțea gustul sărat al lacrimilor pe buze şi o 
mare oboseală morală şi fizică totodată. 

— Cine ţi-a dat postul de emisie? Care-ţi sunt complicii în sat? 

Un bubuit îi izbucni în creier. Loviturile de cravaşa se abăteau 
pe tălpi, spărgând băşicile şi întreținând durerea arsurilor făcute 
cu fierul încins până la roşu. 

Un râs nervos, din care nu se putea opri, scutura trupul lui Jan 
Petersen. Să le fi spus că secretul acestei manevre, care probabil şi 
pusese în stare de alertă, mai multe state majore, fusese dezvăluit 
unei mici prostituate de către amantul ei, caporalul? Un amant cu 
inima largă, care visa s-o scoată din bordel... 

„Ah, nu! Ar fi prea simplu, se gândea Petersen; să caute ei 
originea fisurii. Să se perpelească!” 

Atunci se hotări să nu mai răspundă, să facă în aşa fel încât 
această întrebare să devină prin muţenia lui un fapt capital. 
Loviturile începură din nou să cadă cu furie. Jan Petersen scoase 
un urlet de fiară şi leşină. 


Puşcaşii marini adunară populaţia satului în piața din fața 
primăriei. Se aflau toți aici, pescari, bătrâni, femei şi adolescenți. 
Chiar şi Yoke cea grasă, înconjurată de fetele ei. Formau un careu 
pe trei rânduri. Era şi pastorul acolo, în picioare lângă 
spânzurătoare, cu părul alb răvăşit de vânt. 

Eşafodajul fusese ridicat dis-de-dimineaţă şi Hanske, tâmplarul, 
trebuise, sub, ameninţare, să facă rost de scânduri şi să le bată în 
cuie. Acum aştepta şi el, cu bătrânul Olaf, în mijlocul pescarilor. 

Era cam ca la biserică. Bărbaţii se aşezaseră la stânga şi femeile 
la dreapta. În fund, un spaţiu larg liber, pe unde urma să vină 
condamnatul. 

Când apăru, Benz-ul se făcu linişte. Îl văzură cotind şi 
îndreptându-se încet, spre spânzurătoare. Maşina se opri. Uşa 
metalică se deschise cu un scârțâit, permițând celor trei oameni să 
iasă din maşina. Mulțimea văzu atunci o epavă în zdrențe, purtată 
pe braţe de „feldgendarmi”. 

Jan Petersen nu mai putea umbla. Ţinea însă capul sus, ca să 
se vadă că nu frica îl impiedica să păşească. Cei doi nemți care-l 
încadrau îşi trecuseră fiecare un braț al său pe după gât pentru a-l 
sprijini, în timp ce vârfurile picioarelor goale se târşâiau pe 
caldarâm. 

Atunci, într-o singură mişcare, bărbații se descoperiră. Femeile 
începură să se roage. Pastorul înaintă spre condamnat. O 
santinelă-i ordonă să rămână pe loc. 

Doi subofițeri aduseră un cărucior, pe care-l aşezară sub 
spânzurătoare. Jan Petersen fu ridicat pe el şi un feldgendarm se 
aşeză în spatele său. 

Pastorul fu atunci autorizat să se apropie. 

— Doamne, te rog primeşte la tine pe fratele nostru Jan... 

Petersen auzea vocea pastorului şi îşi plimba încet privirea 
deasupra mulțimii. O întâlni pe cea a bătrânului Olaf, îi surâse, o 
întâlni pe cea a grăsanei Yoke, clipi din ochi. Nu, nu vorbise... 
Nimeni nu va cunoaşte povestea de dragoste a Karinei... 

— lartă-i greşelile şi păcatele... continua pastorul. 

Privirea lui Jan reveni din nou asupra grupului de pescari. Băgă 
de seamă că buzele bătrânului Olaf erau agitate de un tremur 
continuu. 

„Care din ei va fi succesorul meu? Se întrebă Petersen pentru că 
voi avea un succesor, altminteri ar fi prea stupid.” 

— Iertarea Ta, Doamne, să se coboare asupra fratelui nostru 
Jan, care te-a slujit fără încetare... 

Nu înțelegea cuvintele pastorului. Vorbele rugăciunii ajungeau 
la el ca un fond sonor. În timpul orelor în care îşi aşteptase 
execuția sfârşise prin a se împăca cu ideea morții. Şi acum, că era 
atât de aproape, avea impresia că îi devenise familiară. 

Un lucru era sigur Londra primise mesajul. Englezii vor afla de 
moartea lui. Informaţia pe care le-o transmisese va avea astfel o şi 
mai mare valoare. 

Suspină. Se va găsi oare cineva în sat care să preia totuşi 

schimbul? Simţea nevoia să creadă astfel, asta îl va ajuta să moară 
împăcat. 

Jan Petersen îşi înălță capul. În ceața care se pierdea încet, 
acolo departe, în mijlocul fiordului, în sipetul său de zăpadă şi 
brazi, crucişătorul Tirpitz era ancorat. Într-un fel era şi 
crucişătorul lui. Închise ochii, simţi frânghia alunecând în jurul 
gâtului şi cum i se potriveşte nodul sub urechea stângă... Călăul 
sări jos şi cu un gest larg al brațului împinse căruciorul înainte. 

Un strigăt porni din mulțime. Coarda se întinse. Corpul lui Jan 
Petersen se încorda, se agită, avu un şir de tresăriri timp de câteva 
minute. Câteva femei leşinară, un vuiet surd se ridică din 
rândurile bărbaților, după care fu sfârşitul. 

În frigul dimineţii, nu mai era decât un spânzurat cu gâtul rupt, 
capul lăsat într-o parte, imobil şi tragic, atârnând de-o funie. 

Era la 6 ianuarie 1942 şi în lumea întreagă oamenii se 
pregăteau să sărbătorească Bobotează. 

CAPITOLUL II 


Maiorul Richard Greenwood îşi puse impermeabilul pe marginea 
cabinei cu geam şi întinse permisul de intrare sergentului din 
poliția militară, aşezat în spatele unui mic birou, cu fața la 
înălțimea ghişeului. 

— Vă pot cere un act de identitate sir? 

— Desigur! răspunse Greenwood, scoțând portvizitul. 

Sergentul verifică numele cu cel de pe permis. 

— Unde aţi descins la Londra, sir? 

— În Park Lane nr. 24. 

— Care va fi durata şederii, sir? 

Degetele lui Greenwood începură să bată nervos pe geam. 

— Nu ştiu, dragă prietene, nici nu văd în ce măsură te-ar putea 
interesa! Aşa că mai degrabă anunță-mă colonelului Mac Kawley. 

Trebui însă să mai aştepte câteva momente, timp în care 
sergentul dădu un telefon, apoi, însoţit de un planton, pus să-l 
conducă prin culoare, fu autorizat să ia ascensorul. 

Ajungând la palierul etajului trei, Greenwood, urmându-şi 
ghidul, se angaja într-un lung coridor, se încrucişa cu ofițeri din 
toate armele, recunoscu un căpitan de paraşutişti, întrezărindu-l 
doar în mijlocul unui grup care părea să tragă de el în toate 
părțile. După ce întâlni cel puţin şase secretare în uniforme 
albastre sau kaki, dintre care unele foarte atrăgătoare, ajunse în 
sfârşit la biroul şefului de stat major al operațiunilor combinate. 

— Aici, sir! spuse plantonul dându-se la o parte pentru a-l lăsa 
să intre. 

Greenwood bătu la uşă. O voce feminină îl pofti să intre. 
Împinse uşa şi rămase o secundă în prag. 

— Îmi pare rău că vă deranjez, miss, dar pesemne că am greşit 
biroul! Îl caut pe cel al colonelului Horace Mac Kawley. 

Tânăra, o wren3, zâmbi privindu-l pe noul venit, înalt, subţire, 
cu umeri lați, părul şaten tuns perie şi ochii căprui, aproape verzi. 
Remarcă energia chipului,  maxilarele proeminente, gura 
zâmbitoare, cu buze pline şi insigna comandourilor din Special 


3 Wren (Women's Royal Navy Service) — termen denumind o membră a 
Serviciului auxiliar al marinei militare engleze, compus din femei (n. tr.). 

Service Brigade, care împodobea buzunarul ofițerului. 

— Sunt secretara lui particulară sir, îl anunţă ea ridicându-se. 

Greenwood o urmări cu privirea în timp ce se îndrepta spre uşa 
biroului. Era frumoasă, bine făcută, roşcată, cu ochii verzi. 

— Dacă vreţi să mă urmați... 

— Până la capătul pământului! 

Zâmbi şi făcu cu ochiul. 

— Chiar de-ar fi să merg în mâini! 

Cu un mic gest amical, ea îi arătă biroul unde-l aştepta 
colonelul. 

— O secundă! Spune-mi, sper că dragul de Horace nu-ți dă de 
lucru şi seara, căci, dragă miss... 

— Fairchild! Locotenent Helen Fairchild, se prezentă ea 
amuzată. 

Greenwood continuă: 

— Căci am intenţia fermă de a te invita la cină! 

— Dar... 

— Nu se admit discuţiile, locotenente! Văd că nu eşti căsătorită, 
ca şi mine de altfel, aşa că suntem făcuţi să ne înțelegem! 

— Dar... 

— Nu mai protesta! Telefonează! 

— Cui sir? 

— Cui vrei! Mamei, cavalerului obişnuit, mai ştiu eu cui? 
Primului Ministru, dacă e nevoie, dar să fii liberă peste o oră! De 
acord? 

O voce răguşită se auzi din biroul vecin: 

— Greenwood? Te aştept de trei minute! 

— Atunci, ne-am înțeles? întrebă maiorul îndreptându-se spre 
uşă. 

Ea clipi uşor, afirmativ. Greenwood îşi aranja tunica uniformei 
trăgând de poale, intră, salută şi rămase în poziție de drepți. 

— Ia loc, old man! spuse colonelul întinzându-i mâna. 

Mac Kawley avea o față rotundă, tăiată deasupra buzelor de o 
mustață groasă, albă, care-i scotea mai mult în evidență fața 
congestionată. Era un bărbat de circa cincizeci de ani, care îşi 
petrecuse o parte a carierei în India şi lucra de cincisprezece ani în 
Serviciile de Informaţii ale Armatei. Era de talie mijlocie şi avea o 
uşoară tendință spre îngrăşare. Ochii cenuşii, veseli, sclipeau în 
dosul ochelarilor cu ramă de baga şi se juca aproape în 
permanenţă cu o cravaşa de bambus. 

— Cum a fost călătoria? 

— Să vii de la Plymouth, sir, nu e chiar o afacere. 

— Tot celibatar? 

— Mai mult ca niciodată! făcu Greenwood bătând în lemn. 

— Comandoul? 

— Tot în formă. 

— Whisky? 

— Două ceşti de ceai, Helen! 

Horace Mac Kawley apăsă pe clapa interfonului. 

— Două ceşti de ceai, Helen! 

Greenwood strâmbă din nas. 

— Nici o grijă! Pe culoar face impresie mai bună. 

Vorbind de una şi de alta, aşteptară ca secretara să le aducă 
scotch-ul. Greenwood se uita din când în când la ceas şi se întreba 
dacă Helen Fairchild va pleca de la birou înaintea şefului. 

— Da... şi astfel, continuă colonelul, fiul meu iubit a căzut din 
nou la examen. Asta nu că n-ar fi inteligent... 

Mac Kawley făcu o pauză, zâmbi şi preciza: 

— Îi sunt totuşi tată! Dar s-a îndrăgostit de o mică suedeză 
refugiată şi... 

Se întrerupse din nou şi, cu cravaşa în aer, zise: 

— Când se întoarce din oraş adoarme pe cărți. Mă întreb, old 
man, ce l-o fi obosind atât într-un muzeu. Eu, de exemplu, când 
mă duc cu nevastă-mea la National Gallery, nu fac cearcăne la ochi 
şi totuşi privesc... 

Sosirea lui Helen Fairchild îi întrerupse. 

— Mulţumesc! Lasă asta aici, ne servim singuri. S-ar putea să 
stau destul de mult cu maiorul Greenwood, n-ai decât să pleci 
când termini... 

Aruncă o privire malițioasă interlocutorului său şi adăugă cu 
ironie: 

— Cel mult, mica mea Helen, dacă vrei să profiți de faptul că n- 
am nimic să-ți dictez în seara asta şi să-ți pui în ordine lucrările? 
În cazul ăsta... 

Tânăra zâmbi. 

— Cred că am să profit de ocazie... 

— Bine! Bine! Pune-le în ordine! 

Greenwood o văzu roşind când închidea uşa. 

— Drăguţă, nu-i aşa? Şi serioasă. E o secretară grozavă. Dacă 
eram în locul dumitale, aş fi invitat-o la cină! Numai că probabil n- 
ai îndrăznit. Dacă vrei cât de cât să repari greşeala... 

Ochii cenuşii sclipeau ironic. 

— Am invitat-o pe miss Fairchild! 

„Dragul meu Horace, o să ajungi să ai apucături de codoaşă” se 
gândi Greenwood observând trăsăturile colonelului, care se 
înăspriseră dintr-o dată. 

Îşi scoase ochelarii cu un gest brusc. 

— Bănuieşti, cred, că nu te-am convocat doar în scopul de a te 
vedea făcându-i curte secretarei mele... 

Vocea nu mai era aceeaşi. Pierduse intonația binevoitoare şi 
puţin bonomă. Era acum seacă şi cu inflexiuni metalice. 

— Ştii ce se petrece pe continent, Richard? 

Greenwood avu un gest vag. 

— Rezistenţa se organizează! Bărbaţi şi femei duc de luni de zile 
o bătălie din umbră, o acțiune subversivă. 

Mac Kawley se ridică, se duse spre perete şi trase o perdea care 
masca harta Europei la scară mare. Era acoperită cu pioneze de 
diferite culori. 

— Uite, Greenwood! Aici, cele verzi, Olanda. Rețelele sunt deja 
în acţiune! Aici, cele roşii. Belgia. În fiecare zi sar trenuri în aer! 

Mâna colonelului se deplasă în jos. 

— Punctele albastre sunt rețelele franceze! Sunt peste, tot şi de 
toate orientările politice, în sud cei din F.T.P.4, în centru, pe lângă 
Vichy şi Vercors, oamenii Armatei Secrete; în zona numită liberă, 
cei din C.N.R.5 îşi extind rețeaua. Peste tot mii de oameni lucrează 
în umbră şi speră. 

Mac Kawley trase perdeaua şi, revenind spre birou, se lăsă să 
cadă greu în fotoliu. Greenwood îl văzu apucându-şi fruntea cu 
amândouă mâinile. 

— Şi ştii ce aşteaptă ei, Richard? Nu lăsă timp maiorului să 
răspundă. 

— Să deschidem un al doilea front! spuse el ridicând capul: or, 
pentru moment nu poate fi vorba de aşa ceva şi nici multă vreme 
de acum înainte! 

Brusc, atmosfera biroului deveni apăsătoare. Cei doi ofițeri se 
observau în linişte. Greenwood se întreba unde voia să ajungă 
colonelul. Colonelul scruta figura maiorului. Se cunoşteau de 
aproape cinci ani. În 1940 el urmărise operațiunile comandoului 
său la Narvik şi acolo se născuseră o prietenie şi o stimă reciprocă. 

— Ce putem face? 


4 F.T.P.: Organizaţie patriotică de rezistență de stânga (n. tr.). 
5 C.N.R.: Consiliul Naţional al Rezistenței (n. ed. fr.). 


17 


Mac Kawley se îndreptă şi spuse cu o voce calmă: 

— Să reacționăm! Churchill a fixat noi misiuni operațiunilor 
combinate. Peste tot, de două ori pe lună, trebuie să organizăm 
acțiuni de sabotaj, de distrugere, să introducem agenți în teritoriile 
ocupate. Pe scurt, să redăm încrederea oamenilor care ne ajută! 

Greenwood încuviință din cap. 

— Bănuiesc că m-aţi convocat pentru a-mi încredința o misiune 
de genul acesta! 

— Da şi nu! Da, pentru că această misiune poate să dea un 
impuls, să stimuleze rețelele franceze; nu, pentru că nu are numai 
un caracter psihologic! 

Maiorul vru să intervină. Mac Kawley, punându-şi ochelarii, i-o 
luă înainte. 

— Lasă-mă să continuu! N-am să-ţi cer să te paraşutezi în 
Franţa cu o duzină din băieţii tăi pentru a vă juca de-a instructorii 
în maquis. Nu vă voi expedia la Paris sau Lyon pentru a crea noi 
reţele. 

Greenwood ştia că nu era nimerit să-i pună întrebări şefului de 
stat major al operațiunilor combinate. Ceea ce Mac Kawley voia să- 
i ceara era probabil delicat şi primejdios în acelaşi timp, cum să 
explice altfel reticenţele... 

Îl simţea stingherit poate datorită afecțiunii care-i lega? ... 

— Ascultă-mă bine, Richard. Acum trei zile, la ora opt 
dimineața, un om torturat de Gestapo, redus la stadiul unei epave, 
a fost spânzurat în mica piață a satului său... 

Vocea lui Mac Kawley deveni înăbuşită. 

— Îl chema Jan Petersen şi avea patruzeci şi doi de ani. Era 
membru al rețelei noastre de la Oslo de treisprezece luni. A fost 
prins în flagrant delict în momentul în care ne transmitea un 
mesaj. 

Colonelul făcu o pauză. 

— Mesajul său, în măsura în care un eveniment oarecare poate 
să coste viața unui om, o merita „Tirpitz va fi îndreptat spre Saint- 
Nazaire în mai puţin de zece zile”. 

Greenwood tresări. Cu toate că nu era marinar, îşi dădea totuşi 
seama de riscurile pe care le reprezenta manevra cuirasatului 
pentru convoaiele din Atlantic. 

— Pentru ce Saint-Nazaire, sir? 

— Pentru că Tirpitz are nevoie de o serie de reparații şi numai 
acest port dispune de un doc uscat pe măsura sa. În plus, fiind 
vorba numai de nişte operaţiuni de întreţinere, Kriegsmarine 

preferă fără îndoială să aibă cea mai bună navă a sa la îndemână, 
gata să intervină în Atlantic. 

Un punct îl intriga pe Greenwood, care căuta din tot acest 
ansamblu de fapte să discearnă sensul misiunii sale. Hotărât să 
afle adevărul, întrebă: 

— Bun! Dacă înțeleg bine, Navys va organiza o ambuscadă 
pentru a-l imobiliza la ieşirea din fiorduri. 

— Nu! 

— Atunci R.A.F.7 îl va aştepta să ajungă la Saint-Nazaire, pentru 
a efectua un bombardament care-l va trimite la fund? 

— Nu! 

Maiorul îşi trecu o mână prin păr, după care îşi masă ceafa. 

— Mărturisesc că nu mai înțeleg... 

Mac Kawley oftă. 

— Primo: navele susceptibile să scufunde crucişătorul Tirpitz în 
apele Norvegiei sunt indispensabile pentru mult timp convoaielor 
din Atlantic şi Antarctica! Secondo: până acum, R.A.F. a încercat 
de trei ori să distrugă docul uscat de la Saint-Nazaire; zadarnic! Pe 
de o parte, antiaeriana germană este eficace, pe de altă parte, dacă 
aplicăm metoda covorului de bombe care-i place lui Goring, 
populaţia ar avea mult de suferit! Nu uita că prietenii noştri 
aşteaptă o debarcare şi nu un raid ucigător care ar putea face ca 
opinia publică să încline de partea nemților. 

Greenwood dădu afirmativ din cap. Argumentele colonelului 
stăteau în picioare... 

— Dar, atunci, ce putem face? 

— Să distrugem docul uscat! 

— Adineauri spuneațţi că... 

— Am spus că R.A.F. nu poate să facă acest lucru. N-am vorbit 
de o operațiune de comando! 

— N-o să-mi cereți... 

— Ba da! Un comando de douăsprezece vedete va intra noaptea 
în estuar şi va trebui să se infiltreze în radă. Va avea ca misiune să 
lanseze în plină viteză un distrugător vechi umplut, cu explozibil, 
care după ce va sparge porțile docului uscat, va sări în aer o dată 
cu el. 

Mac Kawley făcu o scurtă pauză. 

— Mi s-a cerut să desemnez pentru comanda operațiunii pe cel 


6 Marina militară engleză (n. tr.). 
7 Aviația militară engleză (n. tr.). 

mai bun ofițer de comando al brigăzii. Am pus problema Armatei 
de Uscat şi alegerea ei a fost aceeaşi cu a mea! Asta e! Trebuie să 
te previn că eşti liber să refuzi. Te voi înțelege, cu atât mai mult, cu 
cât eu sunt acela care, în legatară cu Marina Militară, am trasat, 
în mare, liniile operaţiunii. 

Colonelul îl privi fix pe Greenwood care, impasibil, îl asculta cu 
atenție. 

— Ascultă-mă bine, Richard, înainte de a-ţi cere acordul, vreau 
să precizez că Operaţiunea. „Carul Mare” nu este ca toate 
celelalte... 

— Sunt convins! spuse Greenwood cu o mică strâmbătură. 

Cravaşa lui Mac Kawley începu să se agite. 

— Lasă-mă să termin! 

Se aplecă înainte, uitându-se fix în ochii interlocutorului său. 

— Este o acţiune puțin nebunească, Richard, concepută de 
trăsniți pentru alți trăsniți; pentru aceia care într-o zi de iunie 
19408 au hotărât să reziste! 

Ochii mici şi cenuşii ai lui Mac Kawley aveau sclipiri metalice. 
Vocea era surdă, trădând o emoție reținută. 

— Carul, reluă el. Va necesita o pregătire minuțioasă până în 
ultimul moment. O dată pornită acțiunea, fiecare om, fiecare 
vedetă, fiecare echipaj va trebui să meargă până la capăt! Va fi un 
triumf al voinței, al curajului, al credinței! 

Mac Kawley se îndreptă cu un mic surâs şi preciza: 

— Şi al spiritului de inițiativă! 

— Care sunt şansele de reuşită? 

— Slabe, dar există. De altfel, într-o zi vom fi puşi în situația să 
debarcăm realmente pe coastele Franţei. Şi atunci vom juca totul 
pe o carte. O asemenea operațiune nu se va putea efectua la 
întâmplare. 

Mac Kawley accentua bine cuvintele: 

— Raidul vostru asupra Saint-Nazaire-ului ne poate furniza 
informaţii preţioase. După această tentativă vor urma altele. 
Atunci vom debarca chiar tancuri! Pe scurt, old man, din tentativă 
în tentativă, vom sfârşi prin a pune la punct metoda pe care o vom 
aplica în ziua „D”! Numai că... trebuie să existe un început!... 

Mac Kawley aştepta hotărârea lui Greenwood. 


3 18 iunie 1940, data la care generalul de Gaulle pronunţă discursul 
de la Londra, prin care cheamă poporul francez la rezistență împotriva 
ocupației germane (n. tr.). 

— De cât timp voi dispune pentru pregătirea misiunii? 

— Asta tu ne-o poți spune! Ai totul la dispoziție, cere toate 
datele pe care le crezi necesare, ai mână liberă! 

— Dar dacă Tirpitz... 

— De asta fii liniştit! Gestapo-ul a găsit probabil asupra lui 
Petersen textul mesajului. Sunt şanse mari ca nava să rămână 
ancorată timp de mai multe săptămâni! 

— În cazul ăsta, sir, nu-i vorba de ceasuri? 

— În nici un caz! 

— Atunci, nu veţi vedea nici un inconvenient ca ofițerul cel mai 
bun de comando al brigăzii să invite la cină pe secretara 
dumneavoastră, spuse el, sculându-se. 

— Te rog, old man! Dar dacă aş fi în locul tău, nu m-aş ambala! 
Se spune că fetele din Saint-Nazaire sunt frumoase! 

CAPITOLUL III 


— Ia pe şase... Bateţi pasul! Ia pe trei! Înainte marş! Atenţie, 
stai! Sergentul major era un irlandez cu obrazul cărămiziu şi 
mustața roşcată, înzestrat cu o voce profesională, cu timbru ca de 
bronz. Una din acele voci care, la nevoie, ar putea înlocui o sirenă 
de ceaţă. 

Era de altfel cazul, căci ceața acoperea complet terenul unde 
oamenii din comandoul Greenwood efectuau exercițiul de 
dimineață sub conducerea sergentului major O'Mahory. Din cauza 
ei erau momente când acesta nu mai putea vedea trupa pe care o 
comanda şi nici trupa pe el. În orice caz, se auzea bătaia 
bocancilor care răsunau pe asfaltul din fața garajelor. Chiar dacă 
ar fi nins, chiar dacă ar fi fost minus cincisprezece sau plus 
patruzeci de grade, O'Mahory ar fi comandat exercițiul la fel. 

— Închide pe trei! Lungeşte pasul... În pas de paradă! Înainte, 
marş!... 

O uşoară ridicare a ceței îi permise să zărească primele grupe 
care, acum rigide şi hieratice, dădeau impresia că defilează în fața 
Palatului Buckinghame. 

Un singur punct îl supăra pe O'Mahory: desperecherea 
uniformelor şi a şepcilor. Comandoul era format din voluntari 
reținuți în urma unei severe selecții. Detaşaţi la Special Service 
Brigade, ei îşi păstraseră fiecare însemnele şi şepcile de la unitățile 
respective. Bonetele R.A.F. se învecinau cu caschetele kaki ale 
armatei de uscat. În timp ce albastrul marinarilor stăteau alături 
de kiltio-urile pestrițe ale scoțienilor. 

Căpitanul Troy Jenkins se opri câteva minute în fața sergentului 
major care, zărindu-l în sfârşit, comandă un „stai”! Şi un „pentru 
onor” răsunător. 

— Continuă, O'Mahory! Ştii cumva dacă maşina a plecat la 
timp, căci cu ceața asta... 

— Mellows l-a şi adus pe Richard... sorry, sir! Vreau să spun pe 
maiorul Greenwood! ... 

Jenkins zâmbi şi se îndreptă spre postul de comandă. Oamenii, 


9 Palatul regal din Londra (n. tr.). 
10 Fustă scurtă în carouri, tradițională la scoțieni (n. tr.). 

între ei, îşi vorbeau cu Richard, Troy, Desmond şi Jeffries. Aceasta 
însă nu dăuna cu nimic disciplinei. Într-o unitate normală, ofițerii 
aveau toți poreclele lor, adesea amicale, câteodată batjocoritoare; 
aici eră altceva, totul lua un aer de familie. Cu toată diversitatea 
uniformelor şi a caracterelor bine definite ale oamenilor, aceasta 
nu era „banda lui Greenwood” ci „familia lui Greenwood”: Până şi 
lunganul de O'Mahory era numit Stan, în dormitoare. Ceea ce nu-i 
împiedica pe cei mai grozavi din comando să se ferească atunci 
când era irlandezul de serviciu. 

Troy Jenkins împinse uşa dublă cu geam a P.C.-ului şi pătrunse 
în secretariat. 

— Maiorul? 

— În biroul său, sir! 

Ofiţerul adjunct bătu la uşă, o împinse, intră, salută şi se lăsă 
într-un fotoliu. 

Cei doi ofițeri erau de aceeaşi vârstă. Jenkins intrase însă, un 
an după Greenwood, la Sandhursti!. 

La fizic nu semănau deloc. Troy Jenkins mic de stat, robust, cu 
picioare scurte, avea spate puternic şi muşchi noduroşi. Când 
trecea câte un obstacol pe pista de probe, dădea impresia unui 
taur în atac. Avea şi un caracter dificil, iar harțagul său era vestit 
printre oamenii comandoului. 

— Cum a fost drumul, Richard? 

— Istovitor! 

Un zâmbet subție buzele cărnoase ale ofițerului adjunct. 

— Femeile? 

— Da şi nu... Dacă vrei să ştii tot, frumoasă dar serioasă! M-am 
mulțumit s-o invit, la cină! 

Făcu o pauză şi schimbând tonul: 

— Să lăsăm gluma! Îmi trebuie o sută douăzeci de băieţi bine 
pregătiți, iar printre ei, o echipă de sabotaj fără pereche. 

— Se poate cunoaşte misiunea? 

— Nu! 

— Data? 

— Nu! 

— Indică-mi cel puţin, Richard, mijlocul de transport! 

Jenkins se ridică şi, mimând o cupolă deasupra capului, luă 
poziția paraşutistului la aterizare, cu genunchii îndoiți, spatele 
încovoiat şi coatele lipite de corp. 


11 Celebră şcoală militară engleză, (n. tr.). 

— Nu! 

Jenkins făcu o strâmbătură şi traversă încăperea în pas de 
gimnasticii. 

— Nu şi nu! Marina ne va furniza vedete şi un distrugător. 

Firea ofițerului adjunct începu sa iasă la iveală. 

— Nu crezi că dacă aş fi pus la curent cu destinaţia şi cu 
misiunea asta mi-ar uşura sarcina? făcu el cu un ton arogant. 

— Bă dă! 

— Atunci, unde mergem de data asta? 

Greenwood îl văzu venind spre el şi sprijinindu-şi coatele pe 
birou. 

— În Scoţia! Plecarea în seara asta, la orele douăzeci şi două! 

Maiorul cotrobăi prin servieta de piele şi scoase un plic. 

— Ai înăuntru toate detaliile misiunii tale, inclusiv planul de 
antrenament etc. 

Troy Jenkins ridică din sprâncene. 

— Ai spus „misiunea mea”, tu nu iei parte. 

— NU! 

Jenkins se dădu îndărăt câțiva paşi şi cu un ton cinic: 

— la spune, fata aceea de la Londra ţi-a spus cumva „nu”? 

Greenwood făcu cu mâna un gest enervat. 

— Gata, Troy! Adună-mi comandoul şi ofițerii! 


Erau acum aproape două sute în marea sală de mese a taberei. 
O'Mahory îi aliniase pe plutoane, iar subofițerii se găseau în capul 
meselor. Desmond Terrace, Jeffries Gordon, Robert Fitzpatrick, 
locotenenţi subşefi de unități, cu toţii aşteptau sosirea lui 
Greenwood: 

Maiorul intră, urmat de Jenkins. Toţi oamenii se ridicară o dată. 

— Luaţi loc! spuse el scoțându-şi chipiul. Aşteptă vreo zece 
secunde să se restabilească liniştea şi începu cu o voce hotărâtă. 

— Sunteţi aici doua sute şi îmi trebuiesc o sută douăzeci de 
voluntari! 

Se ridicară toți o dată. 

— Aveţi cel puţin răbdare să aflați ce vă cer. 

Greenwood simți cum îl cuprinde un val de căldură: nici unul 
din oameni nu părea dornic să se reaşeze. 

— Un lucru trebuie să fie clar în mintea voastră, continuă el; 
raidul pe care-l veți îndeplini nu are nimic comun cu tot ce ați 
făcut până acum! Este incontestabil o operaţiune din cele mai 
îndrăznețe... 

Făcu o pauză, înainta printre rânduri şi, privind insistent 
oamenii care-l înconjurau, spuse: 

— Pentru ca să ne atingem țelul, plecăm cu mult entuziasm. 
Dar îi previn, în mod cinstit, pe cei care doresc să ia parte la 
călătorie că nu ni se eliberează decât biletele pentru ducere! Pentru 
întoarcere va trebui să ne înghesuim la casa şi, după mine, cred că 
va fi ceva îmbulzeală! S-a înțeles?... 

Greenwood se dădu puțin înapoi. 

— Acum, cei care vor să-şi ia biletul să rămână în picioare! ... 

Atmosfera era încordată. Era în tonul „comandourilor”. Nimeni 
nu făcea vreun gest, de teamă să nu fie interpretat ca o ezitare. 

— Am spus voluntarii în picioare, ceilalți să ia loc! Precizez că 
fiecare e liber să nu plece. În nici un caz un refuz nu va atrage 
excluderea din comando! 

Toţi, în poziție de drepți, păreau nepăsători. O'Mahory, în 
calitate de sergent major însărcinat cu problemele de disciplina, 
interveni: 

— Căscațţi bine urechile! Care nu vrea să se trezească într-o ladă 
de scânduri să-şi pună fundul pe scaun! Executarea! 

O'Mahory ridică mâinile în semn de neputinţă. 

— Cred, sir, că nu e nimic de făcut! Suntem cu toții pentru 
plecare! 

Un „ura” răsunător făcu să vibreze geamurile. Greenwood, cu 
mâna, ceru linişte... 

— Am luat notă că v-aţi oferit cu toţii voluntari. Asta va fi 
înscris pe fişele voastre matricole, dar nu va pot lua pe toți! Mi s-a 
indicat o cifră pe care nu trebuie s-o depăşesc: o sută douăzeci, cu 
un spor de zece la sută pentru a astupa golurile datorate 
accidentelor din timpul antrenamentelor! 

Se auzi un murmur, un fel de mormăit înciudat. 

— Linişte! urlă O'Mahory. 

— În consecință, reluă maiorul, vom proceda, în zece minute, la 
o alegere care vă ține seama de capacităţile şi de situația familială 
a fiecăruia dintre voi! 

Se auzi din nou un murmur. 

— Gura! strigă irlandezul; dacă nu sunteți mulțumiți, să fi făcut 
ca mine să rămâneți burlaci! 

Un râs general salută replica sergentului major şi destinse 
oamenii. 

— Ofițerii şi subofițerii, în biroul meu! 

Plecarea maiorului dădu naştere la felurite reacții. O'Mahory se 

agita în zadar; era şi el o dată incapabil să restabilească ordinea. 
Un val de entuziasm cuprinse comandoul mândru de a fi fost ales 
printre celelalte unități ale Brigăzii Serviciului Special. Spiritul de 
camaraderie se făcea simţit în aceste momente la aceşti oameni de 
origini şi din medii diferite, îmbrăcaţi în uniformele lor pestrițe. 

Spiritul de aventură, entuziasmul şi, cine ştie, poate la unii 
fiorul premergător fricii, constituiau un liant extraordinar. 

Subofițerii aşteptau pe culoar ca „Richard” să termine cu 
ofițerii. Afară ceața începuse să se subțieze şi, pe cerul cenuşiu, 
norii se mişcau încet spre răsărit, destrămându-se... 

Greenwood, aşezat la birou, se uită pe rând la cei trei ofițeri 
aşezaţi în fața sa. Troy Jenkins, rezemat de dulap, urmărea scena, 
cu un zâmbet în colțul buzelor. 

— Vă rog, domnilor! spuse Greenwood. Batem pasul pe loc Ştiu 
că toți băieții au calități, dar eu trebuie să-mi fac suma. Deci, 
pentru că văd că nu vreţi să mă înțelegeți, iată criteriile după care 
veți face alegerea la merite egale, cei mai tineri, după asta, 
specialiştii în sabotaje, trăgătorii de elită, înotătorii de clasă, cei 
mai buni aruncători de grenade, cei mai rezistenți la alergare, în 
sfârşit mai ales, oamenii cei mai buni în luptele de noapte, cu orice 
armă. Pricepuţi în lupta corp la corp şi cu pumnal de asalt. S-a 
înțeles?... 

Cei trei locotenenţi aprobară din cap. 

— Vă mulțumesc! Îmi veţi întocmi o listă pe unităţi, subofițerii 
vor face acelaşi lucru, iar căpitanul Jenkins va compara pe cei 
aleşi de voi şi va stabili după aceea ordinea de luptă a 
comandoului care va participa la operațiune. Mai sunt întrebări?... 

— Dacă îmi permiteţi, sir, spuse Desmond Terrace făcând un 
pas înainte, căpitanul Jenkins ne-a vorbit de un stagiu... 

Avocat în viața civilă, burlac, mare aventurier, lăsă fraza 
neterminată şi un zâmbet îi descoperi dinţii foarte albi şi frumos 
rânduiți. 

— Da ce-i cu asta? 

Ofiţerul făcu o mutră întrebătoare. 

— Veţi cunoaşte, timp de două săptămâni, plăcerile plajelor pe 
timp de iarnă! 

— Brr! făcu Robert Fitzpatrick, trăgându-şi kilt-ul peste 
genunchi; nu s-ar putea să ne trimită pentru asta în Florida? 

— Veţi avea şi munte şi crosuri de câte cincisprezece kilometri 
ca să vă încălziți! 

Greenwood zâmbi şi privindu-l pe micul scoţian cu părul 

blonziu, fața roză, pielea ca de prunc şi ochii albaştri, zise: 

— Păi, dacă vă supără condițiile climatice... 

— Nu, sir, țin să fac parte din expediţie! 

Comandantul aruncă o privire cu înțeles lui Jenkins. Cu o 
mişcare a capului, i-l arătă pe al treilea locotenent, Jeffries 
Gordon. 

— Eşti bolnav, Gordon? îl întrebă Greenwood. 

— Eu, sir? 

— Da, dumneata! Nu există în comando decât un singur 
Gordon, din fericire! Mă mir că încă n-ai avut nimic de obiectat ca 
de obicei)... 

Gordon avea o statură peste cea obişnuită, era subțire, numai 
oase şi muşchi. Când trebuia să se adreseze cuiva; înclina capul 
înainte şi cu gâtul lui lung şi subțire părea un cocostârc. 

— Regret, spuse el, sarcastic, că suntem obligați să luăm cu noi 
oameni ca Robert şi Desmond... 

Ridică din umeri, oftă şi, întorcându-se către cei doi tovarăşi ai 
săi, spuse: 

În sfârşit! Poate va veni o zi când o să putem face războiul 
între gentlemeni! 


Către sfârşitul dimineţii, Greenwood sosi în portul Plymouth. 
Cerul era la fel de mohorât. Amploarea misiunii care-i rămânea de 
îndeplinit era aşa de mare încât părea aproape imposibil de 
realizat. Nu atât acţiunea în sine era complicată, cât coordonarea 
tuturor mijloacelor care trebuiau puse în mişcare, adunarea 
materialului şi mai cu seamă secretul care trebuia păstrat. 

Neputând pune în temă autoritățile subalterne cărora li se 
adresa, Greenwood se lovea de formalitățile administrative şi de 
încetineala hârțogăriilor de birou. 

— Trage de-a lungul cheiului! spuse el şoferului. 

Maiorul sări din maşină, trânti portiera şi se îndreptă cu paşi 
mari către un distrugător vechi cu patru coşuri, ancorat la capătul 
digului. 

În capul scării de acces a vasului, cei doi ofițeri de marină cu 
care avea întâlnire îl aşteptau stând de vorbă. 

— Locotenent de marină Nuggens! se prezentă primul. 

— Căpitan de fregată Forbes, spuse cel de-al doilea. Eu sunt cel 
care va comanda faza navală a Operațiunii „Carul Mare”! 

Greenwood zâmbi, cu un zâmbet deschis, se prezenta la rândul 
său şi în întrebă: 


27 


— Cu ce începem? 

— Cu partea „explozibile” a programului, dacă vreţi, răspunse 
Forbes. 

Cei trei ofițeri se indreptară spre puntea din față a 
distrugătorului şi se opriră în dreptul turelei tunului aşezat la 
marginea acesteia, la circa zece metri de prova vasului: 

— Ai cuvântul, Nuggens! 

Locotenentul tuşi şi aborda problema ca tehnician. 

— Mi s-a cerut să studiez un sistem de detonare care să permită 
încărcăturilor să explodeze la momentul dorit, oricare ar fi 
condițiile de temperatură respective... Vreau să spun cu asta, 
incendiu sau tir susținut al adversarului. 

Greenwood aprobă. 

— Dacă îmi permiteți, domnilor, spuse el strâmbându-se, 
chestiunea orarului este după părerea mea primordială, căci va 
trebui să amorsăm încărcăturile pe mare, când vom fi la bord. 

— Fiţi fără grijă, sir, s-a prevăzut asta? 

— Perfect! Continuă, dragul meu. 

— Vom aşeza deci încărcăturile aici, sub lăcaşul turelei, peste 
rezervoarele de păcură, dar în nişte compartimente etanşe din oţel. 

— O clipă! Cunoşti principiul operațiunii? 

Locotenentul zâmbi. 

— Da, dar nu ştiu locul. 

— Să presupunem, continuă Greenwood, care-şi urmărea ideea, 
ce s-ar întâmpla dacă după ce va lovi obiectivul şi se va înfige în el 
pe o distanță cam de zece metri, încărcăturile, venind în contact cu 
parapețţii docului uscat, vor fi strivite? 

— Imposibil! Oţelul compartimentelor şi amplasamentul ales 
trebuie să le facă să reziste la o eventuală strivire. În tot cazul, 
etrava se va înfige în porțile docului şi va trebui să se oprească 
mult înainte de a ajunge la tun. 

— Bine, o să spuneţi că sunt chițibuşar, dar dacă n-o fac acum, 
n-am s-o pot face în ziua „D”! Să presupunem că etrava „Carului” a 
intrat în bazin, iar noi am putut să ne reîmbarcăm şi că ne 
întoarcem spre Anglia. Să mai presupunem că, posibil, 
comandantul portului unde am efectuat raidul va trimite să fie 
cercetată epava înainte să sară în aer. Mă urmăriți?... 

— Da, sir. De fapt, vreţi să ştiţi dacă o echipă de artificieri care 
s-ar urca la bord ar fi în măsură să descopere şi să dezamorseze 
încărcăturile. 

— Exact! 


Un surâs destinse trăsăturile specialistului din Navy. 

— Nu! Pentru că ele vor fi cimentate în lăcaşurile lor de oţel, 
peste cuvele de păcură şi deci vor face parte integrantă din 
acestea! 

Greenwood se întoarse către Forbes şi zise liniştit: 

— Văd că are răspuns la toate! 

Locotenentul roşi de plăcere şi continuă: 

— Această masă de explozibil va fi constituită din douăzeci şi 
patru de grenade antisubmarine în greutate de o sută optzeci de 
kilograme fiecare, ceea ce face ceva mai mult de patru tone. 
Detonarea lor se va face cu batoane aprinzătoare într-un interval 
de opt ore, iar eu voi fi la bord pentru a supraveghea punerea în 
aplicare! 

Tehnicianul spuse asta simplu, ca şi cum ar fi fost vorba de 
participarea la un exercițiu de instrucție. 

„E drept că nu ştie exact ce se pune la cale, gândi Greenwood, 
dar nici nu e idiot şi trebuie să-şi dea seama perfect că nu e vorba 
de o plimbare de agrement!” 

Forbes îl trase înapoi, lăsându-l pe artificier să se gândească la 
problemă. 

— În ceea ce priveşte vasul, va pleca mâine spre arsenalul de la 
Davenport, iar când oamenii dumitale se vor sui la bord, va 
semăna uluitor cu un torpilor german! lată în ce vor consta 
transformările... 


CAPITOLUL IV 


— Comandantul vă cheamă la „chioşc!2”, sir! 

— Vin îndată! 

Greenwood se ridică, lăsând pe masa din careu fotografiile 
aeriene ale oraşului Saint-Nazaire. Pe care le studia de când se 
îmbarcase la bordul submarinului Drake pentru a efectua o 
recunoaştere nocturnă a estuarului. Închise uşa şi începu să urce 
în cilindrul îngust de oțel al submarinului. Oamenii de cart erau la 
posturile de manevră, goi până la brâu în fața cadranelor. În timp 
ce restul efectivului dormea legănat de trepidațiile motoarelor. 
Mirosea a încins, a ulei ars, duhorile de grăsime se amestecau cu 
cele ale transpirației oamenilor. Lămpile albastre răspândeau o 
lumină difuză. Din când în când, figurile se estompau, iar 
Greenwood nu mai vedea în față decât ochii strălucitori ai 
marinarului care-i făcea loc să treacă. 

Îl găsi în chioşc pe locotenentul de marină care comanda pe 
Drake. 

— Aţi putut dormi, sir? 

— N-am avut timp. Rockwell! Şi pe urmă, continuă Greenwood. 
Această plimbare e pentru mine, într-un fel, premieră asupra 
Saint-Nazaire-ului! 

Marinarul întoarse către el o figură lungă, bronzată şi conturată 
de un colier subțire de barbă blondă. Nici el nu-şi dădea seama de 
scopul acestei recunoaşteri, dar realiza importanța ei, după 
riscurile ce i se ceruse să şi ie asume. 

— Țineţi totuşi să ieşim la suprafață, sir? 

— Mai mult ca niciodată! 

— All right! 

Se aplecă peste transmițătorul de ordine. 

— Pregătiți pentru ieşire la suprafață. Alunecare completă! 

Ordinul fu repetat la nivelul inferior şi trei secunde mai târziu 
Greenwood auzi aerul comprimai țâşnind în balasturile vasului. 
Partea din față a navei începu să se ridice brusc, dar înainte de a fi 
nevoie ca Rockwell să intervină, submarinul îşi restabili echilibrul, 
regăsindu-şi poziția orizontală. 


12 Postul de comandă al unui submarin (n. ed. fr.). 

— Asdicul!3!... 

Interfonul zbârnâi... 

— Nimic de semnalat, anunță caporalul de cart la radar. 

— Imersiune periscopică! ordonă Rockwell. 

Din nou țâşniturile aerului făcură să răsune balasturile. Pereţii 
din oțel începură din nou să vibreze şi un zgomot asemănător cu 
cel al unui jet de vapori care țâşneşte dintr-un cazan enorm se 
făcu simţit de-a lungul pereţilor vasului. Greenwood fu nevoit să se 
agate de ceva ca să nu-şi piardă echilibrul. În timp ce etrava se 
ridica oblic spre suprafață. 

— Zece metri! anunță matelotul din fața cadranului. 

— Ridicaţi periscopul! 

Rockwell se dădu la o parte pentru a lăsa să se ridice enorma 
antenă telescopică, aşteptă să audă declicul de ieşire înainte de a 
lăsa în jos cele două manete, amplasate de o parte şi de alta a 
vizorului. 

Greenwood îl văzu efectuând un rapid tur de orizont înainte de 
a anunța: 

— La suprafaţă! 

— Gata pentru suprafață! 

Nava păru dintr-o dată mai uşoară. Era ca şi cum ar fi fost 
purtată de o enormă bulă de aer. Greenwood auzi chioşcul 
străpungând suprafața şi zgomotul apei şiroind pe pereți. 

— Haide! hotări Rockwell, deschizând zăvoarele capacului. 

Greenwood îl urmă, se urcă pe scăriță şi se pomeni dintr-o dată 
în aer liber. Apa ajungea la nivelul pasarelei chioşcului, iar 
submarinul rămânea complet în apă, cu excepția acestui post de 
observație tronconic de care se izbeau valurile. 

Aerul proaspăt îi făcu bine şi îi uscă transpirația. Avea impresia 
că i se deschid porii, unul câte unul, că absoarbe prin toată pielea 
prospețimea nopții. Greenwood nu văzu nimic la început. 
Vizibilitatea era mijlocie, însă mai trebuia să se obişnuiască cu 
întunericul din jur. Apoi, încetul cu încetul, începu să distingă 
prin binoclu diferite mişcări şi forme. Câteva minute mai târziu, 
vântul goni norii şi luna începu să răspândească o lumină slabă. 

Greenwood putea distinge acum coasta dantelata, învăluită iii 
ceață. La babord, Capul Evei, de unde incepeau fortificațiile 
estuarului. Exista un reflector puţin retras, al cărui fascicul 
intermitent mina estuarul Loarei, dar mult în față lor. Lui 


13 Aparat cu ultrasunete de detecție submarină (n. tr.). 

Greenwood i-ar fi plăcut să poată verifica pe fotografiile aeriene 
dacă acesta era cel care corespundea cu bateria de artilerie de 
coastă, dar nu putea fi vorba să aprindă o lanternă, chiar 
camuflată, pentru a confrunta clişeul cu decorul. 

Coasta forma, tot la babord, un prim golfuleț, după care se 
putea distinge la lumina unui al doilea reflector o limbă de pământ 
în gura fluviului şi de la care începea conturul unui nou golf. 

— Reflectorul acoperă bateriile antiaeriene de la Villes-Martin, 
şopti Rockwell; mai încolo vine avanportul, în formă de cleşte... 

Mai departe, Greenwood ar fi putut face o schiță din memorie. 
În rest, totul nu era decât o imensă linie dreaptă şi largă, care de 
la avanport se termina la bazinul de la Penhoet având, în centru. 
Vechiul Bazin. Lipită de acesta, baza de submarine a 
Kriegsmarinei, unde, sub tone de beton, submarinele de tip „U” îşi 
găseau refugiul la intoarcerea din misiunile lor în Atlantic. 
Studiase atât de mult clişeele furnizate de R.A.F. încât aproape că 
vedea conformațţia locurilor. 

— Ştii ce se află îndărătul acestui cleşte? 

— Mărturisesc că... începu marinarul. 

Greenwood simțea nevoia să vorbească, să-i explice cum arată 
oraşul Saint-Nazaire. Era ca şi cum ar fi realizat sinteza terenului 
prin juxtapunerea celor ce vedea în fața lui cu ce-şi amintea din 
fotografii. 

— În fundul avanportului se găseşte un pod. La dreapta acestui 
pod se află oraşul vechi, mărginit de digul de est care merge până 
la cel vechi. Dincolo, este vechea intrare care dă în vechiul bazin. 
Logic, nu-i aşa? 

— Da, desigur, spuse Rockwell, care nu vedea, unde voia să 
ajungă pasagerul său. 

— Ştii ce are deosebit această intrare veche? 

— Nu, Sir. 

— Dă acces spre „Forma Normmndie”. 

Greenwood, simți privirea interlocutorului său ațintindu-se 
asupra lui. 

— „Forma Normandie”? 

Greenwood oftă. Ignoranța camaradului său îl mira oarecum. 
Trăind de atâtea zile şi nopți cu misiunea întipărită în minte, 
aceasta devenise o obsesie, o iubită minunată, fascinantă şi 
inaccesibilă. 

— Este lucrarea cea mai mare de acest gen din Europa! 
Imaginează-ți o incintă de trei sute cincizeci de metri lungime pe 

patruzeci şi şase lățime. Umplută, e un bazin obişnuit. Golită însă 
cu ajutorul pompelor, este un enorm doc uscat, care poate primi 
un vas de optzeci şi cinci de mii de tone! 

Rockwell fluieră mirat. 

— Drake-ul meu ar putea să se bălăcească în voie acolo! 

Greenwood nu găsi de cuviință să-i precizeze că, la fiecare 
capăt, obiectivul era închis cu o poartă rulantă de cincizeci şi doi 
de metri lungime, înaltă, de doisprezece şi a cărei grosime de oţel 
era de aproape unsprezece metri. Aceste porți sau chesoane se 
dădeau la. O parte pentru a lăsa apa să pătrundă în interior. 

Oftă. În aceşti unsprezece metri de oțel trebuia să pătrundă 
etrava „Carului” lansat în plină viteză. 

— Dacă ar trebui să pătrunzi în Saint-Nazaire pe mare, ce rută 
ai alege? 

Marinarul, după un timp de gândire, răspunse: 

— Aş merge de-a lungul a ceea ce poartă numele de „Canalul 
Dulgherilor” pe harta mea... 

— Adică? 

— Cârma la babord! Capul Evei. Villes-Martin şi aş ancora în 
avanport! 

Greenwood se întoarse şi privi coasta la tribord. Şi aici erau 
reflectoare care materializau coasta, de la Capul Mindin spre nord 
până la Pointeau, spre sud. De fapt nu era decât un singur drum 
pentru a evita defilarea prin fața tunurilor adversarului. Numai că 
acest drum... 

— De ce nu se poate naviga drept înainte în axa Drake-ului, de 
exemplu? 

Era aproape sigur de răspuns îi fusese dat la Amiralitate. 
Totuşi, poate că exista un marinar capabil să rezolve problema... 

— Imposibil, sir! S-ar da peste bancuri de nisip şi mâl; în timpul 
fluxului sunt abia doi metri de apă peste fund! 

Marinarul îşi scoase chipiul şi frecându-şi ceafa întrebă: 

— Ce ordonațţi pentru restul programului? 

Interfonul răsună în acel moment. 

— O navă în spatele nostru! anunţă omul de la asdic. 

— Pregătiți pentru scufundare! 

Cei doi ofițeri coborâră în chioşc. Rockwell lăsă capacul în jos. 

— Imersiune şaizeci de metri! 

Submarinul vibra sub loviturile de berbec ale apei care invada 
balasturile. Şocul provocat de masa lichidă zguduia carcasa 
vasului ca un ciocan de forjă. 

— Care este ecoul? 

— Circa două mile! 

— Un torpilor, fără îndoială! 

Drake se scufunda foarte rapid, fără nici o preocupare de 
menținere a echilibrului. Nimeni nu mai dormea în 
compartimentele echipajului oamenii aşteptau în linişte. 

Nu putea fi vorba ca vasul să încerce să scape căutând să 
coboare mai jos, căci fundul nu putea depăşi cu mult adâncimea 
pe care o avea deja. 

— Îi aud asdicul, domnule comandant! anunță marinarul 
sondor. 

— Bara la zero! Motoarele înapoi! 

Greenwood îl observa pe Rockwell. Calm, marinarul aştepta 
ceea ce era inevitabil să se producă, dacă efectiv fuseseră reperați 
de torpilorul german. 

— Încep să cadă, domnule comandant! strigă sondorul. Le aud! 

Era vorba de încărcături de o sută de kilograme de explozibil, 
amorsate pentru a exploda la adâncimi diferite, pe care duşmanul 
le lansa în rafale de câte patru la fiecare bord, înainte să descrie 
un cerc larg şi să mai lanseze două în propria sa dâră. 

— Motoarele înainte! comandă Rockwell, profitând de timpul de 
cădere a proiectilelor. Procedând astfel, submarinul avea o şansă 
de a scăpa cu fuga. Numai dacă nu ar nimeri pe traiectoria unei 
grenade... 

Oamenii erau încordațţi, cu privirile fixe. Greenwood îi simțea 
sub tensiune. Unii, privind în sus, la buloanele de prindere ale 
carcasei, ca şi cum cu privirea le-ar fi putut întări, păreau a le 
spune „nu cedați, contăm pe voi”! 

Un zgomot ca de tunet se auzi în partea din față. Greenwood 
alunecă, dar se apucă la timp de o ţeava lungă de comandă. 
Becurile începură să clipească. 

Nava intră toată într-o vibraţie prelungă. O nouă explozie zgudui 
tot vasul. Acesta părea că se transformase într-un imens cal de 
lemn basculant. Etrava avea mişcări bruşte, partea din față se 
ridica, suia oblic, după care, sub efectul unei explozii din flanc, 
începea să se balanseze. 

Greenwood vedea în fața sa cadranele cuprinse într-o mişcare 
de tangaj. Drake-ul, stoic, făcea față asalturilor torpilorului. Cel 
mai mic şurub răspundea singur de viața submarinului. 

Nu mai era o luptă între oameni, ci duelul a două maşini care se 
înfruntau. Care dintre ele, proiectilele sau oţelul, va ieşi 

învingător? 

Fiecare nouă explozie zguduia submarinul. Era ca prins într-un 
vârtej care împiedica oamenii de la cârmă să-l țină în mână. 
Câteodată îl simţeai că saltă ca un animal rănit, ca apoi să cadă cu 
mai mare greutate, ca şi cum o infiltrație de apă s-ar fi produs 
undeva în suprastructurile sale. 

— Compartimentele sunt etanşe? 

— Închise, domnule comandant! 

Greenwood îl observa pe Rockwell, care încerca să ghicească 
intențiile adversarului. 

O nouă serie de grenade explodară. Lumina se stinse. 

— Aprindeţi lumina de rezervă! urlă comandantul. 

Bucăţi de plută, cioburi de becuri, coji de vopsea cădeau ca 
ploaia, în timp ce în compartimentele echipajului, tot ce nu era 
fixat, ranițele, obiectele personale ale oamenilor, cădeau alunecând 
în toate părțile, după înclinația vasului. 

— Ce ai de gând să faci? întrebă Greenwood. 

Îşi dădu seama că întrebarea era stupidă. Dar el, care nu avea 
nici o răspundere, care nu era decât un pasager, simțea nevoia să 
ştie. Ce importanță avea ce-i va răspunde Rockwell, Greenwood 
voia să audă o voce omenească, o voce care să-i spună că nu e 
încă totul pierdut... 

— Să aşteptăm! Să încercăm să facem pe mortul! Să-i dăm 
impresia că ne-a nimerit! Cât timp ne va auzi, va continua 
vânătoarea. 

Se întoarse şi ordonă: 

— Opriţi totul! 

Se făcu dintr-o dată linişte. O linişte totală, extraordinară prin 
bruschețea ei. Oamenii, încremeniți, nu-şi permiteau nici o 
mişcare. Acum zgomotul motoarelor nu se mai auzea, cea mai 
mică lovitură în pereţii vasului putea dezvălui prezența 
submarinului. Torpilorul îşi va face probabil datoria şi va trimite 
un mesaj serviciului aeronaval. Care va veni în zori să repereze 
petele de ulei. Numai după aceea îşi va vedea victoria „probabilă” 
omologată. 

Toţi puteau auzi zgomotul elicelor adversarului când acesta se 
întorcea spre ei. Acolo, sus, un alt echipaj era probabil înfrigurat. 
Alți oameni, mai toți tineri, îndrăgostiți de viață; aşteptau să afle 
dacă la şaizeci de metri adâncime sub ei, datorită iscusinței şi 
manevrelor lor, optzeci de marinari de submarin erau pe cale să 
moară înecați de trombele de apă pătrunzând prin spărturile 

vasului lor distrus. 

În caz de victorie, vor desena pe pupa vasului un mic submarin, 
o mărturie în plus, pe lângă celelalte, a succesului lor. 

Deocamdată trebuiau să aştepte. Nu mai aveau de luptat 
împotriva grenadelor, ci a ceasului. Unul din cei doi adversari va 
sfârşi prin a se plictisi, iar Rockwell era ferm hotărât să rămână pe 
loc chiar până-n zori, dacă era nevoie. 

La suprafață, celălalt continua să descrie cercuri largi, care-l 
aduceau la intervale regulate deasupra submarinului. Îl auzeau 
apropiindu-se, depărtându-se, reîncepând să facă iar cercuri, din 
ce în ce mai strânse, deasupra submarinului. 

Greenwood încerca să-şi adune ideile. Se gândise atât de mult 
numai la obiectivul său că acum docul uscat de la Saint-Nazaire 
nu mai era suficient pentru a-i permite o evadare. 

Deasupra omului de la cârma din faţă era o fotografie de femeie 
lipită pe perete. Marinarul o avea astfel mereu în fața ochilor. Era 
oare nevasta, logodnica sau iubita lui? Oricine ar fi fost, era aici, 
zâmbitoare. Într-o rochie înflorată. 

„Curios, se gândi Greenwood, ea asistă astfel la viața de bord şi- 
i împarte bucuriile. Ştie măcar că se află aici. În mijlocul unui 
echipaj care poate într-o zi nu se va mai întoarce?” 

Brusc, revăzu fisura Helenei Fairchild, ochii verzi, nasul puţin 
cârn. Auzi în urechi vocea gravă a fetei. Petrecuse în tovărăşia ei o 
seară minunată, cu atât mai mult cu cât nu încercase să o seducă, 
deşi avusese impresia că nu i-ar fi displăcut. 

„În fond am greşit. Dacă o să crap în drăcovenia asta de Drake, 
aş fi făcut măcar, înainte, dragoste cu o fată minunată...” 

Greenwood auzi torpilorul trecând din nou şi pe urmă 
depărtându-se. Vreo douăzeci de secunde mai târziu, două noi 
explozii zguduiră submarinul. După astă auziră clar cum îşi 
schimbă direcția şi se îndepărtează. 

— Asdicul? 

— Trage la 240, domnule comandant! 

— Viteza? 

— Cincisprezece noduri! 

— Motoarele? 

Drake-ul încetă pe loc să mai fie o carcasă de oţel. Îl simţeai 
renăscând în tremurul care-i agita flancurile. 

— Goliți balasturile! Imersiune periscopică De data asta totul se 
terminase. Echipajul îşi regăsise înflăcărarea şi în privirile 
oamenilor Greenwood ghicea întrebarea pe care şi-o puneau cu 

toții. 

— Îl vânăm, domnule comandant! întreba secundul. 

— Şi încă cum! răspunse Rockwell. 

Greenwood aşteptă ca secundul să plece la posturile de 
manevră pentru a interveni. 

— În ceea ce mă priveşte, misiunea s-a terminat, putem să ne 
întoarcem! 

— Dar pentru mine sir, abia începe! Doar nu vă imaginați că o 
să las să-mi scape ticălosul ăsta care m-a ținut la fund? 

— Îmi pare rău, dragul meu, dar asta e! Pune capul spre 
Plymouth şi încă repede, am pierdut şi aşa destul timp! 

— Sunt dezolat că trebuie să vă amintesc, sir, că sunt singurul 
stăpân la bord! 

— Imersiune periscopică! anunţă secundul. 

— Ridicaţi! Îmi dați voie... 

Dându-l pe Greenwood la o parte, Rockwell se aşeză pe scaunul 
turnant care făcea corp comun cu periscopul. Câteva secunde mai 
târziu ordonă: 

— La posturile de luptă! 

Părăsind un moment binoclul periscopului, îi zâmbi lui 
Greenwood. 

— O mică jumătate de oră de vânătoare şi-l am în buzunar! N-o 
să-mi refuzați asta! 

Greenwood îl simțea tânăr, energic, plin de entuziasm, puțin 
imprudent; un om din cei care îi plăceau. Alt fi putut face uz de 
gradul său, să-l amenințe. Dar preferă să-l convingă. 

— Ascultă-mă un minut, după care poți face ce vrei. 

Vocea calmă, tonul grav, îl surprinseră pe Rockwell. Lăsă în jos 
manetele periscopului şi îşi aranja chipiul ca lumea. 

— Scuzați-mă, sir, dar.... 

Greenwood îl întrerupse. 

— Bine! Nu-i nimic grav, mai degrabă îmi plac tinerii ca 
dumneata! Dar mai e ceva; pentru ce crezi că Navy te-a afectat 
acestei misiuni spre Saint-Nazaire?... Pentru a scufunda un 
petrolier, trei torpiloare un cuirasat? 

Rockwell zâmbi, ridicând capul. 

— În sfârşit... eu... 

— Lasă-mă să continuu! Nimeni aici nu are dreptul să te 
împiedice să alergi după acest vas. Te cred în stare să-l scufunzi. 
Eşti în stare chiar să te arunci cu capul înainte într-o cursă, sau 
într-o plasă antisubmarină, sau în plase contra torpilelor! 

Greenwood făcu o pauză şi îşi şterse fruntea. 

— Probabil că întrevezi şi posibilitatea de a sări în aer! 

— E riscul meseriei, sir! 

— O ştiu tot atât de bine ca şi tine! Numai că eu nu am dreptul 
să risc nimic! 

Marinarul tresări, se uită la maior cu un aer surprins şi puțin 
indignat. 

— Înțelege, nu eu, Richard Greenwood, nu am dreptul să crap la 
şaizeci de metri adâncime la gurile Loarei, ci ceea ce reprezint eu 
într-o operaţiune care depăşeşte cu mult importanța torpilorului 
tău! Nu am dreptul să-ți spun mai mult, dar e esențial să ajung la 
Plymouth, teafăr, sănătos şi repede! 

Rockwell avu un gest care voia să însemne că nimeni nu e de 
neînlocuit. Greenwood îl remarcă şi simți cum începe să se înfurie. 

— Ascultă-mă bine, tinere! Informaţiile pe care le-am cules din 
această recunoaştere sunt vitale! Şi cu asta destul! Sau pui capul 
imediat spre Plymouth, sau îţi jur că, dacă scap cu bine, ai să fii 
cel mai bătrân locotenent de marină al flotei! Iar ca post, vei 
conduce un hangar de vaporaş, până la pensie! S-a înțeles? 

Rockwell suspină şi luă poziția de drepți. 

— Ne întoarcem la bază! anunţă el cu voce tare. La suprafață! 
Goliţi peste tot! 

Când, o oră mai târziu, Greenwood se găsea din nou pe 
pasarelă, norii dispăruseră. Pe cer sclipeau stelele, iar două dintre 
ele, jos, aproape de orizont, semănau cu ochii mari şi puţin trişti ai 
Helenei Fairchild. 


CAPIIOLULV 


Era prima zi de primăvară, 22 martie, într-o duminică. Soarele 
scălda într-o lumină aproape ireală coasta de sud a Angliei. În 
portul Falmouth, armada Operațiunii „Carul Mare” era în sfârşit 
adunată. 

Oamenii comandoului erau îmbarcați pe un vas de transport 
pentru trupe, care le servea drept cantonament plutitor. 

Cu două zile înainte, efectuaseră un exercițiu de debarcare şi 
reîmbarcare în Insulele Scilly, la bordul unor vedete rapide de 
genul celor utilizate de marinarii de la Paza de Coastă şi care se 
găseau acum ancorate la digul sudic. În partea cealaltă a portului 
erau ancorate şi două distrugătoare, precum şi un al treilea vas, 
căruia localnicii din Falmouth îi spuneau „torpilorul nemțesc 
capturat” 

În faţa Amiralității, o vedetă-canonieră, mai puternică decât 
celelalte, era ancorată la chei. Greenwood o putea vedea din biroul 
său ale cărui ferestre dădeau spre mare, permițându-i astfel să 
aibă sub ochi toate elementele micii sale escadre. Trei inşi îşi 
împărțeau această încăpere: Forbes, căpitanul de fregată din 
marină, care avea responsabilitatea părții navale a operațiunii; 
Jenkins, pe care munca sa de adjunct îl făcea să trăiască în 
permanență în umbra lui Greenwood şi acesta din urmă. 

Forbes se întinse, oftă mulțumit şi aruncă o privire nostalgică 
spre portul însorit. Era de talie mijlocie şi avea o figură energică, 
cu trăsături la fel de accentuate ca ale lui Greenwood. Era singurul 
căsătorit din cei trei. 

— Melancolic, Dave? 

Forbes tresări şi se întoarse privindu-şi cei doi tovarăşi. 

— Voi nu puteţi înțelege. Nici un burlac nu poate înțelege ce 
reprezintă o duminică englezească primăvara! În grădina casei, 
peluza e acum verde, brânduşele au înflorit şi trandafirii au 
boboci. Dacă aveam, un migdal, ar fi răspândit miresme minunate. 

Oftă îndelung. 

— Dacă eram acum acasă, aş fi fost în camera mea şi n-aş fi 
avut decât să întind brațul pentru a mângâia obrazul Ceciliei în 
patul alăturat. 

Troy Jenkins se sculă şi merse să se aşeze pe colțul biroului lui 

Forbes. 

— Ascultă, Dave şi noi celibatarii înțelegem asta! Aşa ca dacă 
vrei, îți putem face o propunere. 
Lasă-mă să termin... 

Jenkins îi zâmbi lui Greenwood înainte de a începe să dea 
explicaţii. 

— lată ai puțină răbdare şi vei găsi o fată frumoasă la Saint- 
Nazaire. În plus, la ora la care vom sosi, nu va fi nici o problemă s- 
o pui în pat, pentru că va fi deja culcată! 

Greenwood izbucni în râs văzând expresia aiurită a lui Forbes. 

— Şi îţi promitem, continuă Jenkins imperturbabil, că te 
aşteptăm înainte de reîmbarcare! 

Forbes înjură şi scârbit, se întoarse să contemple portul. 

Greenwood îşi luă pipa lovind-o de călcai şi, începând s-o îndese 
cu tutun, întrebă: 

— Dacă Dave ar binevoi să înceteze să se mai gândească la 
brânduşele sale înflorite, am putea să vedem care e situația. Troy, 
ce fac oamenii? 

— Cuminţi ca nişte sfinți, sub înalta autoritate a ofițerilor de 
serviciu, întărită de scumpul nostru O'Mahory. 

— Povestea de ieri? 

— Nimica toată! O mică răfuială între scoțieni! Aceşti domni 
ajunseseră să-şi arunce în față mârşăviile şi  nelegiuirile 
strămoşilor lor! 

Jenkins făcu un gest larg cu mâna. 

— Neputând conta pe imparţialitatea iubitului nostru Bob 
Fitzpatrick, pe care conflictul îl privea în primul rând, a trebuit ca 
O'Mahory să găsească soluția până la sfârşit. 

— Şi a mers? 

Jenkins ridică degetul mare. 

— La fix! Roşu la față; cu timbrul delicat, pe care i-l cunoaştem, 
le-a propus, lui Argyil, Black Watch, Cameron şi celorlalți să-i 
interneze pentru deficiență mintală în spitalul din Falmouth! 

Greenwood trase câteva fumuri scurte din pipă şi cu o notă de 
îngrijorare spuse: 

— Marinarii de la distrugătoare? 

Forbes interveni. 

— Nu bănuiesc nimic! Cred că sunt aici pentru efectuarea unei 
operații de luptă antisubmarină. 

— Băieţii de la vedere? 

— Acelaşi lucru! Li s-a explicat că rezervoarele suplimentare 

care au fost montate sunt destinate să le sporească autonomia 
pentru lupta împotriva submarinelor! 

Jenkins merse spre fereastră, se opri câteva secunde în fața ei şi 
completă la adresa lui Greenwood: 

— Cât despre „Car”, Nuggens şi echipa sa de artificieri au 
terminat în noaptea asta de cimentat cele patru tone de explozibil 
sub turela din față! 

Greenwood deschise braţele şi, privindu-şi tovarăşii, adăugă: 

— Nu ne mai rămâne decât să-l aşteptăm pe Mac Kawley pentru 
stabilirea planului de bătaie. 

— Va fi aici, peste o oră, dacă nu vine un contraordin, anunță 
Forbes, căruia transmisiunile Amiralității îi anunțaseră ştirea. 

Îşi luă cascheta şi în pragul uşii se întoarse şi zise: 

— În ceea ce mă priveşte vă voi întâlni la consfătuire! 

Greenwood şi Jenkins luară poziția de drepți. 

— Bine, domnule amiral! răspunseră ei, abținându-se să nu 
râdă. 

După ce Forbes trânti uşa mormăind, Troy Jenkins se întoarse 
spre Greenwood. 

— la spune, cu puţin noroc, poate dragul de Horace va fi însoțit 
de secretara lui particulară! 

Greenwood roşi sub bronzul său, Jenkins făcu trei paşi înapoi, 
puse un genunchi la pământ şi întinse brațele: 

— Actul trei bravul războinic îşi ia rămas bun de la iubita sa. 
Decorul reprezintă un port din sud într-o seară de primăvară 
englezească. Fără brânduşe înflorite, din păcate pentru Forbes, dar 
cu salcâmi, pentru parfum! 

— Troy, nu ţi-a spus nimeni că eşti... 

Jenkins nu-l lăsă să continue, se ridică şi spuse mai departe cu 
vocea unui crainic comentând uit anunț publicitar de film: 

— În rolul frumoasei Elena, minunata, remarcabila şi atât de 
serioasa Helen Fairchild, iar.... 

Făcu o pauză şi sub privirea amuzată a maiorului continuă: 

— Iar în cel al iubitului ei, scânteietorul Richard Greenwood! O 
producție Horace Mac Kawley! Realizată în decoruri naturale şi în 
super-tehnicolor la Falmouth şi Saint-Nazaire - Franța! Efecte 
speciale, luminile, sunetul şi muzica specialiştilor comandourilor 
Maiestăţii Sale! 

— Nu-ţi lipseşte decât clacheta şi tăblița! spuse Greenwood 
redevenind serios. 

Se uitară o secundă unul la altul. Ar fi fost gata să jure că se 

gândiseră la acelaşi lucru. Se împlineau aproape două luni de 
când pregăteau împreună „Carul” Aproape două luni de când, zi şi 
noapte, nu trăiseră decât cu „Saint-Nazaire” în gând şi însăşi 
durata stagiului de antrenament îi obişnuise cu ideea. Prin forța 
lucrurilor, dat fiind secretul, această pregătire devenise un fel de 
exercițiu. Era chiar prilej de glumă şi brusc realizară că nu mai era 
un joc, un studiu asupra unei machete şi a unei lăzi cu nisip... 

Rămaseră tăcuţi. Greenwood trăgea din pipa şi gustul acru al 
nicotinei îi umplu gura. 

— Haidem, spuse Jenkins scuturându-se, Horace riscă să ne 
aştepte. 

Greenwood ridică din umeri. 

— M-ar mira să poată începe fără noi! 


Consfătuirea avea loc în careul transportului de trupe. Erau 
adunaţi acolo toți ofițerii şi subofițerii având posturi de comandă 
în timpul operațiunii. 

În centru, pe masă, se găsea macheta oraşului Saint-Nazaire, 
făcută din ipsos după cele mai recente fotografii efectuate de 
escadrilele de recunoaştere ale aviaţiei. În colțul din stânga, pe o 
tablă neagră, planul instalaţiilor portuare era desenat cu cretă 
albă. La intervale regulate, semne convenționale reprezentând o 
baterie de coastă, un grup de baterii de antiaeriană sau 
reflectoarele fixe erau reprezentate prin săgeți, triunghiuri şi 
cercuri de diferite culori. 

Discuţiile erau în toi. Zgomotele se contopeau într-un fel de 
zumzăit continuu. Din când în când, izbucnea câte o voce mai. 
Stridentă sau o glumă care dezlănțuia râsete repede înăbuşite. 

Patru lămpi puternice de birou proiectau o lumină vie asupra 
machetei, iar când te aplecai până la nivelul mesei şi priveai 
ansamblul din ghips şi lemn, portul Saint-Nazaire căpăta, datorită 
jocului de umbre şi lumini, o înfăţişare reală. 

— Puţină linişte, domnilor! 

Discuţiile încetară. Greenwood stătea în stânga unui colonel 
gras, cu părul alb şi o mustață stufoasă, care îi dădea un aer de 
om de treabă. 

Un murmur întâmpină intrarea secretarei, în uniformă de 
locotenent, care se aşeză în dreapta machetei, deschizând 
dosarele. 

— Domnilor, continuă Greenwood, am onoarea să vă prezint pe 
colonelul Mac Kawley şeful de stat major al Biroului Operațiunilor 

Combinate! Dumnealui este cel care a conceput Operațiunea 
„Carul Mare” la care veţi participa. 

Un triplu „ura” salută acest anunț. Colonelul înainta şi puse 
mâinile pe masă. 

— Nu am pretenţii de conferențiar... 

Ridică brațul pentru a calma auditoriul. 

— Aşteptaţi cel puţin să ştiţi ce am să spun! Sunt însărcinat să 
vă transmit urările de reuşită şi salutul lordului Louis 
Mountbatten, şeful operațiunilor combinate şi... 

Mac Kawley trebui să asculte cele trei urale destinate patronului 
său. Se întoarse spre Greenwood, care deschise brațele pentru a-şi 
arăta neputința de a-i face să tacă pe cei şaizeci de oameni 
prezenți. 

— Boys! relua Mac Kawley când putu să reia cuvântul, vă 
propun, acum să vă rezervaţi uralele pentru sfârşitul acestei 
consfătuiri. 

Greenwood aruncă o privire cu înțeles spre O'Mahory şi totul 
reintră în ordine după câteva secunde. 

— Bun! Macheta pe care veţi lucra timp de câteva zile reprezintă 
portul francez Saint-Nazaire, care este obiectivul dumneavoastră! 
Marinarii aici de față şi care vor avea sarcina să vă ducă la 
destinație, nu sunt încă la curent! Lăsaţi-ne nouă grija să-i 
informăm! 

Izbucni un râs general care încetă de cum Mac Kawley ridică 
mâna. 

— În ziua „D” va trebui să fiți în măsură să vă plimbaţi prin port 
şi să vă găsiți obiectivele pe timp de noapte ca şi cum v-aţi plimba 
prin propria voastră grădină. Nu am intenţia de a vă da prea multe 
amănunte. Secretara mea, locotenentul Fairchild, va înmâna 
fiecăruia dintre dumneavoastră un dosar conținând obiectivele şi 
care va trebui ars la ora H fără trei minute! Fiecare ofițer va fi 
responsabil de cele din unitatea sa. 

Mac Kawley făcu o pauză şi-l arătă cu brațul pe Greenwood. 

— Înainte de a da cuvântul comandantului Operațiunii „Carul 
Mare”, vreau să vă spun un ultim cuvânt. 

Vocea colonelului deveni aspră. 

— Nu am obiceiul să mint, Consider că vă datorez adevărul. 
„Carul Mare” este... 

Un singur strigă izbucni din toate piepturile. 

— Un drum fără întoarcere! 

Mac Kawley ar fi vrut să mai spună o dată că aceia care voiau 

să renunțe puteau încă s-o facă, dar în fața acestui auditoriu 
entuziast renunţă. 

— Richard! Ai cuvântul. 

Mac Kawley îl numise pe Greenwood la fel cum o făceau oamenii 
lui. De data asta fu un adevărat delir. Beretele şi chipiurile săriră 
în tavan şi trei urale salutară sfârşitul expunerii colonelului. 

Comandantul înainta spre masă şi imediat se făcu tăcere. 

— Domnilor, e bine să aveți moralul bun, dar totul e să-l ai la 
momentul potrivit! De acum înainte sunteți consemnați la bord! 
Căutaţi să fiți calmi, căci plecarea e fixată pe 26, adică cu două zile 
înainte de ziua „D”. O'Mahory, orice încălcare a disciplinei se va 
traduce printr-o singură sancțiune excluderea din comandoul 
pentru această operațiune! Aşa că ascultați-mă bine, „Carul” a fost 
hotărât din motive... 

Helen Fairchild îl privea fix pe Greenwood. Îi auzea vocea, vedea 
muşchii maxilarelor încordându-se pe chipul acestui bărbat care 
acum explica motivele ce  determinaseră comandamentul 
operațiunilor combinate să organizeze raidul asupra oraşului 
Saint-Nazaire. 

— ... Or Tirpitz este, numai el, capabil să... 

În zadar îşi repeta ea că în această sală este mai întâi 
locotenentul Helen Fairchild nu se putea împiedica să nu resimtă o 
anumită nelinişte la ideea primejdiilor pe care le avea de înfruntat 
Greenwood. Mai bine ca oricare altul, cunoştea condiţiile în care se 
va găsi comandoul din momentul debarcării. Chiar de dimineață, o 
fotografie aeriană arăta prezența mai multor torpiloare germane în 
vechiul bazin al portului Saint-Nazaire. 

—... De aceea s-a hotărât aruncarea în aer a docului 
Normandie... 

O clipă, Helen întâlni privirea lui Greenwood. Se simți roşind şi 
plecă privirea asupra dosarelor, ca o şcolăriță prinsă asupra 
faptului. 

— Ştiţi acum tot atât cât ştiu şi eu despre cauzele care ne vor 
determina să organizăm un „Saint-Nazaire by night”! 

Greenwood făcu o pauză, le zâmbi lui Forbes, lui Jenkins şi 
reluă: 

— Comandoul a primit două misiuni... Troy, dă-mi bățul de 
bambus! Mulţumesc. 

Puse capetele bățului pe cele două poduri care separau 
avanportul de Bazinul Vechi. 

— Primo, ocuparea acestor obiective după neutralizarea 

bateriilor de artilerie. Secundo, protejarea echipelor de distrugere 
care vor ataca instalaţiile. Iată ideea în general. Ea va face obiectul 
unor ordine speciale pe care veți avea tot timpul să le studiați până 
la sosirea noastră la obiectiv! Avei întrebări? 

Desmond Terrace ridică mâna? 

— Care va fi structura noastră? 

— Fluida! Ultra-fluidă! Un ofițer şi doisprezece oameni pe fiecare 
grup de asalt. Un ofițer şi patru oameni pe fiecare grupă de 
sabotaj. Grupurile de protecție însărcinate să acopere echipele de 
sabotaj vor avea acelaşi efectiv ca grupurile de asalt. Mai e ceva? 

— Asta-i tot, sir. 

— Cine mai are vreo întrebare? O'Mahory? Te ascult... 

— Grupul de comandat sir, unde trebuie... 

Greenwood îl opri cu un gest pe irlandez să continue. 

— Vom ajunge la asta o dată cu repartizarea misiunilor! Priviţi, 
e inutil să luați notițe, totul e consemnat în dosarele pe care le veţi 
primi! 

Bambusul se plasă pe avanport şi urmări malul până la Digul 
Vechi. 

— Obiectivele sunt repartizate în trei categorii A, în sarcina 
comandoului Desmond Terrace, adică Digul Vechi, cheiurile 
avanportului şi instalațiile ce le comportă. 

Greenwood făcu o pauză şi mişcă băţul. 

— B! 

Bățul urcă până la Intrarea Veche, după care comandantul 
trasă o serie de curbe de-a lungul vechiului bazin. 

— Ansamblul  asalt-distrugere la ordinele locotenentului 
Fitzpatrick! Şi în sfârşit C, în sarcina comandoului Jeffries Gordon! 

Greenwood îl căută cu privirea pe locotenent. Dată fiind talia 
acestuia, îl zări imediat. 

— Dumneavoastră vă va reveni sarcina de a distruge, în 
colaborare cu specialiştii, Forma-Ecluză sau cel puţin instalațiile 
de pompare. În acelaşi timp va trebui să neutralizați bateria de 
tunuri alăturată. Mă, în rezumat, cam vă sunt misiunile. Tot ceea 
ce priveşte de organizare, ordinele de plecare, mişcările, semnalele 
şi aşa mai departe este de asemenea consemnat în dosarele care vi 
se vor înmâna. 

Greenwood cuprinse cu privirea asistența încordată, tăcută. Nu 
se auzeau decât suflul respiraţiilor şi scârțâitul peniței stiloului lui 
Helen Fairchild, care lua note pentru Mac Kawley. 

— Mai vreau să vă precizez: câteva puncte înainte de a vă lăsa 

plăcerea să studiați această machetă. Contrar uzanţei, nu ne vom 
vopsi fețele cu negru pentru a debarca. Trebuie să ne putem 
recunoaşte. Mai mult, toate curelele echipamentelor noastre vor fi 
vopsite cu alb de Spania! 

Se auzi un murmur. Unii se priveau uluiți. 

— Am spus cu alb de Spania! [in să se evite orice risc de 
confuzie! Punctul trei interdicție formală de a avea tălpi obişnuite. 
Ghetele voastre vor avea toate tălpii de crep. Cu alte cuvinte, dacă 
se aude un zgomot de paşi, foc; înseamnă că-i un Fritz! 

Feţele contractate pe moment se destinseră. 

— În sfârşit, am ales o parolă de recunoaştere care e imposibil 
de pronunţat pentru un gâtlej teuton. Întrebare: War weapons 
week? Răspuns: Weymonth! Sunt destui W pentru ca tipul din față 
care ar vrea să facă pe şmecherul să se încurce şi să... o încurce 
sub o rafală de-a noastră! În ceea ce priveşte trupa, ea nu trebuie 
anunțată despre misiune decât după plecare. Înainte de aceasta, 
aveți datoria, domnilor, să puneţi actele personale ale oamenilor în 
două săculețe diferit colorate. Conţinutul celor albe va fi trimis 
familiilor în caz de moarte sau de capturare, cel din cele roşii, 
incinerat! 

Atmosfera deveni deodată foarte apăsătoare. Oamenii plecau 
capul sau priveau drept înainte cu ochii-n gol. Mac Kawley agita 
veşnica lui cravaşa, iar Forbes se gândea probabil la brânduşele 
sale. Greenwood se străduia să nu privească chipul tulburat al 
Helenei Fairchild. Un sentiment care încă nu era frica, ci mai ales 
o jenă, se abătuse asupra careului. 

O voce de bronz răsună. 

Îmi pot permite o întrebare, sir? 

O'Mahory se suise pe un scaun şi părea mai stacojiu ca 
niciodată. 

— Dă-i drumul! 

— Credeţi, sir, că ţinând seama de flux, de condiţiile de 
navigaţie şi de ora la care vom vizita Saint-Nazaire-ul, mai avem 
vreo şansă să găsim vreun bistrou deschis? 

Era simplu, dar trebuia să fi avut prezența de spirit de a găsi 
această butadă. Un triplu „ura” urmă râsetelor stârnite de 
întrebarea irlandezului. 

Greenwood ştia acum că toată jena, toate temerile dispăruseră. 
Câştigase. 

— Acestea fiind zise, vă invit să studiați planul, macheta şi 
dosarele, conchise maiorul. 

Mac Kawley ieşise însoțit de Forbes şi Jenkins. Ultimul subofițer 
îşi luase dosarul. Greenwood era acum singur cu Helen Fairchild. 

Se rezemă de masă şi îi zâmbi. 

— Pot avea şi eu unul? 

Ea îi întinse un exemplar cu o mână care tremura uşor. 

— Voiam... 

Vocea i se stinse. Văzu ochii mari şi verzi umezindu-se şi buza 
de jos mişcându-se. Atinse mâna fină a fetei şi o întrebă zâmbind: 

— Ştii ce a declarat Mac Arthur când a părăsit Filipinele? 

Helen scutură nervos capul. Greenwood îi ridică uşor bărbia. 

— A spus „Voi reveni”! 

CAPITOLUL VI 


Soarele era deja sus pe cer, când Forbes, în fruntea convoiului, 
la bordul distrugătorului de escortă, ieşi din portul Falmouth. 

— Sud-vest! Viteza treisprezece noduri! Semnalaţi! În zece 
minute alcătuiți formaţia! anunţă Forbes. 

Ofiţerul de cart de pe pasarela de comandă transmise ordinele 
prin interfon şi se întoarse lângă timonier. 

Comandantul, după ce aruncă o privire spre fanionul ce se 
ridica pe catargul de semnalizare, reveni lângă Greenwood. 

— De data asta, Richard, a început! Greenwood ridică încet 
capul. După săptămâni de muncă istovitoare, brusc, nu mai avea 
nimic de făcut. Se simțea oarecum ca un regizor de teatru care, 
după ce a condus repetițiile unei noi piese, a aranjat luminile şi a 
dat ultimele directive, aşteaptă momentul solemn când gongul va 
bate de trei ori în seara premierei. 

— Cred că într-adevăr a început! 

Se întoarse şi văzu vedetele alcătuind dispozitivul pe care, în 
afara unor evenimente neprevăzute, aveau să-l mențină până la 
Saint-Nazaire. Nu arătau deloc rău, cu siluetele lor profilate, 
etravele fine şi pasarelele echipate cu o dunetă de comanda. 

Vedetele erau toate de acelaşi model treizeci şi trei de metri 
lungime, un echipaj de cincisprezece oameni sub ordinele unui 
aspirant, două motoare Hallscoot de două sute cincizeci de cai care 
le permiteau să atingă o viteză maximă de optsprezece noduri. 
Erau înarmate cu mitraliere şi un tun cu tragere rapidă, puteau 
lansa grenade antisubmarine şi comunicau între ele prin radio. 

— Caută să nu-mi pierzi canoniera, Dave, glumi Greenwood. 
Fără ea n-o să pot debarca. 

— E remorcată şi cablul va rezista! Greenwood se îndreptă spre 
punte pentru a avea o vedere de ansamblu a unităţilor. O briză 
rece îi mângâie plăcut obrazul şi se surprinse fredonând o baladă 
irlandeză. 

Convoiul adoptase acum formaţia definitivă. În frunte, nava de 
comandă, după care la tribord, celălalt distrugător, iar la urma lui 
„Carul”. 

Vechea navă americană suferise transformări radicale. I se 
suprimaseră două coşuri din patru şi cel de-al doilea era de o 

înălțime inegală față de primul. Văzută de departe, eu tunul de 75 
mm în față, cu cele opt tunuri Oerlikon repartizate pe punte în 
micile lor cazemate blindate, semăna cu un torpilor al 
Kriegsmarinei, cum erau cele ancorate la Saint-Nazaire. 

De fiecare parte a „Carului”, vedetele înaintau pe două coloane 
la babord cele ale Grupei 1, care aveau în grijă sectorul Digului 
Vechi; la tribord cele ale Grupei 2, care trebuiau să acosteze la 
Intrarea Veche. 

Un avion de recunoaştere survola convoiul şi pilotul efectua din 
când în când pasaje la rasul apei, deasupra vedetelor Greenwood îl 
vedea cum, într-un zgomot asurzitor de motor. Începea foarte 
repede o redresare pe care o termina în lumânare înainte de a se 
restabili cu un break spectaculos. 

Se scotoci prin buzunare, scoase punga cu tutun şi pipa pe care 
începu s-o îndese. Trebui s-o aprindă de trei ori ca să ia foc, Încă 
puţin şi s-ar fi crezut în vacanţă, apoi, cu pasul unui turist în 
croazieră, cobori pe punte amestecându-se printre oameni. 

Când ajunse în josul scării metalice, recunoscu timbrul 
caracteristic al vocii lui O'Mahory, în jurul căruia un grup de 
marinari făceau cerc. 

— ... Şi noi ăştia, băieții din comandouri, spunea irlandezul, pe 
Fritz îl mirosim de departe! Când eram la Narvik, cu Richard, îmi 
amintesc că într-o zi am simțit brusc o prezență neobişnuită. 
Imediat mi-am spus: atenție, dragul meu Stan... 

Greenwood interveni: 

— Ai face mai bine să te duci să vezi cum se comportă oamenii 
din secția de comandă! 

Irlandezul se întoarse, gata să se repeadă asupra celui care 
îndrăznise să-l întrerupă. Recunoscându-şi şeful, se făcu stacojiu. 

— Tocmai le explicam acestor boboci... 

— Am auzit! Vino cu mine! 

Împreună, parcurseră puntea unde oamenii jucau cărți, volei se 
lăsau răsfățați de marinari. Şi ei aveau o minunată senzație de 
destindere. Nu mai erau exerciţii, nici alergări, nici luptă corp la 
Corp. 

Greenwood mergea de la unul la altul, punea câte o întrebare, 
aştepta răspunsul trăgând din pipa care răspândea în jur un fum 
albăstrui şi un miros puţin dulceag de tutun blond. 

Apoi se îndreptă cu un pas tot atât de liniştit spre careu, unde 
Jenkins, neobosit, făcea note în hărţile sale acoperite deja cu cruci, 
săgeți, cercuri... 

În câteva ceasuri, aceste simboluri aveau să se materializeze pe 
teren în traiectorii distrugătoare şi incendiatoare. 

— Richard, pentru Dumnezeu, ştii din ce se compune comitetul 
de primire care-şi va face datoria să ne ciomăgească în estuar? 

Greenwood făcu un gest vag. 

— Nu, sau mai bine-zis am rămas la ultimul buletin de 
informaţie. 

— E de acum patru zile! suspină Troy Jenkins. 

— Şi atunci? 

Greenwood se lăsă să cadă într-unul din fotolii şi, ridicând spre 
Jenkins o privire ironică, preciza: 

— O dată pentru totdeauna, cred că trebuie să-ți amintesc, 
dragul meu Troy, că te consider ca pe şeful meu de stat major! 
Înţeles? 

— Mi-am dat seama! 

— În consecință, nu mă interesează detaliile! Scrie, şterge, 
lipeşte, fă haşuri pe hârtiile tale. Dar nu-mi vorbi de inamic decât 
la stadiu de sinteză! 

Jenkins oftă adânc şi insistă: 

— Ascultă, e momentul... 

Greenwood se lăsă pe spate, se sprijini într-un cot şi închise 
ochii. Troy Jenkins tuşi. 

— Pe de o parte, trebuie să considerăm apărarea de coastă 
propriu-zisă, iar pe de altă parte. 

Greenwood ridică mâna. 

— Stop! Sau vrei să mă faci să-mi ratez croaziera! 

— Dar, Richard... 

Greenwood se ridică şi bătând cu pumnul în masă, ripostă: 

— Am să te ajut eu să-ți faci sinteza: Articolul 1: Există tunuri? 

— Da! 

— Multe? 

— Da! 

— Mari? 

— Da! 

— Foarte mari? 

— Solide, groase! 

— Bun, cum se prezintă astea? 

— Betonate, în cazemate, totul împachetat în ciment. 

— Ah! 

— Asta-i tot ce găseşti de spus? 

Greenwood îi aruncă o privire ironică. 

— Poate vrei să-ți fac o declaraţie în exclusivitate, s-o poţi 
înscrie în jurnalul de bord? 

Troy Jenkins scutură din cap. 

— Fii serios! În fine... în faţa acestui ansamblu de informaţii, de 
baterii de artilerie, ai putea avea măcar o părere! 

— Sunt contra! spuse Richard Greenwood întinzându-se. 


La bordul „Carului”, al cărui echipaj fusese redus la şaptezeci şi 
cinci de oameni, sub grupa lui Jeffries Gordon avea repaus. În 
afară de echipajele de gardă sau de serviciu, oamenii leneveau la 
soare. 

Locotenentul Nuggens era singurul care era nervos. Gordon îl 
simţea îngrijorat. În schimb, Paşa - comandantul vasului - îşi 
ducea vaporul la abator cu un calm imperturbabil. 

— Pentru a paisprezecea oară de la plecare, domnule Nuggens, 
afirm că dacă mai continui să te învârți ca un urs în această 
cabină, nu ajungi teafăr la Saint-Nazaire. 

Gordon îşi lungise gâtul pentru a da acest avertisment. Îl 
punctă cu un pumn solid în masă; care fu cât pe ce să răstoarne 
paharele. 

— Te invidiez că eşti aşa de liniştit. Mărturisesc că am un 
temperament neliniştit! 

Jeffries Gordon încercă să se întindă pe cuşetă şi mormăi o 
înjurătură când picioarele îi atinseră peretele. Dădu din umeri şi 
scutură din cap privindu-l pe Nuggens care nu putea sta liniştit. 

— Bea ceva. Dacă asta te-ar calma! Acum, ascultă-mă; eşti cel 
mai bun artificier al flotei! Ați pus cele mai bune grenade în cele 
mai bune carcase de oțel, ele înseşi în cele mai bune cuve de 
ciment! Şi navighezi în compania celui mai bun şef de grupă de 
comando din toată Marea Britanie! 

Se ridică în coate şi, ca şi cum s-ar prezenta, înclină puțin 
capul. 

— Jeffries, Archibald, Thomas, Gordon, la dispoziția dvs.! 

Un zâmbet destinse figura rotundă a lui Nuggens. O licărire 
amuzantă apăru în privirea sa destul de blândă. Intră în joc. 

— Credeam că Richard Greenwood e cel mai bun şef de 
comando din toată Anglia. 

Gordon înşfacă paharul de pe masă şi ridicându-l în fața ochilor 
preciza: 

— Când vorbesc de el, adaug şi din Commonwealth! Şi de acum 
înainte se va vorbi de Sir Richard Greenwood of Saint-Nazaire. 

Nu ştiam că a fost înnobilat. 

— Nici el nu ştie! Dar eu, Jeffries Archibald Gordon, am hotărât 
astfel la x grade longitudine şi z grade latitudine! Şi acum, dacă-mi 
permite-ți, voi reflecta. 

Nuggens îl văzu închizând ochii şi un minut mai târziu, un 
sforăit regulat se auzea din cuşeta sa. 

Un vânt de puterea patru se ridică în cursul după-amiezi. 
Vedetele, sub rafale care suflau cu aproape treizeci de kilometri pe 
oră, începeau să resimtă, efectul ruliului. 

Din când în când, mase de apă se abăteau asupra lor şi 
pasagerilor le era imposibil să urce pe punţile înguste fără riscul 
de a fi smulşi de mare. 

Concepute inițial pentru a primi un efectiv de cincisprezece 
oameni, ele transportau acum treizeci, care trebuiau să se 
înghesuie unul într-altul. La căldura din jur trebuia să se mai 
adauge şi cea a motoarelor. 

— Pregătiți pentru luarea formaţiei desfăşurată! ordonă Forbes. 

Ofiţerul de cart transmise ordinul şi Greenwood văzu ridicându- 
se un nou fanion pe catarg. 

— Ai un motiv deosebit, Dave? 

— Da! Vreau să-i înşel! Putem fi reperați de un submarin sau de 
vreo mică ambarcațiune. Mi-ar plăcea în acest caz ca ei să aibă 
într-adevăr impresia că vânăm submarine! 

Cum nu putea fi vorba de a folosi undele radio datorită stațiilor 
de ascultare înşirate de-a lungul coastelor franceze, fiecare navă 
repeta semnalul emis de distrugătorul comandant. 

O serie de mici pavilioane se ridicară pe un cer de un albastru 
minunat. Vedetele, lărgind rândurile, spintecau cu etravele lor 
crestele valurilor, dând naştere în mişcarea lor unor jerbe de un 
verde de smarald, în timp ce la pupă lăsau lungi dâre argintii. 

Timpul trecu fără nici un incident Toată lumea din echipa de 
comando ajunsese până la urmă să se creadă în croazieră. În 
schimb marinarii erau cu ochii în patru. Greenwood, după o lungă 
plimbare de-a lungul şi de-a latul vasului, se întoarse pe pasarela 
de comandă. 

La drept vorbind, se simțea bine în compania lui Forbes. Se 
simpatizaseră din prima zi, când veniseră pentru prima dată să 
inspecteze „Carul”. Apoi avuseseră ocazia să se aprecieze reciproc 
în timpul organizării operațiunii. Acum, că era declanşată, simțeau 
atât unul cât şi celălalt nevoia de a rămâne împreună, creier cu 
două capete, în scopul de a ajunge să aibă aceleaşi gânduri şi 

aceleaşi reflexe. 

— Formaţia de noapte! hotărî Forbes. Viteza paisprezece noduri! 
Distrugătoarele înşirate! Intervalul, trei sute yarzi! Vedetele în 
coloană conform grupelor! 

Aşteptă ca ofițerul de cart să transmită aceste prime ordine, 
după care, întorcându-se spre Greenwood. 

— Şi acum să ne deghizăm! spuse el arborând un zâmbet larg. 

În momentul acela răsună pe pasarelă un ordin puţin obişnuit. 

— Către toate navele... înălțați pavilionul german! 

Zorii celei de a doua zi se ridicau într-un cer fără nori. Forbes 
era încordat la culme. I-ar fi plăcut să vadă că se lasă ceața. 
Începând din momentul în care, după o rută spre sud în chipul 
unui convoi navigând spre Gibraltar, trebuiau să se îndrepte spre 
est. Era dezolant. Vizibilitatea era perfectă. O vreme aproape 
anormală pentru acel anotimp. 

Când Greenwood veni după el era ora opt şi convoiul depăşise 
punctul D, în largul coastei franceze, aproape de paralela de la 
Belle-Île. 

— Dave, ce veşti? Forbes anunţă zâmbind. 

— Suntem la o sută treizeci şi cinci de mile de Loara! 

Cei doi ofițeri schimbară o privire lungă. Mai aveau de luat încă 
două mese la bord şi destinderea se va sfârşi. Croaziera va 
cunoaşte prima sa escală, care va fi şi ultima pentru mulți dintre 
ei. 

— Domnule comandant! Ceva necunoscut la 40°, la şase mile 
distanţă! 

Bănuitor, Forbes reacționa imediat. 

— Vedetele la trei noduri! Celălalt distrugător sa se depărteze! 
Cârma la 40°. Echipajul la posturile de luptă! Distanțaţi vedeta- 
canonieră remorcată! 

Trei minute mai târziu, schimbaseră direcția şi înaintau spre 
necunoscut, tot cu pavilionul german ridicat. 

— Viteza paisprezece noduri! 

Pe pasarelă, ofițerul de cart şi secundul de bord care urma să 
preia comanda vasului la punctul de separație în momentul în care 
escorta va abandona flotila de debarcare pentru a patrula în largul 
estuarului Loarei până a doua zi dimineața - încerca, la fel ca 
Forbes şi Greenwood, să determine natura vasului neidentificat. 

— E un submarin german la suprafață! strigă Forbes, ne ia 
drept prieteni. Stă nemişcat şi nu pare a manifesta nici un fel de 
temere. 

Aşteptă o clipă, se hotăra şi ordinul izbucni: 

— Dispozitiv de luptă pentru bateria din față! 

Navigau acum drept spre el şi nu mai erau decât la patru mile 
de submersibil, când acesta trase o rachetă albă cu cinci cozi. 

Forbes şi Greenwood pândeau reacția submarinului, îi va lăsa 
oare să se apropie mai mult? 

— Răspundeţi cu cinci aprinderi de reflector! 

— Distanţa? 

— Trei mile! răspunse secundul. 

— Ridicaţi pavilionul! 

Pavilionul alb al lui Royal Navy fu ridicat pe catarg. Ofițerul 
însărcinat cu tirul interpretă aceasta drept un ordin şi deschise 
focul. Proiectilul trecu la trei zecimi de milă de submersibil, 
ridicând o jerbă enormă de apă. Imediat submarinul se afundă în 
imersiune rapidă. 

Forbes înjură, după care urlă: 

— Motoarele la maximum! Cei de la grenade la posturile de 
luptă! 

Vreo zece minute mai târziu, ajungeau pe locul aproximativ 
unde dispăruse submarinul german. Greenwood auzi atunci 
exploziile rampelor aruncătoare de grenade. Închise ochii, păli şi se 
trezi brusc readus cu mai multe săptămâni în urmă. Şi atunci ele 
coborau, afundându-se încet sub apă înainte de exploda şi a 
produce acea undă de şoc capabilă să distrugă un blindaj de oțel. 

O animaţie ciudată domnea la bord. Chiar şi oamenii din 
comando se amestecau în treabă. Vechiul instinct de vânător 
urmărindu-şi prada se redeşteptă în ei. Îi încurajau prin strigăte 
pe marinari, mândri de a se arăta la rândul lor combatanți, în fața 
acestor băiețandri care făceau pe grozavii. 

O'Mahory urla şi el la rând cu ceilalți: Greenwood îl vedea 
agitându-se în timp ce uralele frenetice ale celor din comando 
salutau plecarea fiecărei salve de grenade. 

— Asdicul? 

— Nimic la asdic, domnule comandant! Greenwood se gândi că 
toate submarinele din lume aveau probabil în comun acest simț al 
sustragerii de sub urmărire, prin tăcere. 

Avu brusc dorința de a le striga oamenilor să tacă. Îşi dădeau 
oare seama că poate chiar în seara aceea garnizoana din Saint- 
Nazaire ar putea striga „Heil Hitler!” cu tot atâta putere văzând 
nişte vedete în flăcări pe Loara? 

— E rândul dumitale! spuse Forbes secundului urmărire 


54 


clasică. Veţi reveni la formaţie când voi ordona eu, dar nu vă 
apropiați prea mult de vedete! Sunt şanse ca submarinul să nu le 
fi văzut de la rasul apei! 

Îşi şterse fața cu o batistă de un alb imaculat, ceea ce îi 
reaminti fanionul. 

— Ridicaţi zvastica! spuse el luându-l pe Greenwood de braț. 

Adăugă făcând cu ochiul: 

— Vino să golim restul de scotch! 

Exista pericolul ca submarinul să nu fi avut timp să trimită un 
mesaj de alertă. În care caz Luftwaffe!4 urma să intervină în 
următoarele ceasuri. Forbes se îndoia ca grenadele să fi trimis la 
fund submarinul. Se învârtiseră o jumătate de oră deasupra 
locului atacului, dar nici o pată de ulei nu apăruse la suprafață. 

Forbes, decepționat, dădu aprobarea secundului să se plaseze 
din nou în capul convoiului. 

Cerul părea să ţină cu Forbes acum că misiunea era aproape de 
țintă. Se acoperi brusc sub efectul unui vânt de est. Nori groşi, 
negri, se rostogoleau şi acopereau marea. Repede, ca o plantă care 
se, închide, vizibilitatea se reducea; Plafonul era din ce în ce mai 
jos şi orice recunoaştere aeriană devenea imposibilă. 

O uşoară hulă se făcea simțită mai ales de către vedete, iar 
viteza redusă la opt noduri nu reuşea să-i diminueze efectul. 

— Dacă va continua aşa, sir, voi fi într-o stare jalnică la sosire. 

Locotenentul Fitzpatrick îl privi pe subofițerul său adjunct, un 
sergent de artilerie cu trupul osos şi fața stropită de pistrui. 

— Cred că dacă mergem până la Saint-Nazaire cu hârbul ăsta 
nenorocit, vom fi cu toții cam palizi! 

Discuţiile încetaseră. O dată cu apropierea de punctul de 
dislocare, oamenii, înghesuiți ca sardelele în cutie, tăceau. Unii îşi 
curățau armele, alții, rezemați de spătarul banchetelor, dormeau... 
sau se făceau că dorm. 

Fitzpatrick îl remarcă în fund, ghemuit lângă lăzile cu grenade 
şi explozibile, pe agentul său de legătură care-i servea totodată 
drept ordonanță. Omul, mic şi chel, era cuprins de un tremur 
continuu. 

Scoţianul se plecă spre subofițer. 

— Spune-i lui Riley să vină. La mine! 

Câteva secunde mai târziu, ordonanța, croindu-şi drum printre 
oameni, ajunse în dreptul şefului său. 


14 Aviația germană de război (n. tr.). 

— Vino să iei puţin aer. Mi se pare că ai nevoie! Urcară pe punte 
şi se rezemară de bastiment: Aerul rece le biciuia fețele şi stropi de 
apă îi plesneau din când în când. 

— Ei, Riley? 

Omul plecă ochii, fixând vârful bocancilor. 

— Rău de mare? 

— N... nu! 

Fitzpatrick, care nu era foarte înalt, avea aproape aceeaşi talie 
cu agentul său de legătură. Îl privi cu ochii săi extraordinar de 
albaştri, de un albastru de porțelan, care contrasta cu tenul său 
trandafiriu. 

— Frica? 

Riley reîncepu să tremure. Degeaba îşi vâra mâinile în 
buzunarele pantalonilor de luptă, căci se vedea pânza tremurând. 
Stropi de sudoare îi apăreau pe frunte şi cu tot vântul se 
mențineau câteva secunde. 

— Cam rău, Riley, că nu reuşeşti să le controlezi. 

Celălalt ridică spre el o privire înfricoşată. 

— Contam pe tine. Nu numai ca luptător, dar şi ca prieten. 

Vocea lui Fitzpatrick era caldă, cu inflexiuni afectuoase. Agentul 
de legătură se arătă mirat. 

— Voiam să-ţi cer un serviciu. 

— Da, sir. 

— Dar mă întreb dacă ai să poţi să mi-l faci Riley înghiţi eu 
greutate. 

— Se împlinesc doi ani de când suntem împreună, nu-i aşa? 

— Da, sir. 

— Am cunoscut zile şi bune şi rele. Asta creează nişte legături, 
nu-i aşa? 

Riley aprobă cur un semn al capului. Fitzpatrick îl văzu 
contractându-şi maxilarele şi ghici că strângea din pumni. 

— Uite ce e: totul poate să se termine cu bine, dar pot să mă 
aleg cu glontele cel rău, acela care te lasă paralizat pe un mic 
fotoliu! Atunci, Riley, aş vrea să te rog să-mi faci un serviciu. Când 
am să spun... 

— Da, sir... 

— Să fii bun să-mi tragi un glonte în cap! 

— Dar, sir... 

— Nu discuta! Da sau nu? 

Fitzpatrick văzu ochii ordonanţei umezindu-se. 

— Da sau nu? repetă el. 

— Aveţi cuvântul meu. 

Locotenentul se scutură. 

— Perfect! Deci nu ai decât să mă urmezi când va începe 
pârâiala! Pe chestia asta, spuse el cu un ton vesel, coboară, 
deschide ranița şi adu-mi kilt-ul! 

Pipăi postavul pantalonilor de luptă şi adăugă ridicând capul: 

— Doar n-am să debarce în Franţa în ţinuta asta! 

Riley cobori din nou în cabină şi numai când deschise ranița 
locotenentului îşi dădu seama că mâinile nu-i mai tremurau. 

Se lăsase noaptea. Era puțin peste ora douăzeci şi clipa 
dislocării sosise. 

Cel de-al doilea distrugător începu să vireze la tribord, 
depărtându-se de vedete, după care se lăsă depăşit de el. „Carul” 
continua să înainteze drept în față cu viteză redusă. Era 
deocamdată nava din frunte. Distrugătorul de comandă se oprise, 
timp în care urma să se desprindă vedeta-canonieră. Pe care o 
remorcă. 

În clipa când ajunse bord la bord cu distrugătorul, Greenwood 
trecu primul peste scara din corzi aruncată peste bord. Cobori 
scările cu spatele, după care sări pe punte şi ridică ochii. Îl auzi pe 
O'Mahory dând ordine grupului de comandă. Două minute mai 
târziu, irlandezul Jenkins şi doisprezece oameni coborau şi ei la 
rândul lor. 

Echipajul distrugătorului se înghesuia la parapet în timp ce, pe 
canoniere, oamenii din comando se aliniau paralel cu bordul, ca 
pentru o paradă navală. 

O ultimă siluetă întunecată se angaja pe scara de corzi şi Forbes 
se regăsi la stânga lui Greenwood. 

— Dă-i drumul! strigă el aspirantului care comanda nava. 

Vedeta alunecă câteva secunde la un metru de corpul 
distrugătorului, după care viră la tribord pentru a se îndepărta de 
vas. 

Atunci, fără o comandă specială, numai pentru că simțeau 
nevoia, marinarii distrugătorului lansară trei urale răsunătoare. 
Ele izbucniră în noapte, ultime dovezi de prietenie şi stimă aduse 
de oameni altor oameni, care mergeau poate la moarte. 

O'Mahory, prea emoționat, uită să răspundă şi, când oamenii 
din comando îşi dădură seama că rămăseseră muţi, era prea 
târziu, masa întunecată a distrugătorului se estompa în noapte. 

Greenwood ridică gulerul canadienei, privi către larg unde se 
forma convoiul şi atinse brațul lui Forbes. 

— Vezi, Dave, data viitoare când vom cobori de pe vedetă va fi 
altfel. Caută, amirale, cel puțin atunci să nu ratezi intrarea în port! 


CAPITOLUL VII 


Locotenentul Desmond Terrace. În vedeta din capul grupului, 
nu avea rău de mare. 

Hula care zguduia din ce în ce mai mult ambarcațţiunile îi 
amintea de regatele la care participase înainte de război, atât sub 
culorile clubului său cât şi sub cele de la Cambridge. 

Marea îl atrăsese dintotdeauna şi câteodată i se întâmpla să 
regrete că nu intrase la Şcoala de Cădeți. 

„În fond, se gândea el, dacă făceam Şcoala Navală eram poate în 
locul ofițerului care-mi comanda vedeta...” 

Se ghemui şi mai mult pe banchetă, îşi întinse picioarele şi privi 
la partida de dame care se juca la stânga sa. 

Un miros greu de ulei supraîncins se amesteca cu cel al 
diferitelor tutunuri fumate de oameni. Marinarii fraternizau cu 
„pifanii” şi o prietenie interarme se închegase încă de la pornire. 

Camuflaje protectoare, dispuse pe suprafața hublourilor, le 
obturau cu grijă permițând un iluminat discret în interior. 

Desmond Terrace se interesa de mişcarea care urma. 
Radiotelegrafistul său, un blonziu mărunțţel, era acum în avantaj. 
Juca cu negrele şi avea maximum de pioni în spate. În schimb, 
rândul al doilea era mai răsfirat şi trebuia să se străduiască să 
astupe un gol în centru. 

Terrace era gata să intervină. Cu ochiul realist al omului care 
nu e angajat, vedea clar capcana pe care adversarul o punea la 
cale. Avea trei pioni albi avansați şi era vădit hotărât să sacrifice 
doi din ei care erau mai în față, în partea stângă a tablei, pentru a 
face damă. 

— Ce-aţi face în locul meu, sir? întrebă radiotelegrafistul. 

Locotenentul, cu un zâmbet care-i înveseli figura cam tristă, pe 
un ton hazliu, zise: 

— Prea târziu! Cred că... 

Se întrerupse, lăsând fraza în aer. Dintr-o dată tabla de joc şi 
configurația pionilor luă cu totul altă dimensiune. Cei negri aşezaţi 
în apărare, cu golul acela în față, deveneau un port cu estuarul 
său. Pionii albi care căutau să se infiltreze şi după aceea să facă 
damă, gata să sacrifice doi dintre ai lor, se asemănau ciudat cu 
acele vedete care nu vor întârzia să înceapă o mişcare identici. 

— Spuneaţi, sir? 

Terrace se scutură. 

— Nimic... sau mai degrabă da! Trunck, spuse el arătând spre 
adversarul radiotelegrafistului, e pe cale să-ți aplice o foarte 
frumoasă lovitură de comando! 

Negrele luară două albe una după alta, după care fu rândul lui 
Trunck. Luă un prim pion, un al doilea, un al treilea şi făcu damă. 

Radiotelegrafistul contemplă o secundă măcelul care se 
produsese. Terrace îl simțea dornic să reacționeze. Indiscutabil, 
Trunck era mai talentat, avea reflexe mai bune şi mai ales ştia să 
facă un plan de bătaie. Micul radiotelegrafist avu atunci o reacție 
brutală. Terrace îl văzu cum pierde la repezeală încă doi pioni. 
Dama albă se găsea în acel moment în retragere şi cum ajunsese la 
marginea inferioară a „canalului” care-i permisese să se infiltreze 
în apărarea negrelor, fu înghițită de un pion aşezat în flanc. 

Terrace avu deodată o strângere de inimă. Un presentiment îl 
făcea să întrevadă că şi el va încerca să facă damă peste câteva 
ore, dar că nu va reuşi să iasă din capcană în care se va afunda. 

Îşi privi mâinile foarte îngrijite ca întotdeauna; apoi încetă să se 
mai intereseze de joc şi închise ochii. Ca un bun avocat ce era în 
viața civilă, studiase cu meticulozitate dosarul. Nu numai pe hârtie 
dar şi pe machetă. Era în stare să traseze fără ezitare itinerarul pe 
care aveau să-l urmeze. Macaralele pe platformele lor, încrucişările 
de străzi, cheiurile îi deveniseră familiare. 

— De acord! spunea Trunck cu toate că ajunsese să-şi facă 
damă; m-ai bătut, dar acordă-mi revanşa! 

„Revanşa..., se gândi Terrace; când o vom avea, dacă ratăm 
lovitura?” 

Redeschise ochii, îşi privi oamenii care începeau să-şi închidă 
ranițele, armele negre îngrămădite, lădițele cu explozibil din 
echipamentul. Echipelor de sabotaj. Ascultă fâsâitul continuu al 
mării. Alunecând sub burta vasului şi zgomotul sacadat al 
motoarelor care băteau ca o inimă enormă. 

Locotenentul îşi consultă ceasul. Nu era încă ora douăzeci şi 
două. Aşteptarea avea să devină din minut în minut şi mai grea. 
Terrace ar fi vrut să fie deja în estuar, să trebuiască să acționeze, 
să dea ordine, să lupte... 

Prefera orice acestui răgaz pe care „mecanismul” războiului li-l 
acorda. 

Convoiul înainta cu douăsprezece noduri, într-o noapte adâncă, 
neagră, cu un cer acoperit, fără stele. Distrugătoarele de escortă 

începeau acum să patruleze nană în zori în largul portului Saint- 
Nazaire, care era numai la cincizeci de mile. Ca nişte buni câini 
ciobăneşti, vor încerca, o dată cu primele licăriri ale zorilor, să 
regrupeze vedetele care ar reuşi să fugă din capcana ce avea să 
devină estuarul Loarei. 

— Eşti sigur de direcție, Dave? 

Forbes se întoarse. Faţa sa apăru în lumina pupitrului de citire 
a hărților. Greenwood văzu trăsăturile încordate ale tovarăşului 
său. 

— În principiu, ar trebui să ajungem în curând la punctul E. 

O uşoară abureală masca geamul încăperii, pe care un om din 
echipaj îl ştergea cu o cârpă. Locotenentul de marină stătea lângă 
timonier, dându-i ordine la intervale regulate. 

Greenwood vedea atunci cum acesta rectifica direcția vasului 
manevrând uşor comanda hidraulică, în urma lor, armada de 
debarcare se înşira pe aproape o milă, cu vedetele care se profilau 
scunde, pe două coloane, de o parte şi de alta a „Carului”. Te 
făceau să te gândeşti la o haită de câini de vânătoare aşteptând 
momentul să li se dea drumul. 

Pe pasarela vedetei-canonieră erau momente lungi de linişte, 
întrerupte numai de ordinele laconice date de locotenentul de 
marină. Greenwood nu mai simțea nevoia să vorbească. Aprecia 
calitatea tăcerii şi se simțea atât de aproape de Forbes încât 
aproape că-i urmărea gândurile. 

Problema nu era încă debarcarea. Nu era vorba de a şti care va 
fi reacţia nemților sau rezultatele efectului surpriză, ci, mai 
prozaic, de a-şi găsi drumul. Toată pregătirea operației, 
săptămânile de antrenament, nopțile de studiu şi toate speranțele 
legate de ele puteau fi anihilate de o singură eroare de calcul. 
Câteva grade în plus sau în minus şi totul era pierdut. Niciodată 
armada n-ar mai putea găsi intrarea estuarului şi mai cu seamă 
linia bancurilor de nisip şi de mâl printre care trebuia să se 
strecoare pentru a sui pe Loara. 

— Deschideţi ochii El este prin împrejurimi, trebui să-l vedem în 
curând! 

El nu era un necunoscut pentru Greenwood. Era vorba de Drake 
şi echipajul său, cu comandantul acela bărbos şi încăpățânat, care 
ar fi vrut din toată inima să scufunde torpilorul german cu ocazia 
recunoaşterii pe care o făcuseră asupra oraşului Saint-Nazaire. 

Acum submarinul avea să le servească drept ultimă baliză. 
Acesta era punctul E. De aici înainte, de la poziția navei Drake, 

Forbes va începe apropierea, ultima, cea care-l va conduce la 
obiectiv. 

— Tribord? 

— Nimic, domnule comandant! 

— Babord? 

— Nimic, domnule comandant! 

— Reduceți la zece noduri! 

Greenwood căsca ochii ca şi Forbes şi tot încercând să zărească 
submarinul, ajungeau să aibă un fel de miraj. În fiecare moment 
apărea o formă, dispărea, revenea, reapărea la babord. Nu dura 
nici o fracțiune de secundă, dar era suficient pentru a le pune 
nervii la încercare. 

Forbes, cu capul plecat, îşi consultă ceasul care arăta ora 
douăzeci şi două şi douăsprezece minute. Nit erau încă în 
întârziere, dar dacă trebuiau să se mai învârtească în loc pentru a 
repera nava Drake, nu vor mai reuşi să intre în estuar la 
douăsprezece treizeci cum era prevăzut. 

— Probabil c-am navigat prea mult spre est, Richard, suspină el 
privind spre Greenwood. 

Se întoarse către locotenentul de marină. 

— Verificaţi direcția! 

— Începând de la plecare, domnule comandant? 

Întrebarea era idioată. Era gata să înceapă să înjure, dar se 
stăpâni. 

— Nu! De când am părăsit distrugătoarele! Locotenentul se 
aplecă peste harta pe care trasase drumul parcurs. 

— Am navigat spre... 

— Inutil! îl întrerupse Forbes. Eşti un mare şef! Uite, acolo în 
față! 

Locotenentul se ridică. La o jumătate de milă numai, un scurt 
semnal luminos apărea în noapte. 

— Eşti sigur că e Drake? întrebă Greenwood. 

— Şi încă cum! Ne transmite. D-uri la intervale de cinci secunde 
şi nu văd cine altul s-ar distra s-o facă! 

Vocea lui Forbes îşi regăsise tonul obişnuit. Comandantul naval 
al operațiunii „Carul. Mare” putea fi mulțumit. Nu numai că sosise 
la timp în punctul E. Dar mai cu seamă nu avea de corectat 
direcția şi deci; nu trebuia să piardă timp pentru a se replasa pe 
traseu. 

— Amirale! Felicitările mele şi cele mai umile scuze, pentru că 
m-am îndoit o clipă de capacităţile tale! 

— Opriți convoiul! 

Locotenentul repetă ordinul transmisionistului care, cu ajutorul 
semnalului optic, comunică mesajul comandanților vedetelor şi 
„Carului” 

— Transmiteți poziția navei Drake! 

Greenwood zări din nou o succesiune de fulgere albe plecând de 
pe puntea canonierei. 

Câteva secunde: mai târziu, se găseau lângă flancul drept al 
oraşului, a cărui pasarelă ieşea din apă. 

Greenwood şi Forbes, care coborâseră pe puntea vedetei- 
canonieră, îl puteau vedea pe comandantul submarinului, în 
picioare, cu fața luminată de jos în sus. Barba sa, în colier, îi 
dădea înfăţişarea unui faun care s-ar fi rătăcit în Atlantic. 

— Ce mai faci, Neptun? întrebă Greenwood, Comandantul 
submarinului ridică degetul gros. 

— E plăcut să lucrezi pentru dumneavoastră, sir! Respectaţi 
orarul mai ceva ca la British Railways!15. La ultima mea permisie, 
trenul a avut... 

Forbes interveni: 

— Nu vreau să te jignesc, dragul meu, în clipa de față nu ne 
interesează permisia dumitale câtuşi de puţin! Saint-Nazaire pe 
unde vine? 

— Urmaţi aceeaşi direcție şi peste treizeci şi una de mile 
ajungeţi la jucărie! 

— Perfect, Rockwell! Continuaţi să transmiteți D-urile pentru ca 
restul convoiului să se alinieze după voi şi... 

Forbes încrucişa degetele şi le mişcă în dreptul feţei. 

— Şi pe mâine! 

Comandantul submarinului scoase boneta şi o flutură deasupra 
capului. 

— Domnule maior Greenwood! strigă el în noapte; n-am 
scufundat torpilorul mai deunăzi, dar de data asta voi reuşi! Sunt 
cinci la Saint-Nazaire şi m-ar mira ca, după vizita dumneavoastră, 
unul din nătărăii ăştia să nu vrea să ia puţin aer de mare. 

Vedeta canonieră îşi reluase mersul înainte şi Greenwood, în 
picioare pe pasarelă, părea a țâşni din mare în mijlocul fulgerelor 
pe care le lansa semnalizatorul optic. 

— Transmiteţi către toate navele, arderea dosarelor! ordonă 
Forbes. 


15 Căile Ferate Britanice (n. tr.). 

Greenwood îşi dădu seama în clipa aceea că de aici înainte, erau 
singuri. Încetul eu încetul, tot ceea ce fusese existenţa lor, tot ce-i 
lega de viață dispăruse coastele Angliei mai întâi, avionul bazei de 
coastă după aceea, distrugătoarele mai târziu în sfârşit, acum, 
vasul Drake... Erau singuri de acum încolo pe mare, învăluiți de 
întuneric şi ultimele lumini pe care aveau să le vadă în curând în 
noapte vor fi cele ale tunurilor de la Saint-Nazaire. 


La orele douăzeci şi trei şi treizeci, când vizibilitatea era tot atât 
de redusă, vocea lui Forbes izbucni ca un trăsnet: 

— Către toate navele: la posturile de luptă! 

La bordul canonierei se auzi sunetul răguşit al sirenei. Peste 
zece secunde, acelaşi semnal se va da la bordul vedetelor şi al 
„Carului” 

Îndată puntea începu să prindă viaţă. Siluete încinse cu centuri 
de salvare, cu casca plată pe cap - castronul de bărbierit, cum îi 
spuneau oamenii - invadară puntea. Scoteau husele care 
acopereau tunurile de 20 mm, suporturile mitralierelor şi lăzile de 
muniții. 

Greenwood şi Forbes se echipau, în timp ce Troy Jenkins şi 
O'Mahory adunau în spaţiul dintre punți grupul de comandă. 
Febra acțiunii apropiate eliberase oamenii comandoului de 
neliniştea aşteptării. Mai aveau o oră în fața lor înainte să 
pătrundă în estuar, dar de astă dată aveau posibilitatea să se 
mişte, să rupă liniştea şi să iasă din starea de semiamorțeală 
provocată de călătorie. 

Dintr-o dată, pe toate navele începu o activitate de furnicar, un 
zumzet ca de stup de albine. 

O'Mahory îşi regăsise tăria vocală şi cu gesturi mari din baston 
zorea personalul. 

— Verificaţi-vă încărcăturile de explozibil! Strângeţi curelele 
echipamentului! Cine m-a procopsit cu asemenea momâi? Dațţi-i 
zor, boys! Fetele vă aşteaptă cu ghirlande de flori! 

În jurul lui oamenii se agitau, strigau. Clinchetul armelor se 
confunda cu cel al benzilor de mitralieră pe care servanțţii le 
derulau pe punte, în jurul postamentelor Lewiss-urilor. Unii 
închideau chiulasele, iar zgomotele percutoarelor de oțel pocnind 
în gol în ţevile pistoalelor mitralieră produceau un sunet limpede, 
aproape vesel. 

Sir! Scoţienii întreabă dacă pot să-şi îmbrace kilt-urile. 
O'Mahory se uita la căpitanul Jenkins, căruia îi pusese 

întrebarea. Troy Jenkins fu tot atât de surprins pe cât de nedecis 
părea O'Mahory. 

— Ca să facă ce? 

Irlandezul se scarpină în chica sa roşcovană, strecurându-şi 
degetele pe sub cască. 

— Pretind că sunt incapabili să lupte în pantaloni! Spun că aşa 
e de secole la ei! 

— De acord, O'Mahory! Se respectăm tradiția, dar pentru 
numele lui Dumnezeu, să-şi scoată bonetele cu fundulițe! 

Jenkins încruntă sprâncenele privind la sergentul major. 

— Sper că nici unul din aceşti domni nu s-a îmbarcat cu 
cimpoiul? 

Un zâmbet larg apăru pe fața congestionată a irlandezului. 

— Există unul la bordul vedetei locotenentului Fitzpatrick. 

Troy Jenkins tresari. 

— Dumnezeule mare! 

— Liniştiţi-vă, sir! E pentru a cânta din el, după, nu în timpul... 

Dintr-o dată se auzi în depărtare un zgomot continuu. Semăna 
cu o furtună. Vântul care sufla din față le aducea ecoul unui 
huruit de motoare de avion. Erau probabil mai multe escadrile, 
judecând după intensitatea volumului sonor. 

— De data asta, O'Mahory, e serios! Irlandezul ridică spre ofițer 
ochii săi rotunzi, care aveau câteodată reflexe nostalgice. 

— Pot să vă întreb, siv, dacă-i vorba de avioanele Fritz-ilor sau 
de-ale noastre? 

— Este R.A.F.-ul, Stan! Efectuează raidul de diversiune! 

Jenkins îl văzu pe irlandez umflându-şi pieptul gata să strige. 

— Fără urale intempestive, sergent! Veghează la mântuirea 
Imperiului! Mă duc pe pasarelă lângă comandant. 

Când ajunse lângă Greenwood, Jenkins descoperi dintr-o 
privire, prinț geamul cabinei, cerul Saint-Nazaire-ului care se 
aprindea. Prin; ceața uşoară se vedeau ridicându-se fasciculele 
reflectoarelor antiaeriene, săgeți imense care măturau noaptea în 
căutarea prăzii. Câteva clipe mai târziu, jerbe mari colorate, roşii şi 
verzi, desenau largi orbite sclipitoare. La baletul multicolor al 
proiectilelor trasoare ale antiaerienei se adăuga acum țăcănitul, ca 
fond sonor, care le parvenea cu puțină întârziere. 

Jenkins observă figura încordată a lui Greenwood. 

— Merge, şefule! Băieții sunt aici! spuse el dându-i un ghiont. 

— Că sunt e adevărat, dar ce naiba fac cu bombele lor? 

— Uite, anunţă Forbes, iată una! Într-adevăr, un zgomot mai 

înfundat răsună în depărtare. 

— Alta! Şi a treia! 

Trăsăturile lui Greenwood, care se destinseseră, se contractară 
din nou. Se auzea din ce în ce mai distinct huruitul, motoarelor, 
dar numai țăcănitul sacadat al antiaerienei creştea în intensitate. 

— A patra! anunţă Jenkins în momentul exploziei. 

Greenwood se înfurie. 

— Dumnezeule! Ce naiba fac? l-am cerut lui Horace un 
bombardament, un covor de bombe, un foc de iad, nu o țârâială cu 
picătura! 

Forbes nu spuse nimic. Împărtăşea temerile lui Richard 
Greenwood. Trebuia ca apărătorii Saint-Nazaire-ului să fie 
înnebuniți de ochi, de urechi, să fie obligaţi să se uite pe cer, să se 
tupileze în adăposturi, pentru a le permite să suie pe Loara. 

Auzeau avioanele învârtindu-se deasupra, descriind înaintea lor 
largi cercuri concentrice, dar nu percepeau decât tirul turbat al 
antiaerienei. 

— Ora? întrebă Forbes. 

— Unu şi trei minute! 

Forbes, aplecându-se, zări coasta, malul nordic al Loarei care se 
arcuia la orizont, începând de la Capul Evei în direcția satului 
Villes-Martin şi a avanportului. 

— Poziția? 

— Abordăm la bancul Chatlier, anunţă locotenentul de marină, 
curent puternic care ne împinge spre mal, domnule comandant! 

— Cârma la cincizeci! Viteza zece noduri! Toţi, reținându-şi 
respirația, împărtăşeau aceeaşi teamă. În câteva minute se vor 
angaja deasupra bancurilor de nisip. Vedetele nu vor avea 
probleme, dar „Carul” va avea pe alocuri, mai puțin de doi metri 
sub chila sa. 

Bombardamentul de diversiune se rezuma la un raid sportiv. 
Greenwood avea impresia că R.A.F.-ul încerca să bată recordul de 
distanţă în circuit închis. 

— Ce mama dracului fac ăştia! 

Forbes se întoarse şi, cu o voce nefiresc de calmă, spuse: 

— Mai sus de şase sute de picioare, trebuie să fie ca-n vată. 
Fără vizibilitate, ezită să bombardeze orbeşte. 

Greenwood dădu din cap. 

— Posibil, în orice caz, noi avem... 

Lăsă fraza neterminată. Forbes şi Jenkins ştiau la ce se gândea. 
Greenwood mai avea în urechi vocea lui Mac Kawley. 

„Dacă pentru un motiv oarecare, bombardamentul de diversiune 
nu dă rezultatele scontate, dacă din cauza condițiilor meteorologice 
bombardierele nu vor putea să-şi lanseze bombele, îți va reveni ţie, 
Greenwood. Şi numai ție, hotărârea de a anula misiunea!” 

Îşi mai amintea de gestul punctat cu cravaşa, când colonelul 
adăugase: 

— Şi te sfătuiesc călduros s-o faci, căci fără o diversiune eficace, 
„Carul Mare” ar fi o sinucidere. 

Greenwood simțea nevoia să fie singur pentru a reflecta. Forbes 
şi Jenkins îl văzură ieşind, coborând pe punte şi sprijinindu-se de 
parapet. 

— Care e părerea ta, Dave? întrebă Troy Jenkins. 

Locotenentul interveni. 

— Domnule comandant „Carul” a atins fundul! 

— Ce? 

— La început a trecut, dar pe la mijloc chila a atins! 

— Nisip? 

— Nu, mâl! 

— Se înfundă cu spatele? 

— Da, domnule comandant. 

Forbes presupunea că Paşa „Carului” se gândise la asta. Totuşi, 
pentru a fi cu conştiinţa împăcată şi pentru. Că simțea nevoia să 
comande fie numai şi ca să nu se mai gândească, ordonă cu un 
ton sec: 

— Transmite-i: masaţi echipajul şi comandoul în față şi 
încercați să trageţi cu cabluri la tribord spate! 

— Bine, domnule comandant! 

Jenkins îl văzu pe locotenent dând ordine transmisionistului, 
după care îl observă pe Forbes, ale cărui degete băteau măsura pe 
hartă. 

Silueta înaltă a lui Greenwood se încadra în uşă. 

— Ce ai hotărât? întrebă Jenkins. 

— Ce se petrece? se interesă Greenwood. 

— „Carul” e în rahat! urlă Forbes fără să întoarcă măcar capul. 

— Eşuat? 

— Exact. 

Greenwood îşi trecu mâna prin păr, un zâmbet îi flutură pe 
buze, iar când ridică privirea, Jenkins văzu că-i sclipeau ochii. 

Forbes se întoarse şi zise cu un ton sec care-l miră pe ofițerul 
adjunct al lui Greenwood. 

— Bombardamentul a eşuat! „Carul” e pe burtă! Am oprit 

convoiul! 

Făcu o pauză. 

— Ei, ce-ai hotărât? 

Greenwood îl fixă în ochi pe Forbes. 

— Încă nimic. 

— Operaţiunea continua, da sau nu? Trebuie să ştim! Dacă o 
anulezi, mă servesc de bărcuţța asta ca de un remorcher şi dacă e 
nevoie, pun şi şase vedete să tragă de „Car”. M-ar mira să nu-l scot 
de aici aşa! 

Greenwood nu răspunse. Forbes era încordat la maximum. 
Jenkins observă figura liniştită a şefului său. În urma lor Paşa 
„Carului” trebuia să lupte pentru a-şi scoate nava din strânsoarea 
mâlului. 

Forbes insistă. 

— Cred că n-ai înțeles bine, Richard. 

— Ba da! 

— Atunci? 

Figura transmisionistului apăru în capul scării pasarelei. 

— Porneşte, domnule comandant! A reuşit să iasă! 

Greenwood oftă adânc, privind spre Forbes, Jenkins şi 
locotenent. 

— lată răspunsul la întrebarea ta, Dave „Carul” vrea să 
continue. Cu sau fără R.A.F. continuăm! 

Douăzeci de minute mai târziu, flotila putea fi văzută de la 
instalațiile portuare. Avioanele se mai roteau sus pe cer, dar 
antiaeriana îşi rărise tirul, R.A.F.-ul întreprinsese un fel de rond de 
onoare şi acum pleca. 

Convoiul arbora încă pavilionul german. Oare asta îl înşela pe 
comandantul portului? 

Luna, care mai adineauri refuzase cu încăpățânare să apară în 
ajutorul bombardierelor, lumina acum fluviul. Un vânt dinspre est 
gonea norii de deasupra oraşului, lăsând să apară stelele. Păreau 
că ies din sipetele lor, începând să Sclipească cu o mie de focuri. 

— E de necrezut, murmură Jenkins, trebuie totuşi să ne vadă! 

Greenwood aprobă, trăgând din pipa stinsă. Simţea pe buze 
gustul dulceag al tutunului. 

— Atunci, vrei să-mi spui de ce nu trag încă în noi? 

Greenwood râse în barbă. 

— Adu-ţi aminte, Troy, de cuvintele iubitului nostru Horace: 

„Este o treabă de smintiţi, montată de nişte smintiți pentru alți 
smintiți...” Niciodată comandantul trupelor din Saint-Nazaire nu 

va putea crede că în acest moment un comando intră în propriul 
său port ca să-i facă de petrecanie şi defilează fără ruşine sub 
nasul tunurilor sale! 

Brusc, un reflector imens se aprinse, prinzând în fasciculul său 
partea dinainte a vedetei-canoniere de comandă. 

Greenwood şi Forbes săriră pe punte. 

— E rândul tău să intri în joc! spuse Forbes subofițerului cu 
transmisiunile. 

Marinarul începu să transmită cu ajutorul semnalizatorului un 
lung mesaj redactat în germană, utilizând codul furnizat de Naval 
Intelligence Servicel$. 

— Nu te grăbi! 

Subofițerul îşi transmitea textul literă cu literă: „D.N. 
O.R.D.IN. TREB.ULE. SĂ. INTRĂM. ÎN. P.O.RIT. 
P.E.N.T.R.U. R.E.P.A.R.A.Ţ.I.]. A.V.A.R.1.1...” 

Aşteptară câteva clipe îngrijorați. Era într-adevăr o chestie de 
şansă. Dacă mesajul părea suspect, „Carul” nu va ajunge niciodată 
la obiectiv. 

Cu inima bătând, Greenwood văzu două semnale scurte plecând 
de la ceea ce trebuia să fie o cazemată a avanportului. 

— Ce povestesc? 

— Spun de acord! anunţă cu o voce surdă transmisionistul. 

— Uf! făcu Greenwood întorcându-se. 

De pe malul de sud, dintr-o dată, flăcări lungi țâşniră din ţevile 
bateriilor de coastă. 

— Transmiteţi-le repede că trag în prieteni! Transmisionistul se 
întoarse, trimise indicativul apoi semnalul convențional de 
confuzie. Focul încetă câteva secunde mai târziu. Nu fusese un tir 
precis, ci mai degrabă lovituri de avertizare. Greenwood îşi dădu 
seama că trebuie să câştige timp. 

— Repetă primul tău mesaj! Distrează-i! 

Se urcă din nou pe pasarela de comandă, urmat de Forbes, care 
acum nu mai avea conducerea operaţiunilor. Îl adusese pe 
Greenwood până la Saint-Nazaire. Acum maiorul Richard 
Greenwood avea întreaga responsabilitate a „Carului Mare” 

Totul avea să se joace pe minute. „Carul” mai avea circa opt 
sute de metri de parcurs pentru a se găsi în fața ecluzei. 

— N-o să dureze, mormăi Jenkins, vor reacționa. 

Ridică ochii către ceasul electric. Arăta ora unu şi douăzeci şi 


16 Serviciul de contrainformaţii al marinei (n. ed. fr.). 

opt. Pe toate vasele flotilei, oamenii erau la posturile de luptă. 
Servanții, în spatele mitralierelor, aveau degetul pe trăgaci, gata să 
deschidă focul. Nu o vor face decât la comandă şi Greenwood 
aştepta ultima clipă pentru a se demasca. 

Vedea acum rada din Saint-Nazaire, distingea clar avanportul, 
digul estic, pintenul pe care îl forma Vechiul Dig şi, în umbră, 
masa întunecată a Intrării Vechi. Nu mai era macheta de ipsos 
care obsedase timp de săptămâni, ci oraşul Saint-Nazaire, macheta 
sa, care curând va fi luminată. 

Până la urmă, nemților li s-a părut probabil ciudată manevra 
acestei flotile care nu se oprise după loviturile de prevenire. Nişte 
vase prietene s-ar fi oprit şi ar fi coborât, o şalupă care să ia 
contact cu autoritățile portului. 

Malurile fluviului se aprinseră dintr-o dată într-un zgomot 
asurzitor, bateriile de coastă începură să bubuie şi limbi lungi de 
foc străpunseră noaptea. 

— Înălțaţi pavilioanele de luptă! Viteza optsprezece noduri! 
Tuturor, vânătoare bogată! strigă Greenwood în interfon. 

În cazematele lor, observatorilor germani nu le venea probabil 
să-şi creadă ochilor: fanioane albe se ridicau pe catargele vedetelor 
şi al „Carului”. În lumina orbitoare a proiectoarelor şi sub tirul 
bateriilor de coastă, flotila comandoului înainta spre obiectiv. 

Un vânt uşor făcea să pocnească în vârful catargelor culorile lui 
Royal Navy. Asta însemna curaj, mândrie şi provocare totodată... 

CAPITOLUL VIII 


În câteva minute vedetele, cu viteza maximă, var rupe formația 
şi se vor năpusti spre punctele de debarcare. Loara semăna cu o 
arenă luminată din toate părțile. Reflectoarele bateriilor germane 
concentrau fasciculele lor albe asupra flotilei care, sub grindina de 
oțel, continua implacabil să înainteze spre port. 

De pe fiecare mal porneau lungi jerbe de proiectile, trasoare 
roşii şi verzi, care se înfigeau ca nişte sulițe în corpul vaselor sau 
cădeau asupra oamenilor din grupele de asalt, culcați pe burtă în 
dosul parapetului „Carului” 

Jeffries Gordon, stând lângă Paşa vasului, aştepta momentul, ce 
nu avea să întârzie, când va da semnalul de atac cu care-şi va 
duce oamenii la asaltul bateriei de tunuri ce apăra Forma-Ecluză. 
În semiîntuneric, Gordon părea şi mai înalt şi mai slab, semănând 
din ce în ce mai mult cu un cocostârc. 

Întorcându-se, vedea în spatele lui încrucișarea traiectoriilor 
luminoase care porneau de pe vedete cu. Cele ale cazematelor 
portului. 

Pe puntea „Carului” turela de 75 mm. Scuipa flăcări de un roşu 
aprins, în timp ce oamenii din comando şi servanții armelor 
automate încercau să se pună la adăpost de schijele care treceau 
şuierând deasupra capetelor lor. 

Vedeta-canonieră de comandă se dăduse la o parte pentru a 
lăsa vedetele să treacă, în timp ce tirul adversarilor se concentra 
asupra butoiului de pulbere, care era distrugătorul trucat. 

O succesiune de mici ciuperci negre, brăzdate de fulgere, 
explodau pe punte. Lovituri de trăsnet zguduiră suprastructurile 
„Carului”. 

Instinctiv, Jeffries Gordon băgă capul între umeri. Pe puntea din 
față, măturată de rafalele gloanțelor, se auzeau țipete, gemete, care 
se amestecau cu comenzile de tir ale şefilor de baterii. 

Umbrele diforme, fantomatice ale răniților, sau ale celor încă 
teferi dansau un balet halucinant, în mijlocul căruia infirmierii şi 
brancardierii se agitau ca nişte demoni. De pe punte, unde se 
zbăteau primele victime ale Operațiunii, suia un miros de pulbere 
şi de sânge. Mirosea a încins, a cauciuc ars şi a păcură. 

Indiferent de vacarm, Paşa „Carului” îşi conducea impasibil 

nava pe ultimul său parcurs. Jeffries Gordon era subjugat de 
voința, de energia pe care o citea pe fața comandantului. Se simțea 
că pentru el „Operaţiunea” lua în acest moment cu totul altă 
semnificație. 

„Carul” nu era numai un butoi cu patru tone de pulbere, dar 
mai întâi de toate un vas. Şi pentru un om al mării, acesta avea un 
suflet. „Carul” era condamnat, desigur, dar lui îi revenea sarcina 
să-l ajute să moară bine. Trebuia să reuşească să-l mențină, încă 
câteva minute, timpul necesar ca să parcurgă ultimii metri din 
viaţă. 

Vocea Paşei se ridică perfect calmă. 

— Cârma la cincizeci! 

Vasul răspunse imediat solicitărilor omului de la cârmă. 

— Viteza douăzeci de noduri! 

Un huruit sonor suia din pântecul „Carului”. Tablele de oțel 
vibrau. Etrava ridica jerbe de spumă scânteietoare. 

O nouă serie de lovituri atinse vasul, măturând încă o dată 
puntea din față. Turela, lovită în plin, explodă cu o enormă bulă de 
foc. Oameni proiectaţi în aer se rostogoleau, căzând apoi ca nişte 
marionete dezarticulate. Supraviețuitorii se retrăgeau spre spate, 
în timp ce Paşa, la fel de impasibil, dădea ordine: 

— La stânga, douăzeci şi cinci! 

Paşa întoarse capul spre Jeffries Gordon. 

— Cred că am dat ultimul meu ordin. 

Cu mâna arăta masa neagră care părea că le vine în 
întâmpinare. Din când în când, lumina unui reflector făcea sa 
lucească plăcile enorme de oţel. Obiectivul era aici, drept în fața 
lor. Masiv şi impresionant, prin sacrificiile consimţite pentru a-l 
atinge. 

— Cred, spuse el, că a sosit timpul să ne pregătim pentru ziua 
finală. 

Gordon îl văzu scrutând gigantica poartă a Formei-Ecluză. Dar 
îi era dat să mai dea un ordin. „Carul” trebuia să înfunde chesonul 
în centru, pentru a fi sigur că-l străpunge şi totodată trebuia să nu 
astupe şenalul de la Intrarea Veche. 

— La stânga, douăzeci! Docil, „Carul” se conformă. 

Se simți un mic şoc, urmat de un scrijelit metalic de-a lungul 
corpului vasului. 

— Am străpuns plasa antitorpile, constată calm Paşa. 

Pe pasarelă, toți îşi ţineau răsuflarea. Gordon vedea masa 
ecluzei apropiindu-se: Avu în acel moment impresia că, ghicind ce- 

l aşteaptă, docul uscat ieşea din bazin, încercând să se salveze 
fugind înainte... 

Un scrijelit formidabil. Oţelul etravei se frecă de cei al 
chesonului. După care se produse izbitura titanică a „Carului”, 
lansat cu douăzeci de noduri în masa imobilă a docului uscat. 
Timp de câteva clipe, cele două forțe se înfruntară. 

Oamenii din comando, masați pe puntea mijlocie din spate, fură 
trântiți în momentul în care distrugătorul înfundă poarta. Avură 
apoi impresia că bătrânul vas îşi relua suflul, storcând din vuietul 
motoarelor sale un spor de energie. Ca şi oamenii de pe vedete, 
care trebuiau să debarce în acelaşi timp la Digul Vechi şi la 
Intrarea Veche, se aruncă înainte cu toată puterea. Toţi simțiră 
saltul: Un minut mai târziu, o trosnitură le aduse la cunoştinţă că 
fusese deschisă o breşă. Li se păru atunci că partea din spate a 
„Carului” se ridică sub efectul efortului. 

În compartimentul maşinilor, mecanicii activau focurile. Trebuia 
ca puterea să fie, în măsura posibilităților, îndoită. „Carul” nu se 
putea mulțumi cu o breşă. Trebuia să mai forțeze, să o lărgească, 
să foreze oţelul ca o sondă, ca un burghiu gigantic. Manometrele 
de presiune indicau cota de alarmă. 

În sala cazanelor, căldura îi înăbuşea pe oameni, care, 
dezbrăcați până la brâu, şiroind de sudoare, încercau să dea 
vasului maximum de putere. Mai bine ca oricare altul, ei îl simțeau 
vibrând, încordându-se, contractându-se. Făceau corp comun cu 
această masă vie, animată de o gigantică mişcare de înaintare. În 
această sală: a maşinilor, care era totodată inima şi pântecul 
„Carului”, aveau senzația că bătrânul distrugător înțelegea ce 
aşteptau de la el. Să desfunde, să sfărâme, să sfâşie oţelul 
chesoanelor ecluzei, cu tot mai multă, forță, mai adânc, mai 
înainte, mai repede. 

Mecanicii, lac de transpiraţie, uitau de propria lor oboseală, 
atenţi la cea a vasului pe care-l auzeau gemând. Un singur lucru 
conta pentru toți să facă să înainteze această masă, s-o împingă, 
s-o ajute. Pentru aceşti oameni, în acea clipă, nu conta nimic 
altceva. „Carul” încasa efortul, şocul străpungerii. În anumite 
momente, la pupă, elicele ieşeau din apă, într-o învolburare de 
spumă, după care vasul se afunda. Înțepenit în față, se opintea 
asupra obstacolului. 

Focurile tunurilor germane se concentrau asupra lui. „Carul” 
Înainta, pătrundea în Forma-Ecluză metru cu metru, o forță îl 
împingea inexorabil înainte şi în timp ce nu mai era decât un 

mastodont Scuipând foc din toate armele sale, etrava se înfigea în 
oţelul chesoanelor. 

Se poticni totuşi, atunci când pătrunsese vreo cinci metri. 

— Activaţi focurile! ordonă Paşa. 

Ca şi cum sufletul vasului auzise ultimul apel al comandantului 
său, „Carul” tresări. Într-un zgomot îngrozitor de maşinărie care se 
ambalează, motoarele începură să urle iar vasul fu străbătut de un 
lung fior. Paşa simțea sub mâna sa tremurul bătrânei carcase. 
Aceasta făcea tot ce putea. Fiecare scândură a punților, fiecare 
bucăţică a corpului navei era animată de o viață proprie şi, de la 
catarge la elice, vibra, încordată, agresivă, chiar impresionantă. 

O nouă trosnitură şi zgomotul deveni insuportabil. „Carul”, în 
înaintarea sa, parcurse însă şase metri şi apoi refuză să mai 
înainteze. Etrava străpunsese chesonul. Extremitatea punţii din 
față forma o ieşitură în interiorul Formei-Ecluză. 

— Şi-a dat duhul! murmură Paşa, mângâind cu mâna peretele 
neted al cabinei de comandă. 

Greenwood, de pe canonieră, văzu în acel moment scările de 
asalt coborând de fiecare parte a „Carului” Ciorchini de oameni 
înconjurați de flăcări treceau peste bord începând, sub rafale de 
gloanțe, să înainteze pe parapetul şi pe taluzul stâng al ecluzei. La 
dreapta, comandourile lui Jeffries Gordon săreau pe pământ 
pentru a încerca să reducă la tăcere bateria, care deschisese focul 
din apropiere, direct asupra laturii de tribord a „Carului” 


De îndată ce Jeffries Gordon puse piciorul pe chei înainte chiar 
ca restul comandoului său să termine debarcarea, intui că nu se 
va mai întoarce: Nu din cauza numărului mare de rafale care 
explodau în jurul lui, ci datorită unui sentiment adânc, interior, pe 
care nu-l mai avusese niciodată până atunci. Era un fel de 
avertisment. Loial, destinul părea că-i spune „asumă-ți toate 
riscurile, Jeffries, e inutil să te menajezi, joacă, câştigă şi atunci 
voi interveni...” Zâmbi. În fond, era mult mai bine aşa. Ar fi putut 
să simtă frica pătrunzându-l, să-i fie cald, să transpire. Din contră, 
lucid, ştia la ce să se aştepte. 

„Ca la poker; tot trăgând câte trei cărți, ajungi la un moment 
dat ca brelanul să nu-ți mai intre!” 

Se întoarse şi zări la stânga sa Vechiul Bazin, în care vasele 
ancorate țineau sul? Focul lor vedetele ce încercau sa acosteze la 
Vechea Intrare: 

— La ordin, sir! 

Jeffries se întoarse brusc. Willouby, înalt, uscat, cu o față de 
cal, disciplinat cum nu e omeneşte să fii, încă puţin şi i-ar fi 
prezentat grupa. Subofițerul aştepta ordinele. 

Gordon simți o uşoară amețeală cuprinzându-l. Ca şi cum ar fi 
fost puţin beat. 

— FTritz-ii au drăgălăşenia să ne lumineze obiectivul! 


Grupa, în picioare, în unghiul mort format de construcțiile 
biroului de control portuar neocupate la această oră, se pregătea 
să se demaşte. 

Jeffries indică oamenilor, săi platforma situată la vreo patruzeci 
de metri de Forma-Ecluză, unde bateriile de 20 şi 40 mm scuipau 
scurte flăcări, care, datorită rapidităţii tirului, creau în jurul lor o 
zonă de lumină roşiatică. 

— Acolo! Fără fleacuri, nici un prizonier! Vom fi şi aşa destul de 
numeroşi în momentul reîmbarcării! Înțeles? 

— Da, sir! răspunse Willouby îndreptându-şi ţinuta din 
obişnuință. 

— Boys... go! 

Comandoul țâşni. Gordon. Cu corpul său mare, încovoiat, rupt 
de mijloc, alerga înainte, având în stânga pe Baxter. Un galez 
scund şi solid, numai muşchi, cu picioare scurte, care juca aripă 
în echipa de rugby a satului său la dreapta pe Jones, cu un cap de 
dihor, cu accentul cockney şi care, în viața civilă, se iniția în 
meseria atât de neobişnuită de bookmaker în micile tripouri din 
Soho. În urmă veneau Willouby şi echipa de servanțţi ai bateriei, cu 
un trăgător italo-englez la puşca mitralieră. 

Străbătură spațiul descoperit de-a lungul cheiului şi la capătul 
saltului se găsiră în apropierea platformei. 

— Stop! Aveţi un minut să vă trageţi răsuflarea şi-i dăm drumul 
până la ţintă! anunţă Gordon. 

„[inta” era o baterie de 40 Bofors cu patru ţevi, apărată de 
patru rânduri de sârmă ghimpată şi de o rețea din cabluri 
extensibile, care se montează numai pe timp de noapte. Servanții, 
aşezaţi pe mici taburete, de o parte şi de alta a tunului, făceau 
corp comun cu acesta, mişcându-se împreună. În centrul 
platformei, un ofițer dădea comenzile de tir, în timp ce o echipă îşi 
trecea din mână în mână încărcătoarele în care se găseau câte 
cinci proiectile, gata a fi introduse în culoarele de alimentare ale 
tunurilor, întreg ansamblul lua ca ţintă „Carul” şi concentra sub 
focul său ciorchinii de oameni care coborau pe scările largi de 

debarcare. Nemţii nu puteau şti că era vorba de echipajul 
„Carului” care, în afară de echipa de distrugere, evacua vasul. 
Pentru ei, aceşti oameni cu căşti şi înarmaţi erau tot oameni de 
comando, la fel cu cei pe care încercau să-i împiedice să debarce 
din vedete. 

Jeffries Gordon încheia darea ordinelor. 

— Willouby, eu am să fac pe capra cu Jones şi Baxter. După ce 
vom fi dat de furcă Fritz-ilor. E rândul vostru să intrați în joc. 
Executarea! 

Cei trei oameni alergară până la un bloc de beton care se găsea 
la vreo douăzeci de metri de. Platformă şi se trântiră pe burtă. În 
fața lor, tunurile continuau măcelul. Gordon nu putea vedea 
„Carul”, dar i se părea că aude strigătele de-a lungul cheiului. 

Observă rețelele de sârmă ghimpată, remarcă şicanele care 
serveau celor trei santinele mobile să intre şi să iasă de pe 
platformă. Trebuiau să scape de ele, înainte de a se ocupa de 
tunuri şi servanţii acestora. 

Jeffries Gordon se târî până la Baxter. 

— Cel din stânga, îi şopti el la ureche, e pentru tine! Jones se va 
ocupa de cel din mijloc. Eu îl iau pe al treilea, din extrema dreaptă! 
Înţeles? 

Baxter aprobă din cap. Gordon se dădu înapoi şi tot târându-se, 
reveni să-şi reia locul, după ce îi arătă santinela lui Jones. 

Tunurile lansau salve de câte cinci focuri, după care urma un 
timp mort, în care servanțţii introduceau încărcătoare noi. 

Baxter tocmai începea mişcarea spre victima sa. Jones trebuia 
să aştepte ca el să-şi termine primul salt şi îl acoperea. Apoi era 
rândul lui Gordon să-l acopere pe Jones. Pe el nu-l va acoperi 
nimeni. 

Gordon îl văzu pe Baxter ridicându-se, sărind şanţul, culcându- 
se la pământ, după care santinela păru a-şi fi dublat volumul. În 
două rânduri, văzu brațul galezului ridicându-se şi lovind. Din 
cauza zgomotului tirului, Gordon nu putea auzi. Câteva secunde 
mai târziu simți plecarea lui Jones, înainta cu trei metri, în aşa fel 
încât să poată interveni, după care ucenicul bookmaker se hotări 
să facă şi ultimii paşi. Era acum la un metru de santinela care se 
preocupa mai mult de tirul ucigător al tunurilor decât de 
supravegherea lor. 

„Are haz acesta!” gândi Gordon, auzind schon-urile şi 
wunderbar-urile scoase de neamt la fiecare lovitură de tun. 

Impactul proiectilelor, panica pe care o provocau în mijlocul 

marinarilor de pe „Car”, moartea ce o semănau orbeşte aveau 
darul să-l înveselească. Bătea din picioare de bucurie. 

— So wunder... 

Nu apucă să termine. Exclamaţia i se opri în gât, întreruptă 
prompt de pumnalul lui Jones. 

— Niciodată doi fără al treilea, spuse Gordon între dinți. 

Se îndreptă spre santinela sa. În mod normal trebuia să-şi 
calculeze mişcările, pentru a avea toate şansele de partea sa. 

„La ce bun? se gândi el. Dacă mi-a sunat ceasul, asta nu 
schimbă nimic dacă nu, câştig timp!” Era la un metru de santinela 
germană, o vedea, o auzea respirând. Cizmele cu ţinte răsunau pe 
ciment. Omul nu avea firea expansivă a camaradului său. Din 
când în când, îşi agăța arma pe umăr de curea şi îşi sufla în 
pumni. 

Gordon trase aer în piept, îşi încorda muşchii şi se ridică. Mâna 
sa stângă se abătu pe gura neamțului. Cu genunchiul îl lovi în 
mijloc. Cu o mişcare rapidă, răsuci capul victimei într-o parte, 
dezgolindu-i gâtul. Santinela se zbătu. Strânse măi tare, apucă 
bine pumnalul şi îi reteză gâtul. Un val de sânge țâşni, cald, 
dezgustător, lipicios. Omul avu o tresărire, se încorda, ridică un 
picior. Gordon, lipit de adversarul său, îşi simțea inima bătând. 
Bătăile care-i agitau pieptul se confundau cu cele ale omului pe 
care-l simțea murind. O gâlgâială oribilă ieşea din traheea deschisă 
din care sângele continua să curgă. 

Neamțul avu încă două spasme. Gordon îl simți că se 
prăbuşeşte, devenind moale, flasc. Desfăcu brațele. Cadavrul căzu 
ca o marionetă căreia i s-ar fi tăiat sforile. 

Jeffries Gordon rămase câteva secunde ca năuc şi îşi dădu 
seama că Willouby trebuie să fie pe acolo. Luă grenada incendiară, 
agățată de cureaua raniței, îi smulse amorsa şi dădu drumul la 
resort. Proiectilul sfârâi. Aşteptă trei secunde, după care-l aruncă 
în direcția primului tun cu o mişcare largă din braț. 

Totul nu dură decât o clipă. O bulă de foc strălucitoare, de un 
alb orbitor, țâşni din pământ. Un şuvoi de fosfor incandescent se 
prelingea spre poziție, în aceeaşi clipă, Gordon auzi țăcănitul 
turbat al unei arme automate Bren şi ştiu că Willouby intra în 
scenă. 

— Înainte, boys! le strigă el lui Baxter şi lui Jones. 

Se năpustiră asupra celui de-al doilea tun. Nemţii, luați pe 
neaşteptate, nu avură timpul să se dezmeticească. O ploaie de 
gloanţe îi culca pe măsură ce încercau să se apere. 

Gordon nu mai avea presentimentul dinainte. În jurul său 
oamenii săreau, trăgând scurte rafale de pistoale automate. 

O demență ucigătoare punea stăpânire pe ei. Să ucidă. Să ucidă 
întruna, mai repede! Cât mai repede! Unul câte unul, tunurile fură 
reduse la tăcere. O bucurie fără prejudecăți însuflețea oamenii 
comandoului. Dacă şi celelalte grupe de asalt ar face acelaşi lucru, 
toate vedetele ar reuşi să acosteze. 

Jeffries Gordon mergea de la un capăt la altul al poziţiei. Silueta 
sa lungă trecea cu paşi mari peste cadavre, urmată mereu de 
jucătorul de rugby şi de ucenicul bookmaker. 

În jurul lor, se introduceau încărcături de exploziv în ţevile 
tunurilor, se aprindeau  fitilele. Apoi oamenii fugeau să se 
adăpostească în dosul cazematei, pentru a nu fi loviți de schijele 
exploziilor. 

— Înapoi, Willouby! urlă Gordon. Sergentul venea în fugă. Se 
împiedică de un corp, căzu, se rostogoli şi ajunse lângă ofițer chiar 
în momentul în care platforma părea zguduită de unde telurice. 
Tunurile, smulse de pe soclurile lor păreau că se avântă spre stele 
şi ceea ce fusese o baterie de artilerie nu mai era decât un rug ale 
cărui flăcări luminau fețele transpirate ale oamenilor. 

— Pierderile, Willouby? 

— Lipsă patru! 

— Răniţi? 

— Trei! 

— Pot umbla? 

— Da, sir? 

— Să mergem! Să-i ajungem, pe ceilalți din subgrupă! 

— Unde sunt? 


Gordon făcu o strâmbătură. 

— Teoretic, ar trebui să fie cu locotenentul Nuggens în Forma- 
Ecluză! 

Forbes reuşise cu mare greutate să acosteze cu vedeta- 
canonieră de comandă pentru a-i permite lui Greenwood să 
debarce cu secțiunea sa de protecție. 

Operaţiunea „Carul Mare”, în măsura în care era vorba de 
distrugerea Formei-Ecluză, îşi atinsese scopul. Se scurseseră deja 
douăzeci de minute de când distrugătorul străpunsese chesonul 
docului uscat şi numai patru vedete reuşiseră să-şi debarce 
comandourile. 

Pe Loara iluminată, ambarcaţiunile se învârteau în mijlocul 

fluviului, încercau să abordeze, dar trebuiau să se întoarcă sub 
intensitatea focului adversarilor. Elementul surpriză dispăruse. 
Nemţii înțelegeau de data asta să preia avantajul cât de repede cu 
putință. Aduseseră baterii de reflectoare suplimentare, pe care le 
concentrau asupra fluviului. 

Protejat pe partea din spate a „Carului”, Forbes asista la un 
înfiorător balet nautic. Nu putea face nimic şi se simțea inutil la 
bordul vedetei sale, în timp ce ceilalți făceau un adevărat slalom 
pentru a scăpa de lungile benzi de lumină ce încercau să-i prindă 
în încrucişările lor. Vedetele virau, coteau aproape în unghi drept, 
se depărtau din nou spre larg şi, după ce zigzagau câteva minute, 
se năpusteau din nou la atac asupra punctelor de debarcare. 
Loara era teatrul unei lupte îndârjite, care punea față în față o 
mână de oameni cu o garnizoană perfect organizată, dispunând de 
baterii de coastă bine apărate de o sumedenie de cazemate, 
echipate cu tunuri de 20 mm şi mitraliere grele. 

— Cine e la bordul lui 103? urlă Forbes lăsând să-i cadă 
binoclul pe piept. 

Locotenentul de marină se uită pe lista ambarcaţiunilor înainte 
de a răspunde. 

— Locotenentul Fitzpatrick, domnule comandant. 

— E sau inconştient, sau complet nebun! 

Fitzpatrick nu avea timpul şi nici dispoziția să-şi pună întrebări. 
Pusese mâna pe radicoemițătorul de bord şi cu microfonul în mână, 
comanda grupul său de ambarcațiuni. 

— 104, înainte şi la stânga! 105, goniți spre mine! 

Locotenentul de marină îl vedea aplecându-se spre exterior, cu 
faţa crispată de un rictus care-i deforma gura, urlând în microfon 
pentru a acoperi exploziile şi bubuiturile în lanț care se succedau 
fără întrerupere. 

— 101, revino spre 105... bine! Atenţie! Vom încerca să forțăm 
trecerea! 

Vedetele luară poziția desfăşurată şi-şi începură acțiunea, 
lăsând între ele un interval de circa treizeci de metri. Înaintau cu 
toată puterea de care dispuneau, într-un zgomot infernal. 
Reflectoarele făceau să sclipească dârele de apă în urma lor şi 
când reuşeau să prindă una în raza lor, focul nemţțesc se fixa pe 
ea. 

Pe puntea lui 103, oamenii din comando şi marinarii ripostau 
cu lovituri de tun şi cu mitraliera, luând ca repere luminile de 
pornire ale rafalelor şi enormelor cercuri luminoase ale 

reflectoarelor. 

O zdruncinătură, urmată de o explozie lovi vedeta în fața. Un 
turn acru, negru, puțin gras, sui spre postul de comanda. 

— Am încasat-o în fața, sir! spuse marinarul încercând să-şi dea 
seama de stricăciuni. 

— Nimic la motoare? 

— Nu cred ca... 

— Măriţi viteza! 

— Nu discuta! Vreau să debarce şi ai cuvântul lui Fitzpatrick că 
voi reuşi! 

Se aplecă din nou în afară. Armada sa personală de şase vedete 
sosea în linie. Spectacolul acestor ambarcaţiuni, gonind cu o viteză 
de optsprezece noduri la rasul apei, îi tăie răsuflarea. Parcă era o 
cursă. Se detaşau pe fondul întunecat al gurii fluviului, făcând să 
țâşnească, de o parte şi de alta a etravelor ce se ridicau, mustăți 
albe. Fugitiv, lumina prindea o porțiune din corpul uneia dintre 
nave, lemnul răsfrângea o licărire trecătoare şi apoi din nou 
culoarea sumbră a apei fluviului, care părea că se întredeschide 
pentru a le lăsa să treacă. 

— Atenţie pentru abordare! urlă scoţianul. 

Tunurile vedetelor deschiseră atunci un foc susținut în direcția 
Digului Vechi. Fitzpatrick vedea fulgerele țâşnind din gurile lor. 
Norişori alburii rămâneau o zecime de secundă parcă agățați la 
gura ţevilor, apoi curentul datorat vitezei îi antrenau spre spate. 

La bordul lui 103, grupul de comandă se pregătea să țâşnească 
dintre cele două punți, dacă vedeta reuşea să acosteze. Riley stătea 
lângă cântărețul de cimpoi, al cărui instrument era pus peste sacii 
grupului, iar ordonanța lui Fitzpatrick constată cu surprindere că 
nici acum nu îi era frică. 

Vedeta 105 era la dreapta sa. Fitzpatrick îl distingea pe 
subofițerul său adjunct în postul de comandă, lângă locotenentul 
de marina. 

— Campbell, pregăteşte-te să-ți uzi kilt-ul, urlă Fitzpatrick 
făcând semn cu brațul. 

Vocea răguşită a adjunctului îi parveni deformată. 

— N-am probleme, sir, dar daca Fritz-ii vor continua să ne 
ciocănească, vom avea până la urmă fundul la fel de roşu ca 
obrazul lui O'Mahory. 

Fitzpatrick era gata să ordone să se reducă viteza, când fluviul 
se aprinse la dreapta sa. O lovitură de trăsnet îl făcu să tresară. 
Vedeta 105 nu mai exista. Atinsă în plin, ardea ca o torță. Un rug 

aprins din care flăcări sfârâind ieşeau cu enorme volute galbene şi 
roşii. 

În aceeaşi clipă, vedeta scoțianului fu ţinta unui foc susținut. 
Omul de la tun ripostă. Automatele Bren ale comandourilor intrară 
în acţiune. Dar ar fi trebuit o piesă de artilerie mai puternică 
pentru a contracara bateria adversă. Două lovituri de 40 atinseră 
puntea, cosind servanții mitralierei Lewiss. Trebuiau înlocuiți 
aceşti oameni, lăsat timp trăgătorilor cu arme automate să-şi 
recompleteze încărcătoarele. 

— Stânga-mprejur! ordonă Fitzpatrick cu regret. 

Locotenentul de marină acționa cârma hidraulică şi 
ambarcaţiunea descrise o curbă, după care se întoarse spre tribord 
în scopul de a lua o nouă direcţie. 

Scoţianul privea acum la celelalte patru nave, năpustindu-se 
asupra Digului Vechi. O nouă bulă de foc găuri noaptea. Lovită, de 
un obuz drept în mijloc, o nouă vedetă explodă. 

Duse microfonul la gură. 

— Către toți! Replierea! 

Nemţii înțeleseseră. În loc să vâneze fiecare în parte câte un 
obiectiv, se concentrau toți asupra aceluiaşi. Cele patru baterii 
aleseseră aceeaşi vedetă. Reflectoarele celor patruzeci de Bofors-uri 
acționau cu schimbul, pentru a nu lăsa ambarcaţiunii timpul să 
scape printr-o mişcare. Sinusoidală. 

— În interval de un sfert de oră, vreo şase epave pluteau 
aproape arse pe fluviu. Păcura revărsată pe suprafața apei ardea 
pe alocuri. Oameni pe plute, în bărci pneumatice, încercau să 
ajungă la mal. 

Fitzpatrick, care nu mai avea decât vedeta lui, încerca să salveze 
oamenii care. Ardeau şi pe care-i zărea plutind la suprafață 
susținuți de vestele lor de salvare. 

— La tribord!... Acolo unde arde.... 

Locotenentul de marină aducea vasul cât mai aproape de pata 
aprinsă. Şi aici, aplecaţi peste bord. Cu ajutorul căngilor şi 
cârligelor, oamenii comandoului ajutau echipajul să tragă către 
vedetă aceste bule de foc, ce urlau acoperite de păcură. O păcură 
corozivă, care le ardea fața şi le ataca pielea. 

Năuciţi, aproape asfixiați, supraviețuitorii celorlalte vedete erau 
atunci ridicați la bord. Cei care mai puteau să se țină pe picioare 
erau scuturaţi de un tremur nervos. Îşi priveau mâinile acoperite 
cu băşici imense şi dădeau din cap neîncrezători, neînțelegând ce 
se întâmplase. Numai fixitatea privirilor şi pupilelor lor dilatate 

arătau celorlalți că se întorceau din infern. 


Forbes se găsea tot la bordul vedetei-canonieră care, cu luminile 
sale, ajutase la debarcarea oamenilor din comandoul Desmond 
Terrace. 

În unghiul mort format de partea din spate a „Carului”, el 
acoperea cele două vedete, aşteptând ca oamenii lor să revină la 
bord. 

Forbes era îngrijorat. Asistase la măcelul de pe fluviu şi ştia că 
alte ambarcaţiuni mai încercau să acosteze la sud de intrarea 
Veche. În plus, era fără veşti de la Greenwood. 

La bordul său, servanțţii tunurilor răspundeau la fiecare lovitură 
a bateriilor adverse şi reuşiseră să reducă la tăcere două baterii de 
88 care-i luau din flanc. Se mai trăgeau rafale de arme automate, 
care din când în când se abăteau pe punte, dar „comitetul de 
primire”, mai cu seamă după acţiunea comandoului Gordon, 
pierduse mult din virulenta sa. 

— War weapons week? strigă omul de gardă la babord. 

— Weymouth! răspunse Greenwood. Unde e comandantul? 

— Pe pasarelă, sir! 

— Merge treaba pe la voi? 

Omul ridică din umeri şi lovi cu pumnul în cască. 

— Cât timp va fi un cap pentru a proteja această cască, metalul 
va rezista! 

Greenwood urcă repede pe pasarelă. Când îl zări, Forbes avu un 
zâmbet larg. 

— Sfinte Doamne! Aţi terminat, e grozav! Am să... 

Forbes, emoționat, nu-şi mai găsea cuvintele. Se repezi la 
Greenwood şi-l apucă de braț. Maiorul simți degetele marinarului 
crispate nervos pe mâneca sa. 

— Unde sunt ceilalți, Richard? Nu-l văd pe Jenkins. 

Se făcu tăcere. 

— Nu. Cumva? 

— Nu! 

— Uf! Mi-ai dat emoţii! 

— Am venit numai cu O'Mahory şi doi băieți. 

— Dar ceilalți vin? 

— Deocamdată nu. 

— Vă aştept, nici vorbă. 

— Nu! 

— Dar totuşi, Richard. 


— Nu discuta, Dave! Treaba se arată destul de prost. Am 
hotărât să salvez mobila. 

Greenwood Căută privirea tovarăşului său. 

— Am venit să-ţi cer s-o ştergi, Dave. 

Forbes tresări, apoi dădu din cap. Lampa răspândea o lumină 
albăstruie şi Greenwood putea citi pe fața marinarului ce simțea în 
acel moment. 

Forbes avea gâtlejul uscat. I se făcu deodată foarte cald şi apoi 
foarte frig. 

— Cere-mi orice, dar asta nu! 

— Dave, ascultă... 

— Nu! 

Greenwood căută privarea tovarăşului său. 

— Dave, trebuie să pleci! Forbes lovi pumnii unul de celălalt. 

— Nu! N-am făcut porcării în blestemata asta de viață şi n-am 
să încep tocmai acum! Refuz! 

— E un ordin! 

— Bine, ai să faci raport! 

Ochii îi străluceau. De câteva minute simțea că-l cuprinde 
febra. Greenwood îl luă la rândul său de braț, trăgându-l spre 
spate. 

— Uite ce e, Dave! Uită-te la aceste pete de păcură arzând, la 
aceste plute, la aceste carcase în flăcări. Închipuieşte-ţi băieții care 
se zbat în ele! Ascultă!... 

Concertul asurzitor al tunurilor pe Loara nu slăbise. Tunurile 
trăgeau acum în salve. La intervale regulate îşi slobozeau ploaia de 
oțel. 

— Vrei ca şi ultimele vedete să fie masacrate? Vrei ca şi ultimii 
supraviețuitori să crape în valuri pe bucățile lor de plută? Vrei 
poate ca toți cei şaptezeci şi cinci de oameni ai „Carului”, pe care i- 
ai recuperat, să fie prinşi în această capcană? 

Forbes plecă neputincios capul. 

— E-n regulă! Care-i misiunea mea? 

Greenwood suspină adânc. 

— Trebuie să regrupezi vedetele! Să recuperezi, dacă e posibil, 
cât mai mulți oameni din apă, dar numai cei care se găsesc în 
drumul tău şi să mergi în întâmpinarea celor două distrugătoare. 

Forbes îşi reveni brusc. 

— Cunosc un locotenent de marină care va intra în legendă... 
Cel care comandă canoniera! 

— Lasă asta! Nu-i o treabă de marinar! Ar trebui un marinar 

dublat de un braconier ca să iasă din ambuscada asta! 

Forbes îl privi pe Greenwood. 

— Dar tu? Dar ceilalți? întrebă el cu o voce înăbuşită. 

— Cei care se vor replia destul de repede îşi vor încerca 
norocul... 

Se forță să zâmbească şi cu un gest fatalist continuă: 

— ... încercând să ajungă la Gibraltar! 

— Cum? 

— Pe jos! 

Forbes conducea canoniera, strecurându-se printre epave. 
Barierele de flăcări care se ridicau acum pe Loara îi serveau de 
ecran. 

— Bara la douăzeci şi cinci! Şase noduri! 

În depărtare, zărea; vedetele care se pregăteau să se pună sub 
protecţia sa. Pe punte, echipajul, servanţii tunurilor se stăpâneau 
să nu tragă. Nu trebuiau să tragă decât în ultimul moment, pentru 
a nu-şi dezvălui manevra. 

Forbes vedea malul pe care apărea în interior serpentina lungă 
şi luminoasă a unei coloane de vehicule. Ajutoarele nu vor întârzia, 
să sosească la Saint-Nazaire şi de data asta nu era vorba de 
artilerie. 

— Vedeta 103 la babord, domnule comandant! anunță 
locotenentul de marină. 

— Să urmeze în coadă! 

— Un ofițer cere să suie la bord. 

— De acord! 

Canoniera, reducându-şi viteza, profită ca să recupereze trei 
oameni plutind pe o barcă pneumatică. 

— Imediat ce vedetele ne vor urma, vom da drumul la o perdea 
de fum şi vom lansa grenadele fumigene! 

— S-a-nţeles, domnule comandant! 

— Calculați viteza şi direcția vântului! 

Forbes rămase câteva secunde tăcut. 

— Doamne, murmură el, fă să pot ieşi de aici! Nu pentru mine, 
Doamne, ci pentru toți băieții ăştia. Dă-mi priceperea necesară să 
scap din capcana asta... 

Suspină adânc şi adăugă cu tot sufletul: 

— ... şi dă-mi un vânt prielnic pentru fumigenele mele. Amin! 

Şi atunci de-abia se simți împins de un val de ură. Trebuia să se 
întoarcă acasă pentru a cere socoteală lui Mac Kawley de acest 
bombardament ridicol, de această escapadă penibilă. 

Un zgomot de paşi îl făcu să tresară. Crezu că-i locotenentul 
care-i aduce informaţii asupra vântului. Dezamăgit, întrebă cu o 
voce morocănoasă: 

— Dumneata ai vrut să vorbeşti cu mine? 

Se întoarse către ofițerul îmbrăcat în kilt, care stătea în fața lui. 
Era tânăr, foarte tânăr şi ochii săi de un albastru extraordinar 
formau două pete luminoase pe fața înnegrită de fum şi fumigene. 

— Locotenent Fitzpatrick! se prezentă el agitat; cu nava 
dumneavoastră şi cu vedetele, putem încerca o lovitură de forță! 
M-am gândit că trecând prin... 

— Îmi pare rău, bătrâne, singura lovitură de forță pe care o vom 
încerca este ieşirea, nu intrarea! 

— Nu avem dreptul să-i lăsăm... 

— Gura! Fă ca mine supune-te! 

Lui Forbes îi păru rău că se cam înfuriase, dar Fitzpatrick 
avusese o reacție identică cu a sa. 

— Pot să vă întreb ceva, sir? 

— Dă-i drumul! 

— Richard... 

Se corectă imediat: 

— Vreau să spun maiorul Greenwood e pe uscat, nu? 

— Da! 

— Manevra pe care o executăm în acest moment e pur navală? 

— Exact! Comanda la bordul vedetelor e din nou asigurată de 
ofițerii de marină! 

Fitzpatrick luă poziția de drepți şi salută. 

— Unde mergi? 

— Să-mi caut ordonanța, cântărețul de cimpoi şi un băiat de 
nădejde! 

— Ca să faci ce, Sfinte Doamne? 

Fitzpatrick se îndreptă spre uşa cabinei. 

— Ca să ne alăturăm maiorului! 

Când să iasă, se lovi de locotenentul de marină. 

— Vântul e de tăria doi şi... 

— Bine! Daţi drumul la fum! 

Forbes se apropie de fereastra al cărei geam se făcuse țăndări şi 
se plecă în afară. Pe 103, trei bărbaţi în kilt şi un ofițer lăsau la 
apă o barcă pneumatică. 

Forbes se gândea că în mod normal ar fi trebuit să intervină. Să 
facă uz de autoritatea lui de comandant interarme. „E curată 
nebunie! N-o să reuşească niciodată să ajungă la Greenwood. Vor 

fi prinşi de prima patrulă de coastă înainte de a fi reuşit măcar să 
se orienteze”. Nu avea decât să facă un gest, să dea un ordin, 
pentru a împiedica această expediție nebunească. Rațiunea îi dicta 
s-o facă, însă memoria îi amintea cuvintele lui Mac Kawley: „Nişte 
trăsniți...” 

Se rezemă de parapetul cabinei, ridică din umeri şi oftă. Ar fi 
dat orice pentru a mai avea cei douăzeci şi patru de ani ai lui 
Fitzpatrick şi a fi numai un mic locotenent cu kilt-ul pestriț care 
încerca să se strecoare ca un tipar printre patrulele germane; pe o 
minusculă barcă, între ordonanţă şi cântărețul de cimpoi. 

Locotenentul de marină mări viteza la douăzeci de noduri. 
Canoniera câştigă viteză, lăsând în urmă un fum negru, gros. De 
fiecare parte a punţii, din față şi din spate, se auziră patru 
detunături înfundate. Un imens panaş ca de vată îşi desfăşura 
volutele peste bancurile de nisip. 

Câteva minute mai târziu, Loara semăna cu Tamisa pe o zi de 
ceaţă. 


CAPITOLUL IX 


A doisprezece metri adâncime, pe fundul docului uscat, echipa 
de sabotaj a locotenentului Nuggens termina cu instalarea 
încărcăturilor destinate să distrugă instalațiile de pompare şi golire 
a Formei-Ecluză. 

Jeffries Gordon regăsise două din grupele care conduseseră 
artificierii la ţintă şi, conform ordinelor lui Greenwood, aştepta să 
se replieze spre P.C.17 cu ansamblurile efectivului. 

Gordon nu se simțea nici de data asta în largul lui. Poate că 
impresia de a se găsi în interiorul unui mormânt gigantic, având 
deasupra o fâşie dreptunghiulară de cer înstelat, era cauza acestei 
stări. Încă puţin şi s-ar fi crezut în infern, contemplând, un 
paradis inaccesibil, sus, foarte sus. 

Sergentul Willouby şi o grupă de luptă se aflau în capul scărilor 
care, în partea de nord a docului, permiteau accesul la stația 
principală. Gordon aşezase altă grupă pe partea superioară a 
chesonului sudic, în care se înfipsese etrava „Carului”. 

Zgomotele luptei care se dădea în jurul Vechiului Bazin şi în, 
Oraşul Vechi îi parveneau, înăbuşite de pereţii gigantici de oţel 
carie alcătuiau cofrajele laterale, lungi de. Trei sute cincizeci de 
metri, formând osatura docului uscat. 

Străpungerea porții sudice nu era suficientă prin ea însăşi 
pentru a distruge Forma-Ecluză. Trebuia, pe de o parte, ca acele 
patru tone de explozibil să acționeze ca o zguduitură puternică şi 
destructivă pentru a deforma enormul schelet şi, pe de altă parte, 
trebuia ca instalaţiile extrem de complexe ale mecanismului — 
vinciuri hidraulice, pompe aspirante şi refulante - să fie distruse în 
acelaşi timp cu stația care comanda deschiderea şi închiderea 
docului uscat. Aceste distrugeri o dată înfăptuite, le-ar trebui 
nemților ani de zile pentru a repune în funcție Forma-Ecluză... 

„Şi câțiva ani de-acum încolo, gândi Gordon, multă apă va curge 
sub poduri...” 

Printr-o asociaţie de idei, se întrebă ce s-o fi întâmplat cu 
Desmond Terrace, care avea ca misiune să ocupe podul situat între 
Digul Vechi şi Oraşul Nou. 


17 Post de comandă (n. tr.). 

— Dacă reuşeşte să țină piept trupelor de întărire, care nu vor 
întârzia să sosească, vom avea poate o şansă să ne îmbarcăm la 
loc! mormăi el oftând. 

Se apropie de cele patru pompe enorme, fixate pe postamente de 
oțel turnat. Nuggens aşeza încărcăturile de plastic de-a lungul 
rosturilor circulare ale celei de-a treia pompe, în timp ce restul 
echipei se agita în jurul celorlalte. 

Gordon se aplecă, îşi întinse gâtul lung şi îl întrebă pe Nuggens 
cu un ton puţin nerăbdător. 

— Cât credeţi că mai durează? 

Nuggens se întoarse aproape mirat. 

— E pe sfârşite! Ajută-mă mai degrabă să derulez fitilul 
detonant! 

Jeffries Gordon apucă mosorul şi începu să-l depene. 

— Mai mult! Dă-i cu nădejde, altfel nu vom avea timp să suim 
scara. 

Locotenentul avea vocea calmă, care nu trăda nici un fel de 
nervozitate. Gordon îşi amintea de calmul Paşei „Carului”. Într-o 
străfulgerare îl revăzu şi se întrebă dacă oamenii din echipajul 
vasului au putut ajunge pe canonieră. Pe urmă observă echipa de 
sabotaj. Gordon îşi dădu seama cu mirare că, absorbiți de munca 
lor, Nuggens şi oamenii săi efectuau treaba exact ca şi când s-ar fi 
găsit nu la Saint-Nazaire, un port în flăcări, ci în arsenalul din 
Davenport, unde realizaseră transformările „Carului”. 

Procedau ecu metodă, cu gesturi scurte, precise; neomițând nici 
un detaliu, verificau după fiecare instalare fixarea în centrul 
încărcăturilor a  detonatoarelor, ordinea legăturii şi poziția 
cordonului. 

În fața fiecărui om, o lanternă cu sticla albăstruie reflecta un 
mic cerc de lumină difuză care, din când în când, lumina obrazul 
artificierilor. 

— Anunţaţi când vor fi toate gata! comandă Nuggens. 

Jeffries Gordon era încordat la maximum. Pentru el, aşezarea 
încărcăturilor cu plastic ar fi trebuit să se execute ca o „lovitură de 
comando”, brutal şi rapid. În dreapta lui, unul din „sabotori” 
fluiera uşor. 

— Pe cuvânt, Nuggens, băieții dumitale se cred la un exercițiu! 
Daţi-i zor, băieți! N-am de gând să-mi iau micul dejun la Saint- 
Nazaire. 

Jones, care nu se dezlipea o clipă de ofițerul său, aprobă. 
Ucenicul de bookmaker făcu un gest spre exterior. 

— Şi în primul rând Fritz-ii n-au fost niciodată în stare să 
pregătească un ceai bun de băut. 

Nuggens râse. Jones, simțindu-se înțeles, insistă. 

— Sau e cerneală pur şi simplu, sau e pipi de măgar! Una din 
două! 

Acum, enormele şi butucănoasele pompe aveau toate fixate pe 
conturul lor pachete cu plastic prinse cu cleme magnetice. Ai fi zis 
că li se puseseră ventuze. 

— Nr. 1, gata! 

— Nr. 2, gata! 

— Nr. 3, gata, completă Nuggens. 

Gordon înjură printre dinți constatând că pe a patra mai trebuia 
verificat circuitul de explodare. Făcu semn cu lanterna spre 
Willouby. 

În capul scărilor, subofițerul semnaliza că văzuse. Gordon îl 
auzi dând ordine pentru evacuarea completă a scării. 

— A patra e gata, sir! strigă artificierul, Nuggens luă atunci 
detonatorul, electric şi comandă: 

— Evacuarea! 

Gordon, rămânând lângă el, adăugă: 

— Şi dumneata! 

Jeffries îi făcu semn lui Jones să urmeze echipa de sabotaj care 
începuse să suie treptele. 

— Eu rămân, Nuggens! 

Locotenentul se ridică. Cu tot echipamentul, părea în penumbră 
mai mic, mai subțirel ca de obicei şi, în alt. Loc şi în alte 
împrejurări, diferența dintre el şi silueta înaltă a lui Jeffries ar fi 
părut comică. 

Ridică uşor capul spre Gordon, ezită o secundă, după care 
declară cu un ton sec: 

— Cum vrei! Am să încep numărătoarea inversă până la trei şi 
apăs. Vom avea atunci două minute pentru a urca! 

— Bine, doctore! Am să încerc să nu alunec! 

Nuggens se întoarse. Ultimul dintre oamenii săi ajunsese în 
partea superioară a Formei-Ecluză. 

— Du-te şi plasează-te pe prima treaptă! Atenţie, trei... doi... 
unu... 

— Foc! urlă Gordon în momentul în care Nuggens apăsa pe tija 
detonatorului de unde plecau releele de contact. 

Jeffries fugea, suia scările câte patru, îl auzea pe Nuggens 
gâfâind în urma lui. Ajunseră ca o trombă pe palierul superior, 

traversară pasajul care lega Forma de cabina de manevră şi 
aşteptară cu spatele lipit de peretele acesteia. 

— Trebuia să explodeze. 

Jeffries îl auzea numărând. 

— 100... 101... 105... 110.. 

— Eşti sigur de numărătoarea asta? 

Celălalt dădu afirmativ din cap, fără înceta să numere. 

— 115... 118... 119... 120... 

— Ce-i Nuggens? 

— Cred că m-am înşelat..? 

— Blestemat arti... 

Cele o sută douăzeci de kilograme de plastic explodară deodată. 
Pământul se cutremură. Un zgomot de apocalips suia din fundul 
docului uscat. Un fum în volute enorme apăru la suprafața 
Formei-Ecluză, de parcă pământul s-ar fi crăpat pentru a da 
naştere unui vulcan. 

— Bine jucat, Nuggens! Pe chestia asta s-o ştergem spre P.C.! 
Richard o fi încărunțit de grijă. Pentru a ajunge la Greenwood, 
trebuiau fie să meargă de-a lungul Vechiului Bazin, fie de-a lungul 
Formei-Ecluză, până la fortificația în unghi formată de şenal cu 
Vechea Intrare. Gordon se hotărî. 

— Să ne împărțim sarcinile! Willouby cu grupul care e la sud, 
lângă etravă, va merge direct spre maior! 

— Bine, sir! 

— lar noi vom încerca să ne strecurăm de-a lungul Vechiului 
Bazin! Executarea! 

Subofițerul trimise cu ajutorul lanternei semnalul de repliere 
urmat de litera D, care însemna „direct”. Celălalt grup, care 
cunoştea pe dinafară cronologia operației, nu avea decât să se 
rabata spre interior, pentru a ajunge la P.C.-ul lui Greenwood, 
instalat într-una din barăcile administrației pe docul de la Intrarea 
Veche. 

— Gata sir! anunță Willouby. 

— Go! 

Comandoul părăsi adăpostul stației de pompare şi se avântă 
pentru a traversa suprafața cimentată de-a lungul cheiului 
Vechiului Bazin. Baxter era în frunte, acoperit de Jones. După ei 
urma echipa de sabotaj a lui Nuggens şi în sfârşit Willouby şi 
echipa sa. 

Gordon şi Nuggens, cu pistolul în mână, păşeau în spatele celor 
doi cercetaşi. 

Gordon ridică, mâna. Willouby îl văzu şi veni să se aşeze la 
dreapta sa pentru a acoperi mersul cercetaşilor care ajunseseră la 
unghiul format de bazin cu cheiul. Gordon aşteptă ca puşca 
mitralieră Bren să fie instalată în poziție de tir pentru a-i permite 
lui Baxter să înainteze. Nuggens îl văzu făcând un salt. Jones 
continua să-l acopere pe dreapta. Gordon se aruncă înainte, urmat 
de Nuggens. Totul n-a durat decât o clipă. Focul se declanşa din 
stânga bazinului. Traiectoriile gloanțelor se vedeau ca nişte linii 
lungi, roşii, care se striveau de ciment. Unele ricoşau, sărind apoi 
spre cer, descriind o traiectorie luminoasă. 

— Foc! urlă Willouby. 

Se lua după luminile din punctul de plecare al gloanțţelor. 
Puşca-mitralieră scuipa foc. Armele se amestecau acum într-un 
concert asurzitor... Mâna de oameni din frunte căuta să găsească 
un adăpost cotind spre dreapta şi încercând să profite de riposta 
lui Willouby. 

Gordon îşi dădu seama că e patrulă germană trăgea în ei din 
clădirea Biroului de Control, în timp ce alta încerca să-i ia de la 
spate. Rafalele țiuiau deasupra capetelor lor. Trebuia cu price preț 
forțată trecerea. Singurul itinerar posibil era bătut de focurile trase 
de la ferestrele construcției. Nu aveau de ales. De partea cealaltă, 
la treizeci de metri, era salvarea. Antrepozitele, grămezile de 
materiale în vrac pe doc le ofereau un adăpost. 

Gordon se hotări să rişte. Ridică brațul, arătându-i lui Willouby 
cheiul, după care îl lăsă brusc în jos. 

Comandoul se aruncă înainte în urma oamenilor din frunte. Era 
totodată şi un asalt şi o fugă. O fugă inainte în majoritatea 
cazurilor derutează adversarul care prevede normal că, trăgând din 
față sau din flanc, duşmanul se va retrage din reflex. 

Oamenii din comando fugeau aplecaţi, strângând în mâini 
armele, slobozind înaintea lor scurte rafale de pistol-mitralieră. Nu 
mai puteau da înapoi. O oprire ar fi însemnat sinuciderea. 
Gloanţele fluierau în jurul lor, le pocneau în urechi. 

Nuggens văzu doi oameni secerați în plină cursă, scăpând 
armele, deschizând brațele şi căzând învârtindu-se. Pentru ei 
călătoria se sfârşise. Îşi atinseseră țelul ca şi „Carul”, care aştepta 
să moara a doua oară, explodând peste câteva ceasuri. Pentru 
aceşti oameni ciuruiți de gloanțe, nu va exista o a doua moarte. 

Jeffries Gordon îşi spunea că, în fond, destinul îi acorda o 
amânare. l-ar fi plăcut să ştie în ce clipă îi era scris să facă „marele 
salt”. 

Willouby luă Bren-ul în braţe, îşi lipi cutia cu încărcătoare de 
şold şi trăgea din fugă. Arma tresărea. O simțea vibrând, 
scuipându-şi salvele de oțel. Simţea cursa încărcătorului care se 
desfăşura spre stânga, strângea cu mânie patul armei, gata să 
înlocuiască încărcătorul gol cu altul plin. 

Deodată Willouby auzi un strigăt înăbuşit, un geamăt înfundat. 
Se întoarse. Soldatul alunecase pe sol. Era acum pe burtă, 
nemişcat. Mâna îi era încă încleştată, pe cutia plină de cartuşe. 

Willouby se întinse, luă cutia de muniții de jos şi continuă 
cursa. Apăsă din nou pe trăgaci. O scurtă rafală şi apoi chiulasa 
pocni în gol. Nu mai meritai să schimbe încărcătorul; ajunsese la 
doc. Un zid avea să-i servească drept adăpost. 

Şi Jeffries Gordon ajunsese pe chei. Se intoarse. Nuggens şi 
Jones veneau spre el. 

— Hei, marinarule! strigă el artificierului. E totuşi altceva decât 
să aşezi încărcătorul cu plastic! 

Nuggens, gâfâind, îşi relua puţin câte puţin suflul. Comandoul 
înşirat de-a lungul cheiului îşi numără pierderile. Willouby nu va 
întârzia să vina să raporteze situația; nici nemţii, însă, nu vor 
întârzia să pună la cale altă manevră. Nu aveau nici un motiv să se 
grăbească. Aveau cel mai bun aliat pe care-l puteau spera: timpul 
care se scurgea. 

O linişte relativă cobori în jurul comandoului: Pentru prima 
dată Gordon simți că se deplasase centrul bătăliei. Rafalele şi 
exploziile nu se mai dezlănțuiau pe fluviu, ci în port. Ar fi vrut să 
plece imediat spre P.C.-ul lui Greenwood, cât mai aveau 
posibilitatea de a manevra, însă oamenii trebuiau să-şi reîncarce 
încărcătoarele şi să-şi tragă sufletul un moment, înainte de a se 
arunca din nou în luptă. 

Nuggens îi atinse brațul. 

— Am să-ți mărturisesc ceva, Gordon. Jeffries se întoarse 
plecând capul. 

— Când ai dat ordinul de plecare, am privit terenul pe care 
trebuia să-l traversez. În acel moment am avut certitudinea că n- 
am să ajung niciodată la capăt! 

Se întrerupse, îşi şterse fruntea de sudoare, strecurând batista 
sub cască şi adăugă cu sinceritate, ridicând ochii spre Gordon. 

— Sunt primul surprins că mă aflu aici. 

— Mai cunosc şi altul, răspunse Gordon bătând în lemnul 
crosei armei lui Jones. 

O umbră se desprinse la câțiva metri. 

— War weapons... 
— Gura! E Willouby! 


Greenwood, cu pipa între dinți, cu mâinile în buzunar, cu capul 
descoperit, se plimba în lung şi-n lat în biroul dormitor care-i 
servea drept P.C. O'Mahory trebuise să lichideze câțiva nemți care 
dormeau aici, pentru ca grupul de comandă să poată să se 
instaleze. 

Cadavrele lor erau aruncate unele peste altele afară şi numai 
câteva pete de culoare, mai închise pe alocuri, constituiau singura 
mărturie a acțiunii brutale pe care sergentul major şi grupul său o 
săvârşiseră. 

Din dorința de a nu fi observați, numai două lanterne erau 
aprinse. Înăuntru domnea un. Semiîntuneric, cu care Jenkins şi 
cei doi radiotelegraf işti se obişnuiseră până, la urmă. 

— Situaţia, Troy? 

— Forbes trebuie să fie acum la gurile Loarei. Ultimul său mesaj 
arăta că trebuie să ajungă acolo la orele două şi câteva secunde. 
Cum însă acum e şi un sfert şi bateriile de coastă par a se fi 
calmat, trag concluzia că a reuşit să scape cu bine! 

Greenwood se opri din du-te-vino, se întoarse şi rămase câteva 
secunde cu privirea în gol. 

— Veşti de la Terrace? 

— Trebuie că-şi apără încă podul. 

— Da sau nu? 

Jenkins desfăcu braţele în semn de neştiință. 

— Îmi pare rău, dar mi-ar trebui un ghioc! Spun asta pentru că 
dacă n-ar fi aşa, am fi avut deja nemţii pe cap. 

— Şi Gordon? 

Ofiţerul adjunct se ridică şi se îndreptă spre uşă. Privi câteva 
clipe la Forma-Ecluză şi, fără să se întoarcă, spuse: 

— Sunt treizeci de minute de când stația de pompare a sărit în 
aer. Zece de când i-am lansat un trasor verde! Normal, n-ar trebui 
să întârzie să apară! 

Jenkins se întoarse încet spre mijlocul încăperii, apoi se aşeză. 

— Normal! explodă Greenwood. Ce vrea să însemne cuvântul 
ăsta pentru noi, Troy? Normal, ar fi trebuit să fi avut un 
bombardament adevărat! Normal, Fitzpatrick ar fi trebuit să 
acosteze cu vedetele lui! Normal, ar fi trebuit să ne reimbarcăm! 
Normal ar fi... 

Îşi trecu mâna pe frunte cu un gest obosit. 

— Şi în definitiv, să le ia dracu pe toate! 

Se lăsă greoi pe un pat. 

„Normal, se gândea el, omul care şi-a imprimat forma corpului 
în patul ăsta ar fi trebuit să se trezească tot în el. Ştia oare pentru 
ce e unul din cadavrele îngrămădite acum în stradă? Era oare 
conştient de importanța Formei-Ecluză?” 

Greenwood simți cum îl năpădeşte un val de căldură. Mâinile şi 
fruntea i se umeziră brusc. 

— Şi dacă încărcătura „Carului”..., murmură el. 

Preferă să nu continue. Ar fi atât de stupid. Îi venea să râdă, un 
râs nervos, nestăpânit, nestăvilit strânse pipa între dinți şi se 
stăpâni. 

„Ar fi totuşi posibil! Dacă încărcătura aia nu va exploda! Atunci 
bombardamentul n-ar fi decât un simulacru şi debarcarea prin 
surprindere o păcăleală!” 

Jenkins îl văzu luându-şi capul între mâini. 

— Ar trebui să te linişteşti cinci minute, spuse el cu o voce 
blândă. 

Greenwood tresări. 

— Şi Terrace, pe pod, crezi că se linişteşte? spuse el. Şi Gordon, 
care trebuie să facă minuni ca să se întoarcă, se linişteşte? Şi tu? 
Tu, care faci pe calmul, eşti liniştit? Uită-te la mutra ta. Troy, eşti 
verde la față! 

— E din cauza luminii, Richard! Am nevoie de lumină ca să mă 
desfăşor! 

Greenwood avu un rictus care se voia un zâmbet. 

— Fie, ai de o sută de ori dreptate, dar... 

Lăsă fraza neterminată. 

— Dar ce? Maiorul suspină. 

— În clipa de față, băieții mei bâjbâie prin oraş, în speranța să 
găsească la Digul Vechi ofițeri de bord, cu canoniera şi vedetele! 
Gordon, de pildă nu ştie ce s-a întâmplat. Terrace ştie că vedeta lui 
şi cea adjunctului său a acostat şi crede că restul comandoului e 
în curs să distrugă instalaţiile la sud de pod! Numai noi, Troy, ştim 
că restul flotilei, în afară de ce a putut salva Forbes, e distrusă şi 
în derivare Loara! Nişte epave, Troy! lată ce a rămas din 
Operaţiunea „Carul Mare”! 

Arătând cu coada pipei spre adjunctul său, continuă: 

— Şi sunt poate vreo şaizeci de oameni care au pierdut ultimul 
tren. 

Greenwood făcu câţiva paşi spre uşă, se sprijini de toc, 

ascultând bubuitul continuu ce răsuna în Vechiul Oraş, de-a 
lungul docurilor. Prin acest fond sonor, în care toate armatele se 
contopeau i se părea că aude un huruit mai accentuat, ca acela al 
unei coloane motorizate, venite în întârziere. 

Un zgomot de bocanci care se freacă de perete îl făcu să întoarcă 
rapid capul. O'Mahory, sprijinindu-se de baracă, învârtea 
nelipsitul lui baston, în timp ce, adăpostiți în umbră, oamenii 
grupului de comandă erau aşezaţi ca nişte ghimpi în jurul 
comandamentului. 

— Ei, Stan, nu ţi se mai aude vocea? 

Irlandezul mormăi ceva şi, cu o voce morocănoasă, adăugă: 

— Mă menajez, sir! Dar aveți răbdare, numai să-i văd pe dracii 
ăştia întorşi şi atunci chiar Fritz-ii, lua-i-ar dracul, au să-mi audă 
glasul! 

Greenwood îi puse întrebarea care-i stătea pe buze: 

— Stan, ce gândesc oamenii? 

O'Mahory râse de răsună străduța. 

— Speră să nu crape înainte de nouă dimineața! 

Arată cu băţul în direcția „Carului” sabordat, ai cărui echipaj, 
înainte de a-l abandona, îi deschisese compartimentele etange şi îi 
găurise cala, cu ajutorul minelor magnetice, sub linia de plutire. 
Acum apa inundase vasul, care te scufunda cu partea din spate. 

— Am venit pentru astă, doar! Tot ce ne dorim e să vedem şi să 
auzim focul de artificii! lIrlandezul se întoarse cu fața spre 
Greenwood. 

— De rest nu ne pasă! Mersul pe jos face bine omului şi nouă ne 
plac plimbările. 

Şi adăugă cu o voce înfundată: 

— Şi suntem bucuroşi că sunteți aici! 


Curentul îl făcuse şa meargă în derivă spre malul de nord. 
Fitzpatrick nu mai vâslea ci ținea cârma bărcii pneumatice. 
Degeaba casca ochii, nu reuşea să distingă conturul coastei. 
Totuşi, aveau certitudinea că se află în dreptul plajei. 

— Încet, şopti el la urechea lui Riley; la stânga... 

Barca se îndrepta încet spre masa întunecată a malului. 

— Mai la stânga! Bine aşa; dați-i drumul, cu forță! 

Cei trei oameni vârâră vâslele în apă, având grijă să nu facă 
zgomot. Numărau în minte ca să fie siguri că vâslesc în aceeaşi 
cadență. 

— La dreapta un pic! Aşa, drept înainte! Avanportul trebuia să 

fie în fața lor. Auzeau cu o oarecare întârziere, datorită distanţei, 
zgomotele luptelor care se dădeau în Oraşul Vechi. Din când în 
când, dâre lungi colorate străpungeau noaptea. După Zgomot, 
luptele se dădeau lângă Vechiul Dig, la podul care despărțea 
Oraşul Vechi de cel nou şi în lungul cheiurilor. 

În imediata apropiere a bărcii era linişte. O linişte adâncă, 
apăsătoare, tulburată numai de zgomotul respirației celor patru 
scoțieni şi de uşorul clipocit al vâslelor când intrau în apă. Mâna 
lui Fitzpatrick apucă brațul lui Riley. 

— Frânaţi puţin! şopti el la urechea acestuia! Sau ne acoperim 
de glorie post-mortem! 

Echipajul se opinti să blocheze vâslele în sens invers. La dreapta 
lor un văl de ceață tocmai se destrăma. Malul se zărea ca o linie 
lungă şi sumbră. Şi cam la o sulă de metri înaintea lor, forma 
întunecată a unui ponton ieşea în evidență. 

Fitzpatrick se concentra. Studiind macheta, remarcase şi acest 
ponton, printre alte detalii. Era sigur de asta, însă acum nu-şi 
putea da seama unde anume se afla. Înainte, sau după podul care 
pleca din Oraşul Vechi? „Să ne gândim... Dacă am fi după...” 

— E ridicol, mormăi el printre dinți. E înainte! Altfel ne-am 
plimba acum în avanport! 

Această certitudine îl învioră. Se mai gândi câteva secunde, 
după care, în momentul în care era gata să dea ordinul de 
înaintare către zăgazul din lemn, pontonul pe care-l remarcase pe 
machetă îi răsări în fața ochilor. Dacă nu se înşela, trebuia să 
existe în apropiere un post de observație şi o cazemată. 

— Înainte, uşor! 

Barca alunecă în linişte vreo treizeci de metri. Era într-adevăr 
aşa. Fitzpatrick distingea forma cazematei, bondoacă, cu laturile 
retezate aproape octogonal. Se găsea la trei sferturi din distanța 
până la pasarela de lemn şi avea probabil mitralierele îndreptate 
spre larg. 

Fitzpatrick se aplecă înainte pentru a vedea mai bine. Trebui să 
aştepte câteva minute, pentru a-şi întipări pontonul în minte. Era 
imposibil ca această cazemată să nu fie ocupată. Servanțţii erau 
oare înăuntru, sau pe platforma din față? În zadar ciulea urechile, 
nu mişca nimic. Se ridică şi dădu comanda: 

— Înaintați cât se poate de uşor! 

Barca abia începuse să se mişte, că le ajunse ia urechi un 
zgomot de voci. Se opriră. 

Fitzpatrick trebuia să ia o hotărâre. Să încerce să treacă prin 

fata pontonului? Ar fi fost o soluție care insă prezenta 
inconvenientul că n-ar face decât să amâne problema acostării. Să 
încerce să neutralizeze cazemata, atacând-o prin spate? 

„Prea riscant! Dacă suntem obligați să tragem, ne lichidează 
înainte de a ajunge la chei”. 

Scoțianul simțea că poate găsi formula cea bună. Dar era prea 
surexcitat pentru a o putea defini. 

S-o ia de-a lungul pontonului pentru a ajunge la chei? Dar 
rămânea aceeaşi necunoscută. Care va fi numărul celor care-i vor 
întâmpina? 

Deodată realiză că de fapt nu cântărise nici un moment riscurile 
expediției sale. Că acționase dintr-un impuls subit, de frumusețea 
gestului. Pentru ea era tenace, cu voință şi curajos din fire şi că 
avea în sânge nu numai globule, dar şi prietenia adevărată. 

Se dădu înapoi, uşor, ca să nu răstoarne barca şi se strecură 
lângă Callaghan, cel care nu se deplasa niciodată fără. Cimpoi; şi 
acum era aici, în barca pneumatică, vârât în raniță. 

— Ascultă-mă, cioban de capre, îi şopti el la ureche, aş vrea să- 
ți pun o întrebare. 

— Nu prea sunt isteţ, sir, luat de la oile şi păşunile mele. 

— N-am nevoie de tactică! Am nevoie. De un băiat cu bun simț. 

Fitzpatrick vorbea în şoaptă cu obrazul la câțiva centimetri de al 
păstorului. 

— Uite ce e... În față e cazemata. În spate pontonul, la stânga şi 
la dreapta apa şi la capăt cheiul. Adaugă la acest tablou că nu 
avem încă aripi, dar ni se poate întâmpla să căpătăm şi că prin 
partea locului suntem mai degrabă prost văzuţi! Întrebarea, elev 
Callaghan; pe unde pot trece patru scoțieni pentru a atinge 
uscatul? 

Cimpoierul se scarpină în cap, ceea ce produse un scrijelit 
metalic datorat căştii. 

— Lasă-ţi fierăria în pace, Fritz-ilor nu le place muzica. 

Callaghan se gândea, probabil. Fitzpatrick nu putea vedea fața 
dăltuita a muzicantului, dar îi simțea respirația accelerându-i-se. 

— Ei, atunci! 

Celălalt mormăi şi clătină din cap. 

— Dacă nu putem trece prin față, dacă nu se poate trece pe la 
dreapta, dacă nu se poate trece... 

Fitzpatrick îl întrerupse. 

— Scoate-ţi ideea din cap, pentru numele lui Dumnezeu, fii mai 
concret! 

— Dacă nu putem trece prin stânga, continuă Callaghan 
imperturbabil, am putea... 

— Dă-i drumul! 

— Să trecem pe dedesubt! 

Fitzpatrick simţi inima bătându-i nebuneşte. Încă puţin şi l-ar fi 
pupat pe cioban. Să treacă pe sub ponton, printre pilonii acestuia, 
să ajungă la chei... 

— Callaghan, nu ţi s-a spus desigur niciodată că eşti genial?! 

— E în familie, sir, tatăl meu era cel mai bun cimpoier din 
Highland! 

Fitzpatrick se întoarse la locul său, cu certitudinea că va reuşi. 

— Înainte, uşor! 

Frânturi de fraze continuau să le parvină, riscul.. Era acelaşi, 
dar faptul că aveau în sfârşit o licărire de speranţă îi însuflețea. 

Barca, cu ocupanții ei culcați la rasul colacului cu aer, înainta 
încet spre masa întunecată a pontonului, Fitzpatrick hotărâse să-l 
abordeze pe la mijloc. 

Îşi ţinea răsuflarea, deoarece se găseau perpendicular pe 
cazemată. Un grup de patru oameni se detaşa pe fundalul cerului. 
Vorbeau tare şi din când în când izbucnea cât un râs întretăiat de 
Jawohl, de och şi de kaput-uri răsunătoare. 

Fitzpatrick dădea comenzi prin apăsări de mână, pe umerii lui 
Riley şi Callaghan. Siluetele negre, la treizeci de metri în dreapta 
lor, se legănau de pe un picior pe celălalt. Pe moment se putea auzi 
zgomotul croselor, care se atingeau una de alta. 

Fitzpatrick apăsa pe umărul lui Riley. Ordonanţa sa întinse. 
Braţele şi frână barca în momentul în care atingea stâlpii de 
susținere ai pontonului. Lawson şi Callaghan manevrau în spate în 
aşa fel încât barca pneumatică, cu o uşoară mişcare de rotaţie, să 
se strecoare sub ponton. 

Erau acum sub podeaua de scânduri. Un şenal lung se 
deschidea în fața lor. Un miros fetid domnea în jur. Auzeau 
deasupra lor paşii grei răsunând pe pontonul din lemn. lar 
zgomotul bocancilor se repercuta în întregul eşafodaj de lemn, 
amplificat ca de o cutie de rezonantă. 

Canalizarea oraşului deversa probabil în acest loc. Mirosuri 
grele emanau din învolburările apei în jurul stâlpilor şi putorile de 
excremente le întorceau stomacul pe dos. Un şobolan de canal 
înotă câteva clipe în fața lui Fitzpatrick şi apoi o licărire de lumină 
apăru la capătul tunelului. Putea fi farul unui vehicul, un reflector 
sau o simplă lanternă de buzunar: Fasciculul, de lumină mătură 

scheletul de lemn, zăbovi o clipa pe casca lui Riley, făcu să 
lucească curelele albe ale echipamentului, după care totul reintră 
în întuneric. 

Cinci minute mai târziu, Fitzpatrick dădu cu mâinile de peretele 
vâscos şi alunecos al cheiului care ieşea din apă. Prima fază a 
aventurii lor se încheiase. 

— Am scăpat deocamdată, şopti el. Pe pământ suntem mai în 
elementul nostru! 

Nu mai aveau nevoie să vorbească. Fiecare ştia ce are de făcut. 
Riley trecu ranițele celorlalți. Callaghan luă armele şi le împărți, 
fiecare trecându-şi-le după gât, Lawson, care până atunci doar 
vâslise, îl ajută pe Fitzpatrick să urce pe chei. 

Locotenentul cercetă mai întâi împrejurimile pontonului. În 
dreapta şi în stânga erau hangarele, nişte clădiri cubice, zone 
luminate viu şi porțiuni mai întunecate, din care porneau 
străduțele întortocheate ale Oraşului Vechi. Ca fond sonor se 
auzea un ţăcănit continuu. 

„Dragul de Desmond, se gândi Fitzpatrick, stă probabil pe pod 
ca pe jăratic!” 

Repede, îl ajută pe Riley care la rândul său întinse mâna şi-l 
trase pe Callaghan, iar acesta îl ajută pe Lawson. Trei şuierături, 
ca acelea ale unui jet de vapori, îl intrigară pe Fitzpatrick. 

— Nu e nimic, sir, am înțepat barca pneumatică! 

În fața lor o străduță părea să-i îmbie să se adăpostească. 
Traversară în fugă spațiul descoperit dintre străduţă şi chei şi se 
treziră în umbra ocrotitoare a vechilor ziduri. 

Fitzpatrick se orienta. După o apreciere aproximativă şi 
ghidându-se după împuşcăturile pe care le auzea, se găseau 
probabil cu puţin la sud-vest de pod. 

— Direcția colțul străzii, după care mergem spre Est. Trec eu în 
cap, acoperit de Riley! 

Înaintau de o parte şi de alta a străduței, în salturi succesive. 
Când Fitzpatrick se oprea, Callaghan şi Lawson fugeau să se 
adăpostească în ungherul unei uşi, se tupilau aici, după care 
aşteptau ca Riley şi locotenentul să se deplaseze din nou pentru a- 
şi relua înaintarea. 

La colțul străzii, Fitzpatrick pândi un moment, apoi îi făcu semn 
lui Riley să traverseze mica încrucişare de străzi, în timp ce-l 
acoperea. Unul câte unul, puseră stăpânire pe străduța ale cărei 
case păreau că se ating cu cele de peste drum. Era îngustă şi 
liniştită. Câteva ferestre erau luminate dar obloanele erau închise 

şi uşile ferecate. 

Fitzpatrick, adăpostit în intrândul unei brutării, îl avea pe Riley 
în stânga şi îi simțea pe Callaghan şi Lawson în spate. Cu un 
fluierat uşor le făcu semn să înainteze: 

Callaghan făcu o săritură şi se aruncă în ungherul format de 
altă uşă, pentru a nu rămâne descoperit. Uşa cedă cu o trosnitură 
sinistră. Se aprinse 6 luminiță. Se auzi un zgomot de voci, strigăte. 
Nici unul din cei patru oameni nu vorbea franceza. Neţinând să 
trezească cartierul o luară la picior. Brusc se auziră alte țipete şi 
semnale de fluier. De data asta nu mai era vorba de civili. Un 
zgomot de motor răsună dintr-o dată, un reflector se aprinse şi o 
rafală lungă străpunse noaptea..: 

Fitzpatrick îşi dădu seama în acel moment că se înşelase. Un 
post german era instalat în capul străzii, Trebuie că era în legătură 
prin radio cu alte posturi mobile de data asta. Şi, într-adevăr, alte 
vehicule se puneau acum în mişcare. Deja în josul străzii se 
auzeau paşii unui grup de oameni, ai căror bocanci cu ţinte 
răsunau pe caldarâm: 

Un al doilea reflector se aprinse. Fasciculul său îi întâlni pe al 
primului. Strada era acum luminată ca ziua. Zidurile proiectau 
umbre diforme: 

Callaghan, pe punctul de a fi prins în raza celui de al doilea 
reflector, făcu un salt într-o parte pentru a ajunge la adăpostul 
unei case la circa trei metri. Reflectorul, însă, îl surprinse ca pe o 
muscă. Un țăcănit sec. O dâră roşie, un urlet de fiară rănita. 

Fitzpatrick îl văzu pe păstor deschizând brațele şi înjurând 
încet. Callaghan îndoi încet genunchii, se clătină înainte şi, cu o 
ultimă tresărire pentru a-şi restabili echilibrul, tras de greutatea 
raniței, se prăbuşi pe spate. 

Lawson avu atunci un reflex nenorocit. Sprijinindu-se de uşă, 
descarcă în gol, fără a ochi, tot încărcătorul. Ocazia, era prea bună 
pentru adversar ca s-o piardă. Înainte de a fi tras ultimul cartuş, 
cele două reflectoare se îndreptau spre el. 

Orbit, Lawson, încerca neîndemânatic să-şi reîncarce arma. 
Fitzpatrick nu-şi putea lua ochii de la mâna lui care căuta febril în 
buzunarul bluzei de luptă, pentru a scoate un alt încărcător. O 
salvă de gloanţe cu trasoare verzi şi roşii luară uşa ca țintă. 

Toţi nemţii trăgeau. Cei de jos şi cei de sus. Tirul lor se 
concentra către acest ungher în care un om în kilt, puţin 
caraghios, cu casca pe cap şi bluza de luptă brăzdată de curelele 
albe ale echipamentului, era ținut în lemn, ca pe cruce. 

Fitzpatrick îl văzu prăbuşindu-se. Reflectoarele mai luminară 
câteva secunde, după care îşi continuam căutările. 

O serie de ordine țâşniră. Fitzpatrick înțelese că grupul din josul 
străzii hotărâse să suie, iar cei de sus să rămână acolo, ca un dop, 
pentru a le tăia orice speranţă de scăpare. 

Timp de o secundă, reflectorul care mătura partea dreaptă a 
străzii se deplasă. Fitzpatrick auzi în acel moment un zgomot 
înfundat lângă el. O clipă după aceea Riley se arunca aproape în 
braţele lui. 

Fitzpatrick resimți atunci o imensă bucurie. Riley, care ar fi 
putut după toate cele întâmplate să fugă, să se ascundă, venea 
spre el. Ochii i se umeziră. Locotenentul îşi trase nasul, puse 
mâna pe umărul ordonanţei sale şi îl strânse foarte tare. Nu 
trebuia să spună nimic, orice frază era de prisos. 

Paşii se apropiau, suiau către ei. Auzeau ordinele subofițerilor. 
Încă douăzeci de metri... cincisprezece... 

Fitzpatrick închise ochii, îşi revăzu într-o străfulgerare viața şi 
îşi dădu seama că singurul lucru bun pe care îl realizase era că 
rămăsese burlac. 

Zece metri... cinci... 

Îl simţi pe Riley încordându-se: 

O cizmă, două.. Zece... Un ordin... 

Mâna sa strânse crosa pistolului-mitralieră. Când redeschise 
ochii, umbre, cu căşti se proiectau pe caldarâm în fața sa. 

Totul se petrecu foarte repede. Apăsă pe trăgaciul armei. O 
flacără lungă țâşni de sub brațul lui: Un zgomot! Asurzitor îi 
spărgea timpanele. Simţi o succesiune de şocuri lovindu-i pieptul. 

Riley nu mai avea nevoie să-şi țină promisiunea: De altfel, cum 
ar fi putut s-o facă, cu glontele care îl nimerise chiar în frunte?... 

CAPITOLUL X 


Strânsoarea devenea din ce în ce mai evidentă. 

Nemţii începeau să înconjoare portul. Nu se grăbeau şi căutau 
să localizeze poziția comandourilor. Pentru aceasta, întreprindeau 
o serie de manevre destinate să izoleze grupurile de asalt şi de 
sabotaj care se împrăştiaseră cu scopul de a se replia mai uşor 
spre P.C. 

Pentru oamenii lui Gordon nu se mai punea problema să lupte 
organizat. Câte doi, câte patru, sau singuri, fiecare îşi încerca 
norocul. Nimeni nu ar fi putut spune câți erau cei care încercau să 
scape din ochiurile giganticei plase pe care adversarul o țesea în 
jurul lor. Nici măcar comandanții de unități şi cu atât mai puțin 
Greenwood. 

— Ora? 

— Trei şi treizeci şi cinci! răspunse Jenkins, uitându-se la ceas. 

— Efectivul? 

— Tot acelaşi! Mai mult de şaizeci şi mai puțin de optzeci. 
Variază de la un minut la altul, în funcție de ultimii morți şi de cei 
care se întorc. 

Greenwood, cu fața trasă şi sprâncenele încruntate, se îndreptă 
spre uşă. De jur împrejurul clădirii administraţiei, supraviețuitorii 
formaseră un dispozitiv defensiv. 

Maiorul îşi luă casca, îşi trecu cureaua ei sub bărbie şi urmat 
de Mellows, şoferul său la Comandament şi în acelaşi timp 
ordonanță şi agent de legătură în timpul operaţiilor, porni pentru 
a-şi da singur seama de situație. 

Aerul rece îl izbi în obraz. La dreapta sa, în dreptul Intrării 
Vechi, vreo zece marinari salvați de pe o vedetă distrusă, plini de 
păcură, se foloseau de o mitralieră germană capturată într-o 
cazemată de pe plajă. 

Loara continua să ardă. În centrul fluviului, pete roşiatice 
alunecau încet. Un fum gros şi negru, având ici şi colo şuvițe 
cenuşii — resturi alei fumigenelor lansate de vedetele lui Forbes — 
suia acum spre port, împins de vântul de vest care sufla dinspre 
mare. 

Greenwood se îndreptă spre stânga. Şi aici, grupuri înarmate. 
Luaseră poziție. Fiecare adăpost natural, grămadă de lemne, 

scânduri, butoaie, macarale, barăci şi hangare, era transformat în 
redută sau infirmerie. Dincolo de un perimetru circular de circa o 
sută de metri în jurul P.C.-ului, începea o „țară a nimănui” în care 
era extrem de greu să te orientezi. Paşii care răsunau pe calarăm, 
chiar atenuaţi de tălpile de cauciuc, puteau fi produşi tot atât de 
bine de către nemţii ce înaintau, ca şi de prietenii ce se retrăgeau. 

Greenwood auzea vuind în noapte strigăte, ordine, atât în 
engleză cât şi în germană. Erau şi momente de linişte. Câte un 
comando striga parola, aştepta două secunde, repeta întrebarea, 
după care, neobținând nici un răspuns, începea imediat să tragă 
cu puşca mitralieră. Întreg punctul de apărare se aprindea şi de 
după adăposturi țâşneau atunci lungi dâre incandescente. 

Totul era rapid şi brutal. Ecoul repercuta la infinit zgomotul 
împuşcăturilor şi din nou se făcea linişte. 

În față, în stânga sau la dreapta, în direcția unde tocmai se 
deschisese focul, se auzeau atunci strigăte înăbuşite. 

— Sir! Sir! 

Greenwood se întoarse. O'Mahory fugea spre el. Făcu câțiva paşi 
în întâmpinarea sergentului major. 

— A sosit locotenentul Gordon! 

— Unde e? 

— La P.C. 

Greenwood se îndreptă în fugă spre post. Când văzu silueta 
deşirată a lui Jeffries Gordon lângă Jenkins, simți pe loc un 
sentiment de încurajare. Greenwood îşi fixase o limită de timp, 
după care hotărâse să părăsească punctul de sprijin, pentru a 
încerca să meargă în ajutorul lui Desmond Terrace la pod. 

— Ce e cu oamenii tăi, Jeffries? 

— Ce a mai rămas din ei sunt cu Willouby; în ceea ce priveşte 
detaşamentele din sud, s-au întors deja la P.C.-ul dumneavoastră! 

Greenwood ştia ce avea de făcut de acum înainte. Ca şi „Carul” 
care, reuşind să se smulgă din strânsoarea mâlului, îi furnizase 
răspunsul la întrebarea lui Forbes, sosirea lui Gordon marca o altă 
cotitură a operaţiei. 

Maiorul privi la cei din jur. O'Mahory reuşea în ciuda 
momentelor grele, să-şi păstreze caracterul său expansiv, Jenkins, 
mereu metodic, cerceta planul oraşului. Gordon îşi trăgea sufletul, 
iar Nuggens se aşezase pe un pat, puţin la o parte. 

— Apropie-te, bătrâne! Nu eşti în plus! îi strigă Greenwood. 

Îşi scoase casca, se uită la ceas şi anunţă: 

— lată, sunt în situaţia de a lua două hotărâri şi în stadiul 

actual al lucrurilor nu am dreptul de a le lua fără să vă consult. 

O'Mahory făcu un gest de protest. Greenwood ridică mâna 
pentru a-l opri să vorbească şi îi aruncă o privire prietenoasă. 

— În caz de neînțelegere, eu voi hotărî! aprobă cu un semn din 
cap. Jeffries Gordon, pe care Jenkins îl pusese la curent cu 
plecarea lui Forbes de cum sosise, se încovoie puțin, ca atunci 
când vorbea; asta pentru a-l auzi mai bine pe Greenwood, care 
explica situația. 

— În afara distrugerilor secundare, în port, esențialul misiunii a 
fost îndeplinit. „Carul” a pătruns în doc şi cu voia lui Dumnezeu va 
sări în aer! Nu-i aşa, Nuggens? 

Artificierul se  îndreptă, încrucişa degetele şi spuse cu 
convingere. 

— Da, sir! 

— Perfect! Deci începând de acum înainte, considerăm că ne-am 
îndeplinit misiunea. Suntem deci liberi de a hotări asupra sorții 
noastre... 

Un țăcănit sacadat îl întrerupse brusc Pe neaşteptate, punctul 
de apărare începuse să tragă cu toate armele. 

— Mă duc să văd! striga irlandezul părăsind biroul. 

Ceilalți rămaseră tăcuțţi, atenți.. Auziră vocea de bronz a lui 
O'Mahory. Intensitatea tirului se calmă aproape imediat. Câteva 
secunde mai târziu, O'Mahory pătrundea în încăpere. 

— Nişte fetițe, sir! Cine m-a procopsit cu asemenea oameni? Pe 
Sfântul Patrick! Uite-i că încep să aibă şi halucinaţii. Pac atâta 
tărăboi pentru o pisică prăpădită care răstoarnă capacul unei lăzi 
cu gunoi. 

Greenwood ridică mâna. 

— Slavă Domnului! După cadența tirului am crezut că toți 
nemții din port au dat năvală. 

Făcu o scurtă pauză, după care redeveni serios: 

— Cum vă spuneam acum o clipă, trebuie să alegem între a ne 
preda şi mă oblig să obțin de la comandamentul german un 
tratament onorabil, sau a incerca să fugim! Daţi-mi voie să 
continui... Avem răniți, printre ei unii au nevoie de ajutoare 
imediate. Nu poate fi vorba de a-i lăsa pe loc. Va trebui deci, în caz 
că vom opta pentru a doua soluţie, să ne gândim la transportul lor. 

Greenwood tăcu, ciuli urechea şi continuă: 

— Aşa stând lucrurile, putem încerca să ne strecurăm şi, o dată 
afară din port, prin oraşul nou, să ajungem la ţară şi să căutăm cu 
ajutorul civililor să coborâm spre frontiera spaniolă. Ştiţi ca şi 

mine că există filiere de trecut granița şi o dată acolo, vom 
ajunge... 

Se corectă: 

— ... Cei ce vor scăpa, vor reuşi să stabilească un contact cu 
persoanele care se ocupă cu asta! 

Gordon vru să intervină, dar Greenwood i-o luă înainte: 

— Înainte de a răspunde la această întrebare, aş vrea să aud 
părerea voastră asupra celor ce urmează: am hotărât să părăsesc 
acest P.C., orice s-ar întâmpla, pentru că a devenit o cursă de 
şobolani. În cazul în care continuăm lupta, e absolut necesar. 
Acum, dacă ne hotărâm să ne predăm, mi se pare preferabil să ne 
unim în prealabil cu comandoul lui Terrace la pod, pentru ca totul 
să înceteze în acelaşi timp. lată ce am avut să vă spun. Aveţi două 
minute să vă hotărâți! 

Se făcu linişte. Zgomotele din exterior umplură din nou 
încăperea. Afară, oamenii se întrebau probabil cât timp vor mai 
reuşi să reziste în această poziție defensivă, în care problema 
munițiilor nu va întârzia să se pună. 

Vocea lui Greenwood întrerupse meditaţia ofițerilor săi. 

— Vă ascult şi, contrar uzanței, îmi veți răspunde în ordinea 
ierarhică inversă! O'Mahory? 

Irlandezul învârti bățul. 

— Se pare că spanioloaicele, sir... 

— Am înțeles, Gordon! 

— Nu sunt mai mult decât vreo cinci sute de kilometri şi 
mergând repede... 

— Înţeleg! Nuggens, în numele marinarilor? 

— Consider că n-ar trebui să iau o hotărâre, sir. Vocea mea nu 
reprezintă decât o minoritate. 

— Dar cu titlu personal? 

Nuggens îşi limpezi vocea, zâmbi timid către Jeffries Gordon şi, 
cu o voce joasă, spuse: 

— Se pare că cineva a spus: „Nu e necesar să speri pentru a 
acționa... Nici să reuşeşti pentru a persevera...” Sunt cam de 
părerea asta! 

Greenwood se întoarse către Jenkins. 

— Te ascult, Troy! 

— Sunt contra. Ai spus-o chiar tu: „Carul” e pe poziţie. 
Încăpăţânarea nu ar face decât să ne sporească pierderile şi aşa 
destul de grele. Gândeşte-te la răniți; gândeşte-te la cei izolați, care 
încă ne mai caută şi se fofilează printre nemți. Imaginează-ți 

mutrele lor, văzând că nu mai există nici vedetele şi nici P.C.-ul. 

Jenkins tăcu şi îl fixă din priviri pe Greenwood: 

— Ai terminat, Troy? 

— Da! 

— În cazul ăsta, iată ordinele mele: O'Mahory; Gordon şi 
Nuggens, constituiți imediat trei secțiuni de luptă. Detaşaţi fiecare 
zece oameni care vor fi însărcinați să transporte răniții. Acest 
detaşament va fi sub ordinele căpitanului Jenkins şi va fi acoperit 
de secțiunea lui O'Mahory. 

Greenwood se uită la ceas: 

— Acțiunea, peste cinci minute: ltinerarul: Cheiul, docurile, 
vechiul Saint-Nazaire. Punct de regrupare: piața Vechiului Oraş şi 
podul! 

Se îndreptă şi preciza ironic: 

— Fiţi atenţi de data asta nu numai la Fritz-i, dar şi la băieţii 
din comandoul Terrace, care apasă repede pe trăgaci. 


Pentru Desmond Terrace, avanportul cu celei două braţe care se 
uneau, având forma unei potcoave prelungite, semăna din ce în ce 
mai mult cu un fund de sac. Spre fund, intrarea nouă se deschidea 
printr-un şenal între cele două imense blocuri dreptunghiulare, ale 
vechiului şi noului Saint-Nazaire. La sud, Oraşul Vechi forma o 
țesătură de pasaje şi de străduțe în care casele construite în stil 
vechi contrastau cu aliniamentul regulat al magaziilor aşezate în 
linii paralele de-a lungul danelor. 

Terrace folosise un dispozitiv strâns de luptă şi reuşise să țină 
la respect ansamblul pieţii vechi. Armele sale automate nu 
permiteau trecerea pe pod, care, aici, făcea legătură între oraşul 
vechi şi cel nou. 

— Încetaţi focul! 

Ordinul fu transmis de la un grup la altul, în fața lor se vedea 
podul: cale inaccesibilă atât pentru nemţii care încercau să-l 
treacă, cât şi pentru comandoul care încerca din când în când să 
contraatace. 

În lumina clarului de lună, țesătura de grinzi metalice avea 
câteodată reflexe albăstrui. Montanţii mai întunecați contrastau pe 
fondul mai deschis al căii de circulaţie. Era lung, lat şi la capătul 
opus se putea distinge o formă mobilă de unde ţâşneau, din când 
în când, scurte sclipiri luminoase ale lămpilor electrice. 

Nemţii încercaseră la început să-l ia cu asalt. Primul val se 
lovise de barajul de oţel al oamenilor comandoului. Încercară de 

patru ori, în zadar. De o oră foloseau altă metodă şi preferau 
atacului masiv infiltrarea progresivă de elemente izolate. Încet, 
târându-se pe burtă, acestea se strecurau printre cadavrele şi 
răniții care zăceau pe pasarela din lemn. 

Terrace făcu un salt şi ajunse lângă omul cu puşca-mitralieră. 

— Fiți atenţi, nu trageţi decât la sigur! 

Dacă nu primea ajutoare sau ordinul să înceteze lupta, 
munițiile rămase nu-i vor permite să reziste unei noi tentative 
germane, în cazul că aceştia erau hotărâți să treacă cu orice preţ. 

Se întinse pe burtă lângă trăgător şi, la rasul solului, cercetă 
podul pustiu. Doar câteva gemete întrerupeau liniştea. Dintr-o 
dată, Terrace avu impresia că vede nişte umbre mişcându-se. Era, 
încă, ceva nedesluşit. În lumina difuză care scălda construcţia, 
înaintau câţiva oameni. Închise ochii, îi redeschise şi strânse 
braţul lui Trunck, cel pe care îl asistase la lungile partide de dame, 
în timpul drumului. 

— Am impresia că de date asta piesele negre vor marca! 

Trăgătorul îşi fixă arma Bren în umăr şi verifică cu degetul 
anclanşarea încărcătorului. 

— Mişcă, sir! şopti el într-o suflare. 

— Aşteaptă! 

— Dar... 

— Lasă-i să vină! Lasă-i să creadă că nu i-am reperat. 

Terrace simți un spasm strângându-i stomacul. La şaizeci de 
metri, ceilalți continuau înaintarea cu răbdare şi şiretenie. Se 
fereau de părțile descoperite ale construcţiei. În schimb, foloseau 
morții ca scuturi. Răniții pe care-i loveau în înaintarea lor scoteau 
lungi gemete înăbuşite, care acopereau frecarea corpurilor de 
lemnul podului. 

Terrace credea că visează. Masa compactă a construcției, fâşia 
dreaptă şi lungă care traversa fluviul dădea o asemenea impresie 
de linişte şi forță, că părea imposibil ca în acest moment o mână 
de oameni să aibă îndrăzneala să se infiltreze aici. 

Nu mai era nici o îndoială. Alte umbre mişcătoare se încrucişau 
cu cele nemişcate. Desmond Terrace se gândea că în acest moment 
oameni plini de viață îşi lipeau obrazul de carnea sfâşiată a 
morților, târându-se prin bălțile de sânge... 

Simți tremurul nervos al brațului lui Trunck. 

— Cu rafale scurte, la comanda mea... 

Trunck se încorda. 

— Foc! 

Arma săltă. O flacără galbenă apăru la gura țevii şi o succesiune 
de mici dâre luminoase zburară către pod. 

Imediat, partea din mijloc a construcției apăru în noapte. Un 
păcănit sacadat se contopi cu cel al puştii-mitralieră a lui Trunck, 
iar oamenii din comando aflați în poziţie în jurul pieţii văzură 
apărând în centrul podului buchetele de flăcări ale unui foc de 
artificii. 

Umbre se ridicau cu gesturi dezordonate, fantomatice. Sub 
presiunea camarazilor lor, care declanşau un tir de sprijin, nemții 
se retrăgeau. 

Terrace îşi dădu seama că era momentul, acum ori niciodată, să 
le arate că erau numeroşi. Asta îi putea face să câştige timp. 

— Mitraliera a doua şi a treia! strigă el ridicându-se; trageţi cât 
puteți! 

Acest ordin implica şi intrarea în acțiune a aruncătoarelor de 
grenade. Într-o clipă piața se însufleți. Explozii scurte răsunau ici 
şi colo. Jerbe de foc se abăteau asupra podului. După care, brusc, 
fulgere mari portocalii căzură pe pasarelă. Fluviul părea a fi numai 
foc. O succesiune de tunete făcu să se cutremure suprastructurile 
metalice şi ecoul repeta de dincolo de Vechiul Oraş bubuitul 
grenadelor care explodau. O simfonie de culori, galbene, roşii, 
verzi, se contopeau în concertul asurzitor al tuturor armelor. 

Cu sufletul la gură, lac de apă, coloana care refuza să se 
recunoască învinsă îşi croia drum printre depozite. Oamenii lui 
Gordon, cei ai lui O'Mahory, marinarii lui Nuggens se târau pe 
burtă, săreau, fugeau, se strecurau printre construcțiile portului, 
de-a lungul danelor, se infiltrau printre patrulele germane care, de 
o jumătate de oră, îşi întețeau strânsoarea. 

Nu mai era o retragere, ci o cursă disperată spre libertate. Să 
părăsească portul, să ajungă la piață, să treacă podul şi, printr-un 
efort extraordinar, să ajungă la ieşirea din oraş. 

Oamenii din comando înaintau în linie, iar atunci când natura 
terenului o cerea, rupeau formația. Foarte mobile, grupurile se 
sprijineau atunci unele pe altele, se ascundeau, reuşeau să scape 
şi, când acest lucru devenea imposibil, înfruntau adversarul. O 
făceau fără ură, pentru că aşa o cerea regula jocului. Un joc ale 
cărui principii nu le stabilise nici unul dintre ei, dar pe care le 
aplicau întocmai. 

Chiar şi marinarii lui Nuggens şi artificierii puțin obişnuiţi cu 
acțiunile de comando se simțeau antrenați de elanul celorlalți. 

La capătul unei noi curse, Nuggens se regăsi lângă Jeffries 

Gordon. Artificierul înghiți în sec, îşi recapătă suflarea şi, 
sprijinindu-se de stâlpul unei magazii, spuse: 

— Începe să meargă... dar ucenicia... E puţin cam dură, Jeffries! 

Adăugă cu o notă de amărăciune: 

— Când mă gândesc că am ales marina pentru că nu puteam 
suferi mersul pe jos... 

O rafală îl împiedică pe Gordon să răspundă. Se îndreptă spre 
colțul construcției. 

— Ce se întâmplă? îl întrebă el pe Baxter: 

— E Willouby, sir! Credea că are de-a face cu marinarii 
locotenentului Nuggens, a înaintat să le vorbească, dar erau Fritz- 
ii! 

O fugă, câteva înjurături şi Gordon îl zări pe subofițerul său 
care revenea cu pistolul-mitralieră sub braț. 

— la spune, domnule Willouby, parola la ce mai serveşte? 

— La... sir, adică... 

— E-n regulă, old boy! Şi ceilalți? 

Sergentul făcu un gest semnificativ cu mâna; ridicând arma. 

— Au fost tot atât de surprinşi ca şi mine, dar Jones a aranjat 
lucrurile! 

Gordon auzi zgomot de împuşcături în dreapta sa şi comandă: 

— Regruparea la mine! Transmiteţi locotenentului Nuggens să 
ne urmeze! La capătul porcăriilor astea de barăci metalice e piața! 


Troy Jenkins îl blestema pe Greenwood la fiecare minut. 
Degeaba era el ager la minte, combativ, dârz, nu putea admite 
întorsătura pe care o luam acum lucrurile cu acest marş spre 
moarte. Mai bine ca oricine, pentru că le studiase pe hartă, pe 
buletinele informative, cunoştea numărul forțelor germane din 
sectorul Saint-Nazaire, fără a mai pune la socoteală ajutoarele ce 
ar mai putea sosi. 

— Nu! De o mie de ori nu! mormăi el printre dinți; pe cât de 
logic era „Carul Mare”, pe atât de stupidă e această încercare! 

— Permiteți-mi, sir, să nu fiu de acord! O'Mahory auzi ultimele 
cuvinte. Grăbi pasul şi ajunse la nivelul ofițerului adjunct. Jenkins 
se îmbățoşă. 

— Nu-mi pasă de părerea dumitale! Întreabă-i numai pe răniți 
de calvarul la care îi supunem. 

O'Mahory, înainte de a răspunde, privi mersul oamenilor din 
frunte. Comandantul şi răniții înaintau acoperiți de comandoul lui 
Gordon, ceea ce îi scutea de căutarea drumului. Nu trebuiau decât 

să-şi supravegheze spatele şi flancurile. 

— Dacă Rich... hm... dacă maiorul a luat această, hotărâre, 
înseamnă că e singura valabilă. 

Troy Jenkins ridică din umeri. 

— Eşti cu adevărat un irlandez încăpățânat ca un catâr! 

— Poate, dar atât timp cât putem umbla, trage şi ne bate, vom fi 
învingători! 

Cât timp va mai dura asta? 

O'Mahory se întoarse. În urmă, oamenii se schimbau la tărgi, 
pentru a duce răniții. Îşi scoseseră bluzele de luptă, le prinseseră 
de puşti; şi, cu trunchiul gol, gâfâind sub povara camarazilor, 
înaintau cu muşchii încordațţi, dureroşi. Din când în când, doi 
dintre ei se opreau. Cu o mişcare foarte uşoară, lăsau pe pământ 
brancarda cu corpul pe care îl transportau şi apoi îl făceau să 
alunece uşor pe sol. Se aplecau, scoteau cadavrului plăcuța de 
identitate şi mergeau să-şi reia locul printre cei vii. 

O'Mahory forță pasul pentru a-l ajunge pe. Căpitanul Jenkins. 

— Am găsit răspunsul la întrebarea d-voastră, sir! 

— Care întrebare? 

— M-ati întrebat cât timp ne vom mai putea crede învingători... 

— la zi! 

— Până când vom muri. 

În jurul podului se trăgeau acum focuri sporadice. Desmond 
Terrace auzise răsunând rafalele din direcţia Intrării Vechi. Ele se 
apropiau, marcând înaintarea coloanei speranţei. În câteva minute 
vor face joncțiunea. Pentru el era, într-un fel, sfârşitul unei lungi 
călătorii solitare. Câţi vor fi cei care vor ajunge până la el? 

— War weapons week? strigă unul din al lui din stânga. 

După o clipă de tăcere, o voce exclamă într-un inimitabil accent 
cokney Weymouth-ul de recunoaştere. 

Zece minute mai târziu, Greenwood era în situația de a-şi da 
singur seama de situație. 

Ofițerii îi aşteptau hotărârea, în timp ce Terrace îşi termina 
raportul. 

— ... Singura posibilitate de a ieşi din Oraşul Vechi e de a trece 
podul. 

— Asta o ştim! Cum e cu Fritz-ii? 

— Sunt de partea cealaltă şi-s mâi degrabă agresivi! 

— Am înțeles! 

Greenwood se întoarse către Troy Jenkins. Luna le lumina fețele 
şi făcea să sclipească curelele albe ale echipamentelor. 

— Am hotărât să lăsăm răniții aici. Nu oblig pe nimeni, în afară 
de infirmieri, care au obligația asta, să rămână cu ei. Totuşi, dacă 
un ofițer se oferă voluntar... 

— Rămân! spuse Jenkins calm. 

Greenwood căută privirea tovarăşului său. Cei doi bărbați 
tăcură o clipă, după care Greenwood primul întoarse capul. 

— Gordon! Terrace! Nuggens! Aveţi trei minute pentru a face 
pregătirile de luptă! 

Ofițerii plecară să dea, ordinele. Greenwood nu. Regreta nimic 
Nu mai era cazul să se gândească la ce ar fi putut să se întâmple 
dacă totul s-ar fi petrecut normal. Aceasta îl duse cu gândul la 
Jenkins. La urma urmei, nu avea el oare dreptate? 

Se întoarse şi privi masa întunecată a podului. În câteva clipe 
vor încerca să treacă peste el. Vor mai avea probabil pierderi. Dar 
poate o mână de oameni vor reuşi să scape. Şi pentru această 
mână de oameni, trebuie încercat norocul până la urmă. Să se 
depăşească, să treacă peste propria sa frică, să învingă acel 
instinct de conservare din el. 

Era în continuare o treabă de „trăsniți”, ar fi spus Mac Kawley. 
Dar războiul în sine nu era tot aşa ceva? 

— Gata, sir! 

— Gata, sir! 

— Gata, sir! 

Răsunară în noapte ca pocnituri de bici. Lui Greenwood i-ar fi 
plăcut să găsească totuşi ceva de spus. Măcar ca să le arate printr- 
o frază afecțiunea, mândria pe care o simțea de a-i avea sub 
ordinele lui; dar vorbele î se opreau în gât. Se întoarse pentru a-şi 
ascunde emoția şi, arătând spre pod, reuşi să articuleze un scurt: 

— Go! 

Pentru că se spune totdeauna că acţiunile cele mai necugetate 
sunt cele la care te aştepţi mai puţin, primii atacanţi sub ordinele 
lui Jeffries Gordon reuşiră, să ocupe o poziţie pe pod şi timp de un 
minut avură senzaţia că sunt liberi.. 

Greenwood, în spate cu grupul de comandă, se întreba dacă nu 
visează. După care, dintr-o dată, avu loc riposta, cu atât mai 
violentă cu cât întârziase să se manifeste. 

Într-o clipă fură înconjurați de fulgere. Într-un zgomot de 
furtună, trăsnetul se abătu asupra lor. Se pomeniră atunci în 
mijlocul unei lumi necunoscute, multicoloră şi înfierbântată. 
Primele rânduri căzură secerate de ploaia de oțel. Ceilalți, trăgând 
rafale scurte, lansau grenade, săreau peste morți şi răniți. O furie 

ucigătoare îi anima pe cei scăpațţi teferi şi, într-o ciocnire de o 
violență nemaipomenită, comandourile ajungeau să lupte corp la 
corp. Nuggens simțea cum îl cuprindea ardoarea eroilor de la 
Talavera!8. Şarja comandourilor, care făcea ca lemnul podului să 
vibreze, semăna cu cea a brigăzii de cavalerie uşoară. Îl cuprinse 
un val de speranță, care-l făcu parcă să prindă aripi. 

Ridică brațul pentru a întări ordinul pe care îl lansase şi simți 
deodată un şoc în piept. Se învârti sub forța impactului, avu timp 
să zărească baletul luminos al trasoarelor, după care şarpanta 
metalică a podului păru că se răsuceşte, podeaua sui spre ei şi se 
prăbuşi într-o parte. În mână mai strângea pistolul. Nu-l durea 
nimic. Avea numai impresia că se goleşte. 

Deasupra lui vedea picioare, ranițe, oameni care alergau urlând 
şi la urmă cerul. Un cer minunat, încărcat de toată speranța unei 
nopți de primăvară. 

Vederea i se încețoşa. Capul îi deveni greu, i se păru că oamenii 
din comando trecuseră podul. Privirea îi deveni fixă. Făcu un ultim 
efort să se scoale. O durere îi trecu ca un fulger prin piept. Era 
transpirat tot. Sudoarea îi ardea ochii. Un zâmbet dureros îi apăru 
pe buze. Zgomotul împuşcăturilor se estompa. Podina din lemn nu 
mai avea acea rezonanță acel trosnet sacadat. Nu mai percepea 
decât zgomotul propriei sale inimi. 

— Greenwood avea dreptate..., murmură el. 

Revăzu o zecime de secundă fisura lui Jeffries Gordon. 
Comandoul trecuse. Nuggens era deodată mai uşor, nu-şi mai 
simțea greutatea corpului. Muri fericit. 

Dacă ar mai fi putut trăi un sfert de oră în plus; ar fi dus în 
moarte imaginea unei coloane blindate cu tunuri amenințătoare. 
Tancurile controlau acum toate străzile care permiteau accesul în 
Oraşul Nou. Nu mai era nimic de făcut. Capcana se închisese. 
Numai acțiunile individuale mai puteau spera să reuşească. 

Comandoul dăduse lupta de onoare. Greenwood luă atunci 
hotărârea. 

— Libertate de manevră! Fie ca aceia mai buni să câştige!?. 


Era aproape ora şapte dimineața. Un soare de primăvară lumina 
oraşul Saint-Nazaire. In port, în jurul docurilor, lângă Forma- 


18 Oraş spaniol unde a avut loc victoria lui Wellington asupra 
francezilor în 1809 (n.tr.). 
19 Vreo şase oameni au reuşit să ajungă în Gibraltar (n. ed. fr.). 

Ecluză, în oraşul vechi, se mai auzeau trăgându-se focuri 
sporadice. 

Muncitorii care încercau să se ducă la lucru erau împinşi 
îndărăt de cordoane de trupe. Femeile care deschideau ferestrele 
dădeau de morți în fața caselor. Unele străzi semănau cu nişte 
gropi comune gata de a fi acoperite. 

Pe Loara pluteau cadavre, epave, bucăţi de lemn, centuri de 
salvare. Se mai vedeau pe întinsul fluviului pete mari negre, 
uleioase, iar în jurul lor se formau aureole irizate. 

Peste tot, civilii erau interogați. Nemţii adunau în puncte de 
grupare şiruri lungi de prizonieri, pe care patrulele îi descopereau 
din minut în minut. Apoi camioane fără prelată îi duceau spre 
centrele de triaj, unde ofițeri de contrainformaţii începeau imediat 
interogatoriul. 

Jeffries Gordon auzi paşi în spatele zidului unde se ascundea de 
o oră cu Jones şi Baxter. De data asta, nu mai puteau sări din 
curte în curte, trece prin grădini, pătrunde în pivniți. 

— Ne-am ars! 

Jones arătă cu ochii spre pistolul său mitralieră. 

— Nu, inutil, oftă Gordon. Am încercat totul, va trebui de acum 
să halim varză acră! 

Se gândi o secundă şi îşi dădu seama că presimţirea sa nu se 
îndeplinise. Va părăsi oraşul Saint-Nazaire către un lagăr, nu către 
morgă. Un zâmbet îi apăru pe buze şi îşi ridică gulerul bluzei. 

Se îndreptă încet, puse mâinile pe cap şi ieşi în fața zidului. 
Patru nemți stăteau cu spatele la el. 

Gordon ar fi putut, întinzând mâna, să atingă casca blondului 
căruia îi vedea ceafa. 

— Hello! striga el pentru a le atrage atenția. Blondul, surprins, 
se întoarse brusc Gordon văzu timp de o clipă ţeava amenințătoare 
a armei îndreptată spre el. Vru să strige că se predă... Era scris, 
fără îndoială că destinul nu se înşală niciodată. Rafala îi zbură 
țeasta şi gloanţele ricoşară pe zid. 

Pe străduţă era soare şi la o fereastră de la etaj, un ţânc care nu 
înțelegea că un om murise mânca o tartină scoțând chiote de 
veselie. 

leşind din pivnița în care încercaseră să se ascundă de la ora 
cinci dimineața. Greenwood se întinse şi, în timp ce O'Mahory 
cerea în gura mare ca ultimii oameni din grupul de comandă să fie 
nişte prizonieri prezentabili, îşi îndesă pipa cu puţinul tutun 
Capstan pe care îl mai avea în pungă. 

— Schnell! Los! Schnell! strigă feldwebelului pe care îl enerva 
atitudinea lui O'Mahory. 

— Stati drepţi, boys, striga irlandezul, v-am promis că fetele din 
Saint-Nazaire vă vor privi şi mi-am ţinut promisiunea! În loc de 
şiraguri de flori... 

Făcu cu ochiul, zâmbi spre Greenwood şi preciza: 

— Vor putea în orice caz să vă aducă pachete! Grupul se puse în 
mişcare între două rânduri de santinele. Un sfert de oră mai 
târziu, la punctul de triaj, Greenwood, datorită gradului său, fu de 
îndată îmbarcat într-un Volkswagen care demară în trombă spre 
clădirea comandamentului. 

Vehiculul traversă oraşul. Greenwood constată că civilii arborau 
zâmbete şi priveau ironie spre nemții pe care-i întâlneau. 

Un camion Benz fără prelată se încrucişa cu ei. Greenwood îi 
zări pe Jenkins şi Terrace, în picioare, între tărgile cu răniți. Îşi 
aduse aminte de fraza lui Mac Kawley „vor mai fi alte raiduri, alte 
tentative şi, din tentativă în tentativă, vom ajunge să găsim metoda 
pe care o vom aplica în ziua D...” 

Când cobori, zâmbea. Zâmbet care dispăru când constată că era 
trecut de ora zece. „Carul” părea că nu vrea să explodeze. 

Fu dus de îndată în biroul comandantului superior, lângă care 
stăteau amiralul şi colonelul de blindate ale cărui unități 
împiedicaseră comandoul să ajungă în afara oraşului. 

Un ofițer de contrainformaţii servea ca interpret. Acesta întrebă: 

— Sunteţi în măsură să cereți trupei d-voastră, care continuă să 
tragă de-a lungul docurilor, să înceteze lupta?... 

Căpitanul aşteptă o secundă, după, care continuă: 

— Este în interesul lor şi al civililor! Greenwood auzeau 
cuvintele, dar gândul îi zbura aiurea. Ochii săi nu se dezlipeau de 
la pendula fixată deasupra căminului care era în fața sa. Vedea 
acul mare mişcându-se inexorabil spre dreapta. 

— Aţi înțeles întrebarea mea? repetă translatorul. 

— Mi-e imposibil! 

Amiralul interveni într-o engleză perfectă: 

— Oamenii dumneavoastră nu aveau deci o limită fixată pentru 
acțiunea lor? 

„O limită? se gândi Greenwood; unde începe oare o limită? Şi 
cine poate să spună când e ea atinsă? «Cărui» avea şi el o limită.” 

— Nu î spuse el oftând. Amiralul râse în barbă.. 

— Voi, englezii, aveți un curios simț al proporţiilor. Un mic 
distrugător contră unei imense fortărețe de oţel... 

Se aplecă înainte şi, cu un ton sec, adăugă: 

— Atâta curaj, pentru rezultate atât de slabe. Ştiţi, domnule 
maior, spuse el înconjurând biroul şi sprijinindu-şi mâinile pe el, 
ce se petrece acum în docul uscat? 

Greenwood făcu o mutră mirată. 

— Zeci de specialişti sunt în curs să examineze vasul 
dumneavoastră! Zeci de alți specialişti, scafandri, sunt în 
momentul de față sub chilă pentru a studia posibilitatea colmatării 
breşelor pe care echipajul dumneavoastră a găsit de cuviință să le 
facă. Vă miră asta, nu? 

Greenwood făcu un semn din cap. Celălalt nu-şi dădu seama 
despre ce e vorba. 

— Vă daţi seama! Într-o săptămână, cel mult, totul va reintra în 
ordine! 

Greenwood, pe ascuns, se uita la pendulă. Peste trei minute 
acul mare va ajunge la jumătate. „O oră întârziere mai treacă- 
meargă, dar dacă la şi jumătate nu explodează... atunci tot ce am 
îndurat nu va fi servit la nimic!” 

— ... Într-adevăr, nu văd, continuă amiralul, motivul pentru 
care Amiralitatea dumneavoastră a găsit de cuviință să sacrifice un 
vas. 

Şi Greenwood se întreba. Acul mare ajunsese pe şase. Saint- 
Nazaire strălucea probabil sub soare şi, peste câteva ore, oraşul va 
fi curăţat de cadavre. Peste şase luni nimeni nu-şi va mai aduce 
aminte că într-o noapte de la sfârşitul lui martie, nişte oameni 
mânați de o credință nezdruncinată, au urcat pe cursul Loarei cu 
un vis măreț... 

„Se poate cere orice de la oameni, gândea Greenwood, dar de la 
patru tone de explozibil?” 

— Şi atunci, domnule maior, pentru ce acest raid? 

Greenwood ridică din umeri. Ce putea răspunde ca să pară 
verosimil? 

Deodată pereţii încăperii începură să tremure. Ofițerii se 
repeziră la fereastră. Forma-Ecluză intră în erupție. O jerbă 
enormă de foc suia spre cer, în timp ce un nor de fum negru se 
ridica în volute enorme deasupra portului. O uriaşă lovitură de 
berbec zgudui Oraşul Vechi şi de oriunde erau ascunși, la punctele 
de triaj unde erau adunaţi, oamenii din comandouri ştiau, auzeau, 
vedeau... 

Amiralul se întoarse şi-l privi pe Greenwood cu un aer 
întrebător. 

— Cred că aveţi răspunsul la întrebarea dumneavoastră! spuse 
Greenwood cu o voce de un calm extraordinar. 

Urmă o tăcere îndelungată. O clipă, cei doi ofițeri se înfruntară 
din priviri; după care amiralul ieşi fără un cuvânt, trântind uşa. 

„Interogatoriul va continua... şi după asta! Chiar T.N.T.20-ul are 
un suflet”, se gândi Greenwood. După care răspunse clar 
interpretului care îi cerea să-şi decline identitatea: 

— Mă numesc George, Thomas, Richard Greenwood şi serveam, 
până azi dimineață, în comandourile Maiestăţii-Sale. 


20 Trinitrotoluen, exploziv foarte puternic (n. tr.). 

